مَجَالِسُ شَهْرِ رَمَضَانَ – ހަތްވަނަ މަޖްލިސް – DhiSalafiyyah\nރޯދައިގައި ރޯދަވެރިން ބެހިގެންވާ ބައިތަކުގެ ތެރެއިން\nހުރިހާ ޝަރީކުންގެ ކިބައިން ހުސްޠޯހިރުވެ ވޮޑިގެންވާ ﷲ ތަޢާލާއަށް ޙަމްދު ހުއްޓެވެ. އެއިލާހީ ޢައިބުތަކުންނާއި އުނިކަންތައްތަކުން ހުސްޠާހިރުވެ، މާތްވެ މަތިވެރިވެ ވޮޑިގެންވާ އިލާހެވެ. އަނބެއް އަދި ދަރިކަލެއް ލިބިވޮޑިގަތުމުންވެސް ހުސްޠާހިރުވެ ވޮޑިގެންވާ އިލާހެވެ. އަދި ގަދަފަދަވެގެންވާ ހަތް އުޑު ތަނބުތަކާއިނުލައި، މަތިމައްޗަށް އުފުއްލެއްވި އިލާހެވެ. އަދި އެއިލާހު ބިންގަނޑު ފެތުރުއްވިއެވެ. އަދި އެ ބިންގަނޑު ހިފެހެއްޓެވުމަށްޓަކައި ފަރުބަދަތައް ލެއްވިއެވެ. އެއިލާހީ ހިތްތަކުގައި ފޮރުވިފައިވާ ސިއްރުތަކާއި، ޚިޔާލުތަށް އެއިލާހަށް ފާޅުވެވޮޑިގެންވާ އިލާހެވެ. ތެދުމަގާއި މަގުފުރެދުމުގެ ތެރެއިން އިސްވެ ހިނގާފައިވާ ކަންކަމާއި، ވަމުން އަންނަ ކަންކަން ތަޤުދީރުކުރައްވާ އިލާހެވެ. އެއިލާހުގެ ލުޠުފުގެ ކަނޑުގައި އަޅުވެރިންގެ ބޯޓުތައް ދަތުރުކުރެއެވެ. އެއިލާހުގެ މައިދާނުގައި ޒާހިދުންގެ އަސްތައް ބުރުޖަހަޖަހައި ތިބެތެވެ. އަދި އެއިލާހުގެ ޙަޟުރަތުގައި ކިޔަވާކުދިންގެ ބޭނުންތައްވެއެވެ. އަދި ޤަޞްދުކުރި މީހުންގެ ނިމުންވެއެވެ. އެކިޔަވާކުދިން އިޖްތިހާދުކުރުމުގައި އުފުލާބުރަ ވަނީ އެއިލާހުގެ ބެއްލެވުމުގެ ދަށުގައެވެ. އަދި އެއިލާހީ، ކަޅުފޮއި އަނދިރި ރެއެއްގައި ކަޅުހިނި ހިރޭހިރުންވެސް މޮޅަށް ދެނެވޮޑިގެންވާ އިލާހެވެ. އަދި އިންސާނާ އޭނާ ހީކުރާ ހީކުރުންތަކުގައާއި އަދި އޭނާ ޤަބޫލުކުރާ ޤަބޫލުކުރުމުގައި، އޭނާގެ ނަފްސު އޭނާއަށް ވަސްވާސްދޭ ކަންތައްތައްވެސް އެއިލާހު ދެނެވޮޑިގެންވެއެވެ. އަދި އެއިލާހުގެ ޙަޟުރަތުގައި ކަންކަމުގައި އެދި ދުޢާ ދަންނަވާ ފަރާތްތަކަށް އެއިލާހު ދީލަތިވެ ވޮޑިގެންވެއެވެ. އެދޭ މިންވަރަށްވުރެ އިތުރަށް ބޭނުންތަށް ފުއްދަވާދެއްވައެވެ. އަދި ޞާލިޙު ޢަމަލުތައްކުރާ އިޚުލާޞްތެރިންނަށް ދެއްވެވުން އިތުރުކޮށްދެއްވައެވެ. އަދި އަދަދުކުރުމެއް ނުވާގޮތުގައި އަހަރެން އެއިލާހަށް ޙަމްދުކުރަމެވެ. އަދި އެއިލާހުގެ ނިޢުމަތްތަކަށް އަހަރެން ޝުކުރުވެރިވަމެވެ. އަދި އެއިލާހަށް ޝުކުރުވެރިވުމުން އެއިލާހު ނިޢުމަތްތައް އިތުރުކޮށްދެއްވައެވެ.\nއަދި ﷲ ފިޔަވައި ޙައްޤުވެގެން އަޅުކަންވެވޭ އިލާހަކު ނުވާކަމަށް އަޅުހެކިވަމެވެ. އެއިލާހަށް ބައިވެރިއަކު ނުވެއެވެ. އެއިލާހީ އަޅުތަކުންނަށް ރަޙުމަތްވަންތަ، އަޅުތަކުންގެ ވެރި އިލާހެވެ. އަދި މުޙައްމަދުގެފާނަކީ ﷲގެ އަޅާ އަދި ރަސޫލާކަމަށް އަޅު ހެކިވަމެވެ. އެކަލޭގެފާނަކީ، ހުރިހާ ގައުމެއްގައިވާ ހުރިހާ ޚަލްޤުތަކުގެމައްޗަށް ފޮނުވުނު ބޭކަލެކެވެ. އެކަލޭގެފާނުގެ މައްޗަށް ﷲތަޢާލާ ޞަލަވާތް ލައްވާށިއެވެ. އަދި އެކަލޭގެފާނުގެ ޞަޙާބީ، އަބޫބަކުރުގެފާނުގެ މައްޗަށް ޞަލަވާތްލައްވާށިއެވެ. އެކަލޭގެފާނަކީ އެކަލޭގެފާނުގެ ނަފްސުންނާއި މުދަލުން ހޭދަކުރައްވާ ދީލަތި ބޭކަލެކެވެ. އަދި ޢުމަރުގެފާނުގެ މައްޗަށް ޞަލަވާތް ލައްވާށިއެވެ. އެކަލޭގެފާނަކީ އިސްލާމް ދީނަށް ނަޞްރު ދިނުމަށްޓަކައި ކުރިޔަށް ވަޑައިގެންނެވި ބޭކަލެކެވެ. އަދި ޢުޘްމާނުގެފާނުގެ މައްޗަށްވެސް ޞަލަވާތްލައްވާށިއެވެ. އެކަލޭގެފާނަކީ العُسْرة (އުނދަގުލުގެ ލަޝްކަރު. އެބަހީ، ތަބޫކު ހަނގުރާމައި ގެ) ލަޝްކަރު ތައްޔާރުކުރެއްބި ބޭކަލެވެ. ހެކިވެރިން ތެދުވާ ދުވަހުގައި (ޤިޔާމަތް ދުވަހުގައި) އެކަލޭގެފާނަށްހުރި ފަޚުރެއްގެ ބޮޑުކަމާއެވެ. އަދި ޢަލީގެފާނުގެ މައްޗައްވެސް ޞަލަވާތް ލައްވާށިއެވެ. އެކަލޭގެފާނަކީ ހިތްވަރުގަދަކަމާއި ދިމާވާ ކަންކަމުގައި ކެއްތެރިވާ ބޭކަލެއްކަމުގައި މަޝްހޫރުވެފައިވާ ބޭކަލެކެވެ. އަދި ރސޫލުﷲ ޞައްލަﷲ ޢަލައިހި ވަސައްލަމަގެ އެންމެހާ އާލުންނާއި އަޞްޙާބުންނާއި ތަބިޢީންނާއި އެއްބަޔަކު އަނެއްބަޔަކަށް ގޮވާ ދުވަހާއި ހަމައަށް (އެބަހީ ޤިޔާމަތް ދުވަހާއި ހަމައަށް) އިޙްސާންތެރިކަމާއެކު އެބޭކަލުންނަށް ތަބަޢަވީހާބަޔަކަށް އެންމެ ފުރިހަމަ ސަލާމުން ސަލާމްލެއްވުމަށް އެދި ދުޢާކުރަމެވެ.\nއަޚުންނޭވެ! ރޯދާގައި، ރޯދަވެރިން ބެހިގެންވާ ބައިތަކުގެ ތެރެއިން ފަސް ބައި އިސްވެ ހިނގައްޖެއެވެ. މިމަޖުލީހުގައި އަޅުގަނޑުމެން، ރޯދަވެރިން ބެހިގެންވާ ބައިތަކުގެ ތެރެއިން އިތުރު ބައިތަކާ ބެހޭގޮތުން ވާހަކަދައްކާނަމެވެ.\nދަތުރުވެރިޔާގެ ދަތުރަކީ ރޯދަ ދޫކޮށްލުމުގައި ހީލަތެއް ހެދުމަށްކުރާ ދަތުރެއްކަމުގައި ނުވާނަމަ ރޯދަ ދޫކޮށްލުން ހުއްދަވެގެންވެއެވެ. ރޯދަ ދޫކޮށްލުމުގައި ހީލަތެއް ހެދުމަށް ދަތުރު ކުރާނަމަ އޭނާގެ މައްޗަށް ރޯދަ ދޫކޮށްލުން ޙަރާމްވެގެންވެއެވެ. އެހާރުން އޭނާގެ މައްޗަށް ރޯދަހިފުން ވާޖިބުވާނެއެވެ. ފަހެ ރޯދަ ދޫކޮށްލުމުގެ ޙީލަތެއްނެތި ދަތުރުކުރާނަމަ، ރޯދަ ދޫކޮށްލުމާއި ރޯދަ ހިފުމުގެ އިޚްތިޔާރު އޭނާއަށް ލިބިގެންވެއެވެ. އެދަތުރަކީ ދިގު ދަތުރެއް ނުވަތަ ކުރު ދަތުރެއް ކަމުގައި ވީނަމަވެސް މެއެވެ. އަދި ކަމެއް ޖެހިގެން ބޭނުމަކަށް ކުރާ ދަތުރެއް ކަމުގައި ވީނަމަވެސް ނުވަތަ ދެމިގެންދާ ގޮތުގައި ތަކުރާރުކޮށް ކުރާ ދަތުރެއް ކަމުގައި ވީނަމަވެސް މެއެވެ. މިސާލަކަށް މަތިންދާ ބޯޓުގައި ފެންދިނުމަށް މަސައްކަތް ކުރާމީހާ އާއި، ޓެކްސީ ދުއްވާ މީހުން ފަދަ މީހުންނެވެ. ދަލީލަކީ، ޢާންމުކޮށް މިކަމުގައި ﷲތަޢާލާ ވަޙީކުރައްވާފައިވާ ބަސްފުޅެވެ.\nوَمَن كَانَ مَرِيضًا أَوْ عَلَىٰ سَفَرٍ فَعِدَّةٌ مِّنْ أَيَّامٍ أُخَرَ يُرِيدُ اللَّـهُ بِكُمُ الْيُسْرَ وَلَا يُرِيدُ بِكُمُ الْعُسْرَ ﴿البقرة: ١٨٥﴾\nމާނައީ: “އަދި ބަލިވެއުޅޭ މީހާ ނުވަތަ ދަތުރެއްގެ މަތީގައިވާ މީހާ، (އެ މައްސަރުގެ ރޯދަ ދޫކޮށްލައިފިނަމަ) އެހެންދުވަސްތަކަކުން އެ ޢަދަދު ހަމަކުރުން ހުށްޓެވެ. ﷲ ތިޔަބައިމީހުންނަށް ލުއިފަސޭހަގޮތް އިރާދަކުރައްވަތެވެ. އަދި ދަތި އުނދަގޫގޮތް ތިޔަބައިމީހުންނަކަށް އިރާދައެއް ނުކުރައްވަތެވެ.”\nއަދި އަލް އިމާމު ބުޚާރީއާއި އަލް އިމާމު މުސްލިމް އަނަސް ބުން މާލިކު رضي الله عنه ގެ އަރިހުން ރިވާކުރައްވަފައި ވެއެވެ. އެކަލޭގެފާނު ވިދާޅުވިއެވެ. “كُنَّا نُسَافِرُ مَعَ النَّبِيِّ صَلَّى اللهُ عَلَيْهِ وَسَلَّمَ فَلَمْ يَعِبِ الصَّائِمُ عَلَى الْمُفْطِرِ وَلَا الْمُفْطِرُ عَلَى الصَّائِمِ”() މާނައީ: “ރަސޫލުﷲ ޞައްލަﷲ ޢަލައިހި ވަސައްލަމައާއި އެކު ތިމަންބޭކަލުން ދަތުރުކުރައްވަމެވެ. ރޯދަ ހިފައިގެންހުރި ބޭކަލަކު، ރޯދަ ދޫކޮށްލާގެން ހުރި ބޭކަލަކަށް އަޢިބެއް ނުކިޔުއްވައެވެ. އަދި ރޯދަ ދޫކޮށްލާގެންހުރި ބޭކަލަކު، ރޯދަ ހިފާގެންހުރި ބޭކަލަކަށް އަޢިބު ނުކިޔުއްވައެވެ.”\nއަދި އަބޫ ސަޢީދުލް ޚުދުރީ رضي الله عنهގެ އަރިހުން އިމާމު މުސްލިމް ރިވާކުރެއްވިއެވެ. އެކަލޭގެފާނު ވިދާޅުވިއެވެ.\n“يَرَوْنَ أَنَّ مَنْ وَجَدَ قُوَّةً فَصَامَ فَإِنَّ ذَلِكَ حَسَنٌ وَيَرَوْنَ أَنَّ مَنْ وَجَدَ ضَعْفًا فَأَفْطَرَ فَإِنَّ ذَلِكَ حَسَنٌ”()\nމާނައީ: “އެބޭކަލުން (އެބަހީ އަޞްޙާބު ބޭކަލުން) ދެކިވަޑައި ގަންނަވަނީ، ހަށިގަނޑުގައި ވަރުހުރެއްޖެ މީހާ ރޯދަ ހިފުމަށެވެ. އެމީހަކަށް އެގޮތް ހެޔޮކަން ބޮޑުވެގެންވެއެވެ. އަދި ހަށިގަނޑުގައި ވަރުނެތް މީހާ ދޫކޮށްލުމަށެވެ. އެމީހަކަށް އެގޮތް ހެކޮކަން ބޮޑެވެ.”\nސުނަން އަބޫ ދާވޫދުގައި حمزة بن عمرو الأسلمي رضي الله عنه ގެ އަރިހުން ރިވާކުރައްވާފައި ވެއެވެ. އެކަލޭގެފާނު ވިދާޅުވިއެވެ. “އޭﷲގެ ރަސޫލާއެވެ. ތިމަންކަލޭގެފާނަކީ މީހުންގޮވައިގެން އެއްތަނުން އަނެއްތަނަށް ކުއްޔަށް ދަތުރު ކޮށްދީ އުޅޭ މީހަކީމެވެ. ފަހެ އެކަމުގައި ތިމަންކަލޭގެފާނު އުޅުށްވަނިކޮށް ފަހަރެއްގައި މިމަހާ (އެބަހީ ރަމަޟާން މަހާ) ދިމާވެދާނެއެވެ. ތިމަންކަލޭގެފާނަކީ ހަށިގަނޑުގައި ބާރުހުރި ޒުވާނަކީމެވެ. ރޯދަހިފުން ފަސްކުރުމަށްވުރެ (ރޯދަ މަހުގައި) ރޯދަ ހިފުން ތިމަންކަލޭގެފާނަށް މާ ފަސޭހައެވެ. ރޯދަހިފުން ފަސްކޮށްފިނަމަ އެކަން ތިމަންކަލޭގެފާނު ބޮލުގައި އެޅިފައިވާ ދަރަންޏެއްގޮތުގައި ވާނެއެވެ. އޭ ﷲގެ ރަސޫލާއެވެ. އެންމެ އަޖުރު ބޮޑުވާނީ ތިމަންކަލޭގެފާނު ރޯދަ ހިފުމުން ހެއްޔެވެ؟ ނުވަތަ ރޯދަ ދޫކޮށްލުމުން ހެއްޔެވެ؟ ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ.\n: “أي ذلك شئت يا حمزة”\nމާނައީ: “އޭ ޙަމްޒާއެވެ. ކަލޭގެފާނު ބޭނުންފުޅުވެ ވަޑައިގެންނެވި ގޮތަކަށް ޢަމަލުކުރައްވާށެވެ.”\nޓެކްސީ ދުއްވާ (ދެރަށްދޭތެރޭގައި ދިގު ދަތުރުކުރާ) މީހަކަށް ރަމަޟާން މަހުގެ ރޯދަ ހިފަން އުނދަގޫނަމަ، މިސާލަކަށް ހޫނު ގަދަކަމުން، ފިނި މޫސުމުގެ ދުވަސްތައް އަންނަންދެން އަދި ރޯދަ ހިފުމަށް އޭނާއަށް ފަސޭހަ ވާނދެން ރޯދަ ހިފުން ފަސްކޮށްލެވިދާނެއެވެ.\nރޯދަ ހިފުމާއި ރޯދަ ދޫކޮށްލުމުގެ ތެރެއިން ދަތުރުވެރިޔާއަށް އެންމެ ހެޔޮކަން ބޮޑު ގޮތަކީ، އޭނާއަށް އެންމެ ފަސޭހަ ގޮތަކަށް ޢަމަލުކުރުމެވެ. ދެގޮތަކީވެސް (ރޯދަ ހިފުމާއި ރޯދަ ދޫކޮށްލުމުގެ ތެރެއިން ރޯދަވެރިޔާއަށް) ހަމަހަމަ ދެގޮތްކަމުގައި ވާނަމަ ރޯދަހިފުން ހެޔޮކަން ބޮޑުވެގެންވެއެވެ. އެހެނީ އޭރުން އޭނާގެ ބޮލުގައި އެޅިފައިވާ (ރޯދާގެ) ޒިންމާ އަވަހަށް ފިލާގެންދާނެއެވެ. އަދި އޭނާއަށް އެންމެ މުރާލިކަމާއި އެއްކޮށް ރޯދަހިފޭނީ މީސްތަކުންނާ އެއްކޮށް ރޯދަ ހިފާއިރުގައެވެ. އެއީ ނަބިއްޔާ ޞައްލަﷲ ޢަލައިހި ވަސައްލަ އަމަލުކުރެއްވި ގޮތެވެ. ޞަޙީޙު މުސްލިމުގައި އަބޫ ދަރުދާ رضي الله عنهގެ އަރިހުން ރިވާވެފައިވާ ރިވާޔަތުގައި ވާފަދައިންނެވެ. އެކަލޭގެފާނު ވިދާޅުވިއެވެ. “ތިމަންބޭކަލުން ރަސޫލުﷲ ޞައްލަﷲ ޢަލައިހި ވަސައްލަމައާއި އެކުގައި ރަމަޟާން މަހުގެ ވަރަށް ހޫނު ގަދަ ދުވަހެއްގައި ދަތުރަކަށް ނުކުމެވަޑައިގަތީމެވެ. ހޫނު ގަދަވުމުގެ ސަބަބުން ބައެއް ބޭކަލުން އެބޭކަލުންގެ އަތްތައް ބޯމަތީ އަޅުއްވަތެވެ. ރަސޫލުﷲ ޞައްލަﷲ ޢަލައިހި ވަސައްލަމައާއި ޢަބްދުﷲ ބުން ރަވާޙް ފިޔަވާ ތިމަންބޭކަލުންގެ ތެރޭގައި ރޯދަވެރިޔަކު ނުހުންނަވައެވެ.”()\nއަދި އަޞްޙާބު ބޭކަލުންނަށް ރޯދަ ހިފުން ބުރަކަމަކަށް ވެގެންދިޔަކަން ރަސޫލުﷲ ޞައްލަﷲ ޢަލައި ވަސައްލަމައަށް އެނގިވަޑައިގެންނެވި ހިނދު، އެބޭކަލުންނަށް ރިޢާޔަތް ކުރެއްވުމަށްޓަކައި އެކަލޭގެފާނު ރޯދަ ދޫކޮށްލެއްވިއެވެ. ޖާބިރު رضي الله عنهގެ އަރިހުން ރިވާވެގެންވިއެވެ. “ރަސޫލުﷲ ޞާއްލަﷲ ޢަލައިހި ވަސައްލަމަ މައްކާ ފަތަޙަ ކުރެއްވި އަހަރުގައި، މައްކާއަށް ދަތުރު ކުރެއްވިއިރު، كراع الغميم އާއި ހަމައަށް ވަޑައިގެންނެވެންދެން ރޯދައަށް ހުންނެވިއެވެ. އަދި މީސްތަކުންވެސް އެކަލޭގެފާނާއި އެއްކޮށް ރޯދައަށް ހުންނެވިއެވެ. ދެން ރަސޫލުﷲ ޞައްލަﷲ ޢަލައަހި ވަސައްލަމައަށް ދެންނެވުނެވެ. މީސްތަކުންނަށް ރޯދަހިފުން ބުރަވެއްޖެއެވެ. އެބޭކަލުން ބައްލަވަން އެތިއްބެވީ ކަލޭގެފާނު ޢަމަލު ކުރައްވާގޮތެކެވެ. ދެން ރަސޫލުﷲ ޞައްލަﷲ ޢަލައިހި ވަސައްލަމަ ޢަޞުރަށް ފަހުގައި ފެން ޖޯޑެއް ގެނައުމަށް އެދިލެއްވިއެވެ. އަދި އެކަލޭގެފާނު ފެން ހިއްޕެވިއެވެ. މީސްތަކުން ރަސޫލުﷲ ޞައްލަﷲ ޢަލައިހި ވަސައްލަމައަށް ބަލަހައްޓައިގެން ތިއްބެވިއެވެ.”()\nއަދި އަބޫ ސަޢީދުލް ޚުޟުރީ رضي الله عنه ގެ އަރިހުން ރިވާވެފައިވާ ޙަދީޘްގައި ވެއެވެ. “ނަބިއްޔާ ޞައްލަﷲ ޢަލައިހި ވަސައްލަމަ ވާރޭ ފެނުން ހެދިފައިފާ ފެންގަނޑެއްގެ ކައިރިން ވަޑައިގެންނެވިއެވެ. އޭރު މީސްތަކުން ރޯދައަށް ތިބި ހާލު، ހޫނުގަދަ ދުވަހެއްގައި ހިނގައިފައި ވަޑައިގަންނަވަނީއެވެ. އަދި ރަސޫލުﷲ ޞައްލަﷲ ޢަލައިހި ވަސައްލަމަ ހުންނެވީ އެކަލޭގެފާނުގެ ބަޣަލަށް ސަވާރުވެގެންނެވެ. ދެން އެކަލޭގެފާނު ޙަދީޘް ކުރެވިއެވެ.\n“اشْرَبُوا أَيُّهَا النَّاسُ”\nމާނައީ: “އޭ މީސްތަކުންނޭވެ. ތިޔަބައިމީހުން ފެން ބޯށެވެ.”\nދެން މީސްތަކުން ފެން ބުއިމުން މަނާވެގަތެވެ. ރަސޫލުﷲ ޞައްލަﷲ ޢަލައހި ވަސައްލަމަ ޙަދީޘް ކުރެއްވިއެވެ.\n” إِنِّي لَسْتُ مِثْلَكُمْ، إِنِّي أَيْسَرُكُمْ، إِنِّي رَاكِبٌ “\nމާނައީ: “ތިމަންކަލޭގެފާނު މިވަނީ ތިޔަބޭކަލުން ފަދައިންނެއް ނޫނެވެ. ތިމަންކަލޭގެފާނު މިހުންނެވީ ތިޔަބައި މީހުންނަށްވުރެ ފަސޭހަކޮށް، ސަވާރީއަކަށް ސަވާރުވެގެންނެވެ.”\nދެން މީސްތަކުން ފެން ބުއިމަށް މަނާވެގަތެވެ. ދެން ރަސޫލުﷲ ޞައްލަﷲ ޢަލައިހި ވަސައްލަމަ ސަވާރީއިން ފައިބާ ވަޑައިގެންނެވިއެވެ. އަދި އެކަލޭގެފާނު ފެން ހިއްޕެވިއެވެ. އަދި މީސްތަކުންވެސް ފެން ހިއްޕެވިއެވެ. އެހެންނަމަވެސް ރަސޫލުﷲ ޞައްލަﷲ ޢަލައިހި ވަސައްލަމަ ހުންނެވީ ފެން ހިއްޕެވުމަށް ބޭނުންވެ ވަޑައިގެންނެއް ނޫނެވެ.”()\nދަތުރުވެރިޔާއަށް ރޯދަ ހިފުމަށް ބުރަވެއްޖެނަމަ އޭނާއަށް ވަނީ ރޯދަ ދޫކޮށްލުމެވެ. އެހާލަތުގައި ދަތުރުވެރިޔާގެ މައްޗަށް ރޯދަ ހިފުމެއް ނުވެއެވެ. ޖާބިރުގެފާނުގެ އަރިހުން ރިވާވެގެންވާ (އިސްވެދިޔަ) ޙާދީޘްގައި، މީސްތަކުންނަށް ރޯދަ ހިފުމަށް ބުރައަކަށް ވެގެންދިޔަ ހިނދު އެކަލޭގެފާނު ރޯދަ ދޫކޮށްލެވިއެވެ. އަދި އެކަލޭގެފާނަށް ދެންނެވުނެވެ. ހަމަކަށަވަރުން ބައެއް ބޭކަލުން ރޯދަ ހިފައިފިއެވެ. ދެން ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ.\n” أُولَئِكَ الْعُصَاةُ أُولَئِكَ الْعُصَاةُ “\nމާނައީ: “އެއީ ނުކިޔަމަންތެރިވި މީހުންނެވެ. އެއީ ނުކިޔަމަންތެރި ވީމީހުންނެވެ.”()\nއަދިވެސް އިމާމު ބުޚާރީއާއި އިމާމު މުސްލިމް ޖާބިރުގެފާނުފެ އަރިހުން ރިވާކުރެއްވިއެވެ. “ރަސޫލުﷲ ޞައްލަﷲ ޢަލަހި ވަސައްލަމަ ދަތުރެއްގެ މަތީގައިވިއެވެ. ދެން ޖަމާޢަތެއް ފެނިވަޑައި ގަތެވެ. އަދި މީހަކަށް ހިޔާއަޅައިގެން ވާތަން ފެނިވަޑައި ގެންނެވިއެވެ. ޙަދީޘް ކުރެއްވިއެވެ.\nއެބޭކަލުން ދެންނެވިއެވެ. “އެއީ ރޯދަވެރިއެކެވެ.”\n” لَيْسَ مِنَ الْبِرِّ الصِّيَامُ فِى السَّفَرِ”\nމާނައީ: “ދަތުރުމަތީގައި ރޯދަހިފުމަކީ ހެޔޮކަމުގެ ތެރެއިން ވާކަމެއް ނޫނެވެ.”()\nރޯދަވެރިއަކު ދުވާލުގެ މެދުތެރެއިން ދަތުރަކަށްނުކުމެ، ރޯދަހިފުމަށް ބުރަވެއްޖެނަމަ، އޭނާގެ ރަށުން ނުކުތުމުން އޭނާއަށް ރޯދަ ދޫކޮށްލުން ހުއްދަވެގެން ވެއެވެ. އެހެނީ ނަބިއްޔާ ޞައްލަﷲ ޢަލައހި ވަސައްލަމަ كراع الغميم އަށް ވަޑައިގަނެވެންދެން މީސްތަކުންނާއި އެކު ރޯދަ ހިއްޕެވިއެވެ. ދެންފަހެ މީސްތަކުންނަށް ރޯދަ ހިފުމަށް ބުރަވިނދު އެކަލޭގެފާނު ރޯދަ ދޫކޮށްލެއްވިއެވެ. އަދި މީސްތަކުންވެސް އެކަލޭގެފާނާއި އެއްކޮށް ރޯދަ ދޫކޮށްލެވިއެވެ.\nكراع الغميم އަކީ عُسْفان އާއި مَرِّ الظَّهْرانއާއި ދެމެދު އޮންނަ ނަމަކަށް ކިޔޭ ވާދީއެއްގެ ދެމެދުން އޮންނަ غميم އޭކިޔުނު ވާދީއެއްގައި الْحَرَّةގެ ކޮޅުން އެވާދީއަކަށް ދެމިފައިވާ، ކަޅުކުލައަކަށްދާ ފަރުބަދައެކެވެ.\nއަދި ދަތުރުވެރިޔާ ދުވާލުގެ ވަގުތުގައި (ރޯދަ ދޫކޮށްލާފައިވާ ހާލު) ރަށަށް އާދެވެއްޖެނަމަ އެދުވަހު، އޭނާއަށް ރޯދަ ހިފުން ހުއްދަވެގެން ނުވެއެވެ. (އެބަހީ، ދަތުރު ނިމެގެން ރަށުގައި ޤަރާރުވާ ވަގުތުން ފެށިގެން އޭނާގެ ރޯދަ ފުރިހަމަކުރަން ފެށުން ހުއްދަވެގެން ނުވެއެވެ.) އެހެނީ އޭނާ ވީ، ދުވާލުގެ ފުރަތަމަކޮޅުގައި ރޯދަ ދޫކޮށްލާފައިވާ މީހެއްގެ ގޮތުގައެވެ. އަދި ފަޖުރުގެ އަލިކަން ފާޅުވުމާ ހަމައިން މެނުވީ ފަރުޟު ރޯދަހިފަން ފެށުން ހުއްދަވެގެން ނުވެއެވެ. އެހެންނަމަވެސް ދުވަހުގެ ބާކީ އޮތްބައިގައި ކެއުން ބުއިމުން މަނާވެގެން އޭނާ ހުންނަންޖެހޭނެ ހެއްޔެވެ؟\nމިކަމުގައި ޢިލްމުވެރިންގެ މެދުގައި ވަނީ ޚިޔާލު އުފެދިފައެވެ.\nބައެއް ޢިލްމުވެރިން ވިދާޅުވެއެވެ. ރޯދަމަހުގެ އެވަގުތަށް އިޙްތިރާމު ކުރުމުގެ ގޮތުން އޭނާ ދުވާލުގެ ބާކީ އޮތް ވަގުތުގައި ކެއުން ބުއިމުން މަނާވެގެން ހުރުން ވާޖިބު ވެގެންވެއެވެ. އަދި ހަމައެއާއި އެއްކޮށް އެދުވަހުގެ ރޯދަ ޞައްޙަ ނުވުމުގެ ސަބަބުން، އެދުވަހުގެ ރޯދަ ޤަޟާކުރަންވެސް ޖެހޭނެއެވެ. މިއީ އިމާމު އަޙްމަދުގެ މަޛުޙަބުގެ މަޝްހޫރުގޮތެވެ.\nއަދި އަނެއްބައި ޢިލްމުވެރިން ވިދާޅުވެއެވެ. “އެދުވަހުގެ ބާކީވާ ބައިގައި ކެއިން ބުއިމުން ދުރުވެހުރުން އޭނާގެ މައްޗަކަށް ވާޖިބުވެގެން ނުވެއެވެ. އެހެނީ އޭނާގެމައްޗަށް ރޯދަ ޤަޟާކުރަން ވާޖިބުވެފައިވާއިރު ކެއުން ބުއިމުން މަނާވެގެން ހުރުމުން ކުރާނެ ފައިދާއެއް ނެތެވެ. ބޭރުފުށުންނާއި އެތެރެފުށުން ބަލާއިރު، ދުވާލުގެ ކުރީކޮޅުގައި އޭނާއަށް ރޯދަ ދޫކޮށްލުމަށް ހުއްދަވެދިޔަ ވަގުތިގައިވެސް ރަމަޟާންމަހުގެ ހުރުމަތްތެރިކަން އޮތެވެ.”\nޢަބްދުﷲ ބުން މަސްޢޫދު ވިދާޅުވިއެވެ. “ދުވާލުގެ ކުރީކޮޅުގައި ކައިފި މީހަކު ދުވާލުގެ ފަހުކޮޅުގައިވެސް ކާށެވެ.“\nއެބަހީ ޢުޛުރަކައިލާގެން ދުވާލުގެ ކުރީކޮޅު ކެއުން ހުއްދަވި މީހަކަށް ދުވާލުގެ ފަހުކޮޅުގައިވެސް ކެއުން ހުއްދަވެގެން ވެއެވެ.\nމިއީ އިމާމު މާލިކާއި އިމާމު ޝާފިޢީގެ މަޛުހަބުގައި ވާ ގޮތެވެ. އަދި މިފަދައިން އިމާމު އަޙްމަދުގެ ރިވާޔަތެއްގައިވެސް ވެއެވެ. އެހެންނަމަވެސް އޭނާ ކައިބޮއި ހަދާކަން މީހުންނަށް ނާންގައި ފޮރުވާށެވެ. އެއީ މީސްތަކުން ނުބައި ހީކުރުމެއް ހީކޮށްފާނެ ކަމަށްޓަކައެވެ. ނުވަތަ އޭނާއަށް ތަބާވެ ބަޔަކު ރޯދަ ދޫކޮށްލާފާނެ ކަމަށްޓަކައެވެ.\nބަލި ފަސޭހަ ވާނެކަމުގެ އުންމީދު އޮންނަ ބަލި މީހުން: މިފަދަ މީހުންގެ ތިން ހާލަތެއްވެއެވެ.\n(ބަލީގެ ސަބަބުން) ރޯދަ ހިފުން ބުރައަކަށް ނުވެ އަދި ރޯދައިގެ ސަބަބުން ގެއްލުމެއްވެސް ނުވާ މީހާ: މިފަދަ މީހާ ރޯދަ ހިފުން ވާޖިބުވާނެއެވެ. އެހެނީ ރޯދަ ދޫކޮށްލުން ހުއްދަވާނެ އެއްވެސް ޢުޛުރެއް އޭނާއަކަށް ނުވެއެވެ.\n(ބަލީގެ ސަބަބުން) ރޯދަ ހިފުމަށް ބުރަވެ، އަދި ރޯދައިގެ ސަބަބުން ގެއްލުމެއް ނުވާ މީހުން: ފަހެ އޭނާ ރޯދަ ދޫކޮށްލާށެވެ. ﷲތަޢާލާގެ ވަޙި ވަސްފުޅުގައި ވާފަދައިންނެވެ. وَمَنْ كَانَ مَرِيضًا أَوْ عَلَى سَفَرٍ فَعِدَّةٌ مِنْ أَيَّامٍ أُخَرَ [البقرة/185] މާނައ: “އަދި ބަލިވެއުޅޭ މީހާ ނުވަތަ ދަތުރެއްގެ މަތީގައިވާ މީހާ، (އެ މައްސަރުގެ ރޯދަ ދޫކޮށްލައިފިނަމަ) އެހެން ދުވަސްތަކަކުން އެ ޢަދަދު ހަމަކުރުން ހުށްޓެވެ.”\nދަތިކަމާއެކު ރޯދަ ހިފުން އޭނާގެ މައްޗަށް މަކުރޫހަވެގެން ވެއެވެ. އެހެނީ އޭނާއަށް ﷲތަޢާލާ ދެއްވާފައިވާ ލުއިފަސޭހަކަން ދޫކޮށް އޭނާގެ ނަފްސަށް އުނދަގޫ ދިނީތީއެވެ.\n” إِنَّ اللهَ يُحِبُّ أَنْ تُؤْتَى رُخَصُهُ، كَمَا يَكْرَهُ أَنْ تُؤْتَى مَعْصِيَتُهُ “()\nމާނައީ: “ހަމަކަށަވަރުން ﷲތަޢާލާ، އެއިލާހު ކަނޑައަޅުއްވާފައިވާ ފާފަތަކަށް އަރައިގަތުމަށް ނުރުއްސަވާ ފަދައިން އެއިލާހު ދެއްވާފައިވާ ލުއިފަސޭހަ ކަމުގައި ހިއްޕެވުމަށް ލޯބިކުރައްވައެވެ.”\nތިންވަނަ ހާލަތް: ރޯދައިގެ ސަބަބުން ގެއްލުން ވާމީހުން:\nފަހެ އޭނާގެ މައްޗަށް ރޯދަ ދޫކޮށްލުން ވާޖިބު ވާނެއެވެ. އޭނާއަށް ރޯދަހިފުން ހުއްދަ ވެގެން ނުވެއެވެ. ﷲތަޢާލާގެ ވަޙީ ބަސްފުޅުގައިވާ ފަދައިންނެވެ.\nوَلَا تَقْتُلُوا أَنْفُسَكُمْ إِنَّ اللَّهَ كَانَ بِكُمْ رَحِيمًا [النساء/29]\nމާނައީ: “އަދި، ތިޔަބައިމީހުންގެ އަމިއްލަ ނަފްސުތައް ތިޔަބައިމީހުން ޤަތުލު ނުކުރާށެވެ! ހަމަކަށަވަރުން، ތިޔަބައިމީހުންގެ މައްޗަށް ރަޙުމަތްވަންތަ އިލާހު ކަމުގައި ﷲ ވޮޑިގެންވެއެވެ.”\nމާނައީ: ” އަދި ތިޔަބައިމީހުންގެ އަތްތަކުން ތިޔަބައިމީހުންގެ ނަފްސުތަށް ހަލާކުގެ ތެރެޔަށް އެއްލާނުލާށެވެ!”\nއަދި ނަބިއްޔާ ޞައްލަﷲގެ ޙަދީޘްފުޅުގައި ވެއެވެ.\n“إِنَّ لِنَفْسِكَ عَلَيْكَ حَقًّا”()\nމާނައީ: “ހަމަކަށަވަރުން ތިބާގެ ނަފްސަށްވެސް ޙައްޤުވެއެވެ”\nﷲތަޢާލާގެ ލުއިފަސޭހަކަން ލިބިގެންވާއިރު، އެނަފްސަށް ގެއްލުން ނުދިނުން އެއީ ނަފްސައް ލިބިގެންވާ ޙައްޤެކެވެ. ރަސޫލުﷲ ޞައްލަﷲ ޢަލައިހި ވަސައްލަމަގެ ޙަދީޘް ބަސްފުޅުގައި ވެއެވެ.\n” لَا ضَرَرَ وَلَا ضِرَارَ ” ()\nމާނައީ: “ގެއްލުން ދިނުމެއް އަދި ގެއްލުން ލިބިގަތުމެއްވެސް ނުވެއެވެ.”\nރަމަޟާންމަހުގެ މެދުތެރޭގައި ރޯދައަށްހުއްޓައި ބަލިވާމީހާ، ރޯދަ ފުރިހަމަ ކުރުމަށް ބުރަވެއްޖެ ނަމަ ރޯދަ ދޫކޮށްލުން ބަލިމީހުންނަށް ހުއްދަވެގެންވާތީވެ، އެފަދަ މީހުންނަށް ރޯދަ ދޫކޮށްލުން ހުއްދަވެގެން ވެއެވެ. އަދި ރަމަޟާން މަހުގެ ދުވާލުގެ ވަގުތުގައި، ރޯދަ ދޫކޮށްލައިފައި ވަނިކޮށް ބަލިން ވަސޭހަވެއްޖެނަމަ އެދުވަހުގައި (ބާކީ އޮތްވަގުތުގައި) ރޯދަ ހިފުމުން އޭނާގެ ރޯދަ ޞައްޙަ ނުވާހުއްޓެވެ. އެހެނީ އޭނާވީ ދުވާލުގެ ކުރީކޮޅުގައި ރޯދަ ދޫކޮށްލާފައިވާ މީހަކަށެވެ. އަދި ފަޖުރުގެ އަލިކަން ފާޅުވުމާ ހަމައިން މެނުވީ ފަރުޟު ރޯދަހިފަން ފެށުން ހުއްދަވެގެން ނުވެއެވެ. އެހެންނަމަވެސް ދުވަހުގެ ބާކީ އޮތްބައިގައި ކެއުން ބުއިމުން މަނާވެގެން އޭނާ ހުންނަންޖެހޭނެ ހެއްޔެވެ؟\nޢިލްމުވެރިންގެ މެދުގައި މިކަމުގައިވަނީ ޚިޔާލު އުފެދިފައެވެ. އެވާހަކަ ދަތުރުވެރިޔާގެ ބައިގައި އިސްވެ ބަޔާންވެ ހިނގައްޖެއެވެ.\nރޯދައިގެ ސަބަބުން ބަލި ބޮޑުވެ، ބަލިފަސޭހަވުން ލަސްވާނެކަމަށް ޑޮކްޓަރީ ގޮތުން ސާބިތުވެއްޖެނަމަ، ޞިއްޙަތަށް ރައްކާތެރިވެ، އަދި ބަލި ބޮޑުވެދާނެކަމުގެ ނުރައްކަލައްޓަކައި، އޭނާގެ މައްޗަށް ރޯދަ ދޫކޮށްލުން ހުއްދަވާނެއެވެ. ބައްޔަކީ ފަސޭހަވާނެކަމުގެ އުންމީދުއޮތް ބައެއްޔެއްނަމަ، ބަލިފަސޭހަ ވާންދެން ރޯދަ ނުހިފާ މަޑުކުރުމަށްފަހު، ބަލި ފަސޭހަވުމުން ގެއްލިގެންދިޔަ ރޯދަތައް ޤަޟާކުރާށެވެ. އަދި ބައްޔަކީ ފަސޭހަވާނެކަމުގެ އުންމީދެއް ނެތް ބައްޔެއްނަމަ، އޭނާގެ ޙުކުމަކީ ރޯދަގެއްލޭ ބައިތަކުގެ ތެރެއިން ބަޔާންކުރެވުނު ފަސްވަނަ ބައިގެ ޙުކުމެވެ. އެއީ އޭނާ ރޯދަ ދޫކޮށްލުމަށްފަހު ކޮންމެ ދުވަހަކަށް މިސްކީނަކަށް ކާންދިނުމެވެ.\nاللهم وفقنا للعمل بما يرضيك، وجنبنا أسباب سخطك ومعاصيك، واغفر لنا ولوالدينا ولجميع المسلمين برحمتك يا أرحم الراحمين، وصلى الله وسلم على نبينا محمد وعلى آله وصحبه أجمعين.\n() رواه أبو داود وفي إسناده ضعف وله شواهد ، وأصله في صحيح مسلم عن حمزة أنه قال : يا رسول الله أجد بي قوة على الصيام في السفر فهل علي جناح ؟ فقال النبي ” هي رخصة من الله من أخذ بها فحسن ومن أحب أن يصوم فلا جناح عليه ” .\n() البخاري الصوم (1843) ، مسلم الصيام (1122) ، أبو داود الصوم (2409) ، ابن ماجه الصيام (1663) ، أحمد (5/194) .\n() مسلم الصيام (1114) ، الترمذي الصوم (710) ، النسائي الصيام (2263) .\n() رواه أحمد وسنده جيد قاله في الفتح الرباني .\n() البخاري الصوم (1844) ، مسلم الصيام (1115) ، النسائي الصيام (2262) ، أبو داود الصوم (2407) ، أحمد (3/299) ، الدارمي الصوم (1709) .\n أخرجه ابن شيبة (9435,9137)\n() رواه أحمد وابن حبان وابن خزيمة في صحيحيهما وفي سنده شيء من الاضطراب لكن له شواهد من الحديث وأصول الشريعة .\n() البخاري الصوم (1867) ، الترمذي الزهد (2413) .\n() أخرجه ابن ماجه والحاكم ، قال النووي : وله طرق يقوي بعضها بعضا .


ތައިސީރު ޙައްޖު އެންޑް އުމުރާއިން ދެއްވި އުމުރާ ދަތުރު ނައުޝީނަށް - AO News\nތައިސީރު ޙައްޖު އެންޑް އުމުރާއިން ދެއްވި އުމުރާ ދަތުރު ނައުޝީނަށް\tޖުލާ 1, 2017 | އަޙްމަދު\tHomeތައިސީރު ޙައްޖު އެންޑް އުމުރާއިން ދެއްވި އުމުރާ ދަތުރު ނައުޝީނަށް އޭއޯ މަދަހަ މުބާރާތުގެ އެންމެ މޮޅު ބައިވެރިއަކަށް ތައިސީރު ޙައްޖު އެންޑް ޢުމުރާ އިން ދެއްވެވި އުމްރާ ދަތުރު ސ.މީދޫ ހިންނަވަރު އާއިޝަތު ނައުޝީނަށް ދީފިއެވެ.\nތައިސީރު ޖަމިއްޔާގެ ފަރާތުން ނައުޝީނާ މި އިނާމު ޙަވާލު ކުރެއްވެވީ ޝައިޚް މުޙައްމަދު ޝައްމޫނެވެ. މި އުމްރާ ދަތުރަކީ އަންނަ އަހަރުގެ މާޗް މަހުގެ އުމުރާއަށް ދެވޭ ދަތުރެކެވެ.\nއައްޑޫސިޓީގައި ހިންގާ ދީނީ ގިނަ ހަރަކާތްތަކަށް އަބަދުވެސް އެހީތެރިކަން ފޯރުކޮށް ދެއްވަމުން އަންނަ މި ޖަމިއްޔާއިން އައްޑޫގެ ސްކޫލުތަކުގައި ބާއްވާ މިފަދަ ހަރަކާތް ތަކަށް ވެސް އުމުރާ ދަތުރުގެ އިނާމު ހުށަހަޅުއްވާފައިވެއެވެ.\nއޭއޯއިން ވޭތުވެދިޔަ އަހަރު ބޭއްވި މަދަހަ މުބާރާތަށް ވެސް އުމުރާ ދަތުރެއްގެ އިނާމު ވަނީ ލިބިފައެވެ. މާވީ އިންވެސްޓްމަންޓުން ދެއްވެވި މި އުމްރާ ދަތުރު ލިބިފައިވަނީ ސ.ހުޅުދޫ މައްސާގުގޭ އައިހަމް ޝަރީފަށެވެ.\nއަދި އޭއޯއިން ކުރިއަށް ދެން ބާއްވާ މަދަހަ މުބާރާތަކަށް ހެޕީ މާކެޓުން ވަނީ އުމުރާ2ދަތުރު ހުށަހަޅުއްވަވާފައެވެ.\nއައްޑޫސިޓީގެ ދަރިވަރުންގެ ހިތްތަކުގައި ދީނީ ލޯބި ޖެއްސުމާއި ދީނީ ޝިއާރު ފާޅުކުރުމުގެ އިތުރުން މަދަޙަ ކިޔުމުގެ ރޮނގުން ހުނަރުވެރި ދަރިންތަކެއް އުފެއްދުމަށް އޭއޯއިން ކުރިއަށް ގެންދާ މަދަޙަ މުބާރާތުގައި އައްޑޫގެ ވިޔަފާރިވެރިންގެ ފުރިހަމަ އެއްބާރުލުން ލިބިގެންދާކަން ފާހަގަކޮށްލެވެއެވެ. އެގޮތުން މިއަހަރުގެ މުބާރާތުގެ ކޯ ސްޕޮންސަރުންގެ ގޮތުގައި ތައިސީރު ހައްޖު އެންޑް އުމްރާ، ހެޕީމާކެޓް، ޑައިމަންޑް ވިންގްސް ޕްރައިވެޓް ލިމިޓެޑް އަދި އީކުއޭޓަރ ވިލެޖްގެ ނަން ފާހަގަކޮށްލެވެއެވެ.\nމީގެ އިތުރުން އައްޑޫސިޓީ ކައުންސިލުންވެސް ވަނީ މިއަހަރުގެ މުބާރާތުގެ ވަނަތަކަށް ފައިސާގެ އިނާމު ހުށަހަޅުއްވަވާފައެެވެ.\nVN:F [1.9.22_1171]please wait...Rating: 8.0/10 (1 vote cast)VN:F [1.9.22_1171]Rating:0(from0votes)ތައިސީރު ޙައްޖު އެންޑް އުމުރާއިން ދެއްވި އުމުރާ ދަތުރު ނައުޝީނަށް, 8.0 out of 10 based on 1 rating Share this:FacebookTwitterViberGooglePrintMoreEmailPocketPinterestRedditLinkedInTumblr\nޕޯސްޓު ކޮށްފައިވަނީ އައްޑޫ, ދީން, ޚަބަރު\tPost navigation\nPREVIOUS POST Previous post: އޭއޯގެ އަންނައަހަރުގެ މަދަޙަ މުބާރާތަށް ހެޕީމާކެޓުން އުމުރާ2ދަތުރު ހުށަހަޅުއްވައިފިNEXT POST Next post: އަވައިގެ އޮސްޓްރޭލިއާ ސްޓަޑީ ޓުއާރ އީޝާ އަށް


Dhaanu Ge Kuhlli Vakivun: Hibaru Ge Thungandu Vanee Seedhaa Hithah - Vaguthu\nދާނުގެ ކުއްލި ވަކިވުން: ހިބަރުގެ ތުންގަނޑު ވަނީ ސީދާ ހިތަށް!\n1 ހަފްތާ ކުރިން ( ސެޕްޓެމްބަރު 8, 2021 )\nދާނު ޑައިވްއެއް ކުރި ވަގުތު ނަގާފައިވާ ފޮޓޯއެއް\nމީހެއްގެ މަރު އައިސް ޖެހޭނެ ވަގުތެއް ނޭނގޭނެއެވެ. އުފަލާއި މަޖަލުގައި ވަގުތު ހޭދަކުރަނިކޮށް ވެސް މަރު އަތުވެދާނެއެވެ. ނޫނީ މަސައްކަތެއްގައި މަޝްއޫލުވެ އުޅެނިކޮށް ވެސް މަރު އަތުވެދާނެއެވެ. އެކަން ވާނެ ވަގުތެއް، ވާނެ ތަނެއް ބުނެދޭކަށް ނޭނގެއެވެ.\nމިއީވެސް ކުއްލި މަރެކެވެ. އެތައް ބަޔަކަށް ހިތާމަވެރި ޚަބަރެކެވެ. ގިނަ ޒުވާނުންނާއި ގުޅިގެން އުޅޭ ޒުވާނެއްގެ ކުއްލި މަރެކެވެ. މުޅި މީސް މީޑީއާ ހިތާމައިން ތެންމާލިއެވެ. މިއަދު ހަވީރުގެ ވަގުތެއްގައި ބ.މާޅޮހުގައި ނިޔާވީ މާލެއަށް އުފަން އާދަމް އަބްދުއްރަހްމާން (ދާނު) އެވެ.\nއޭނާއަކީ އެރަށުގައި އަމިއްލަ ޑައިވް ސެންޓަރެއް (މޯލްޑައިވާސް) ހިންގަމުން އަންނަ ރަށުގެ ގިނަބަޔަކާއި ގުޅޭ ޑައިވް އިސްޓްރަކްޓަރެކެވެ. ކޮންމެ ދުވަހަކުހެން އެކި މީހުން ގޮވައިގެން ޑައިވިން ނުވަތަ ސްނޯކްލިންގް އަށް ދާ ދާނުގެ ކުއްލި ވަކިވުން ވެގެން ދިޔައީ ގާތް މިހުންނާއި އާއިލާއާ ރަހުމަތްތެރިންގެ ލޮލުން ކަރުނަ ނުހިކޭ ހާދިސާއަކަށެވެ.\nއުމުރުން 33 އަހަރުގެ ދާނު މިއަދު ވެސް ދިޔައީ އާދައިގެ މަތިން ފަތުރުވެރިންތަކެއް ގޮވައިގެން ޑައިވް ކުރުމަށެވެ. ރަށާއި ދުރުގައި އޮންނަ ޑައިވް ޕޮއިންޓަކަށް ޑައިވް ކުރުމަށްފަހު އަނބުރާ ރަށަށް އައުމުގެ ކަންކަން ފަށާފައިވަނީ 3:30 އެހާކަންހާއިރުއެވެ.\nދާނު ބޮޑު ބެރު ޖަހަނިކޮށް ނަގާފައިވާ ފޮޓޯއެއް.\nޑައިވް ނިންމާލުމަށްފަހު، ރަށަށް އެނބުރި ދިޔަ މަގުމަތީ އެއަތޮޅު ދަރަވަންދޫ ކައިރިން ކޯމަސް އައިނެއް ދާނު މެންނަށް ވަނީ ފެނިފައެވެ. އެއީ ފަތުރުވެރިން ވެސް ބަލާހިތްވާ މަންޒަރެއް ކަމުން އެތަނަށް ދާނުމެން ވަނީ ސްނޯކްލިންއަށް ފައިބާފައެވެ. އެއީ ހިބަރުގެ ތުންގަނޑު އޭނާގެ މެޔަށް އަމާޒުވި ވަގުތުވެސް މެއެވެ. މިއަދު އެތަނަށް އޭނާ އަށް ނުދެވުނު ނަމައޭ އެތައް ބަޔަކު ހިތައްވެސް އަރާނެއެވެ. އެކަމަކު އެފަދަ މަންޒަރުތަކަކީ އާއްމުކޮށް ފެންނަ މަންޒަރުތަކެއް ނޫނެެވެ. މިހެން މަދު ދުވަސްކޮޅަކު އަންނަ ފަތުރުވެރިންނަށް މިއީ ވަރަށް ހިތްގައިމު އުފާވެރި މަންޒަރަކަށެވެ. އެއީ ރާއްޖޭގެ ފަތުރުވެރިކަން އިންތިހާއަށް ޕްރޮމޯޓްވެެސް ވެގެން ދާނެ މަންޒަރަކަށް ވެގެން ދާނެއެވެ. ސަބަބަކީ އެފަދަ އުފާވެރި ވަގުތުތަކުގެ ފޮޓޯތައް އަބަދުވެސް މީސް މީޑިއާގެ ސަމާލުކަން ދޭތީއެވެ.\nއެތަނުގައި ސްނޯކްލިން ކުރި ނަމަވެސް، އެއީ އަބަދުވެސް ކުރަމުން އަންނަ ފަރިތަ ކަމެއް ކަމުން އޭނާ އެފަދަ ހާދިސާއެއް ހިނގައިފާނެ ކަމަށް ނުވެސް ވިސްނާނެއެވެ. އެއީ ކަމެއް ދިމާވާނީ ކޮންއިރަކު ކަމެއް ނޭނގޭނެތީވެސް ތާއެވެ.\nމާޅޮހު ކައުންސިލްގެ ރައީސް އަބްދުﷲ ޝުޖާއު "ވަގުތު" އަށް ވިދާޅުވީ، އެ ހާދިސާ ހިނގި ވަގުތު އޭނާ ހުރީ އެއަތޮޅު އޭދަފުށީގައި ކަމަށާއި ހާދިސާއަށްފަހު ދާނު ގެނެސްފައިވަނީ އެރަށު ހޮސްޕިޓަލަށް ކަމަށެވެ. އެއީ ގާތްގަނޑަކަށް 16:10 ނުވަތަ 16:15 އެހާކަންހާއިރު ކަމަށް ޝުޖާއު ވިދާޅުވިއެވެ.\nޝުޖާއުގެ ވާހަތަކުން އެނގިގެން ދިޔައީ އެހާދިސާގެ ކަންކަން އޭނާ ޑޮކްޓަރުންނާއި ވާހަކަ ދައްކައި ކައިރިން ބެލިކަމެވެ.\nޝުޖާއު ވިދާޅުވީ، ދާނުގެ ހަށިގަނޑު ހޮސްޕިޓަލަށް ގެނައިއިރުން ފެށިގެން ޑޮކްޓަރުން ދިޔައީ ސީޕީއާރު ދެމުން ކަމަށާއި އެކަމުގައި ގާތްގަނޑަކަށް 50 ވަރަކަށް މިނެޓް ހޭދަ ކުރި ކަމަށެވެ.\n"އޭނާގެ ހިތަށް ކަމަށްވަނީ ސީދާ ހިބަރުގެ ތުންގަނޑު ހެރިފަ ހުރީ. ޑޮކްޓަރުން ވެސް ބުނީ 50 ވަރަކަށް މިނެޓް ވަންދެން ސީޕީއާރު ދިން ކަމަށް. ވަރަށް މަސައްކަތް ކުރީމޭ.5ޖެހީމައޭ ނިޔާވި ކަމަށް ނިންމީ" ޑޮކްޓަރުންނާއި ހަވާލާދީ ޝުޖާއު ވިދާޅުވިއެވެ.\nޑައިވްއެއްގެ ތެރެއިން ދާނު ނަގާފައިވާ ފޮޓޯއެއް\nޝުޖާއު ވިދާޅުވީ، އެއީ އެރަށުގެ ޒުވާނެއް ނޫނަސް އޭނާއަކީ ރަށުގެ އެންމެންނާއި ވެސް ވަރަށް ގުޅިގެން އުޅޭ މީހެއް ކަމަށެވެ. އަދި ޑައިވް ކުރުމާއި ސްނޯކްލިން ފަދަ ކަންކަން ދަސްކޮށްދިނުމުގެ އިތުރުން ގިނަ ބަޔަކު އޭނާ ކައިރިން ޑައިވިން މާސްޓާސް ހެދުމަށް މިހާރު ވެސް އެރަށުގައި އުޅޭ ކަމަށް ޝުޖާއު ފާހަގަކުރެއްވިއެވެ.\n"ގެސްޓުން ގޮވައިގެން ހަނިފަރު ބޭރަށާއި ތަންތަނަށް ގިނައިން ގޮސް ހަދާނީ އޭނަ. މިއަދު ވެސް ހަމަ ގެސްޓަކު ގޮވައިގެން އޭނަ އުޅުނީ. ޑައިވިން ނިންމާފައި ރަށަށް އައި މަގުމަތީ ދަރަވަންދޫ އާއި ހިސާބުން ކޯމަސްތަކެއް ފެނިގެން އެ އެއްޗެހި ބަލާލަން މަޑު ކުރީ. އެތަނަށް ސްނޯކްލިން އަށް ފޭބި. އެތަނުން އެކަމެއް ހިނގީ." ޝުޖާއު ވިދާޅުވިއެވެ.\nއެރަށުން "ވަގުތު" އަށް މައުލޫމާތު ދިން މީހަކު ބުނީ، އޭނާ އަކީ ރަށުގެ ހުރިހާ އެންމެންގެ ކަންކަމާއި ވެސް އުޅޭ އޭނާ އަށް ވެވެން އޮންނަ ކަމެއް ވިއްޔާ އެކަމެއް އެބަޔަކަށް ކޮށްދީގެން އުޅޭ މީހެއް ކަމަށެވެ. އަދި އޭނާ އަކީ މިހާރު ވެސް 4-5 ވަރަކަށް ރަށުން ބޭރުގެ ކުދިން ރަށަށް ގެނެސްގެން އޯޕަން ވޯޓަރ ޑައިވިން އަދި މާސްޓާސް ޑައިވިން ކޯސްތައް އެކުދިންނަށް ދަސްކޮށްދޭ މީހެއް ކަމަށެވެ.\n"ވަރަށް ހެލްތްފުލް ވާނެ. ވެވެން އޮތް ހުރިހާ ކަމެއް އެންމެންނަށް ކޮށްދޭ ގުޅިގެން އުޅޭ މީހެއް އެއީ. އޭނަ ކައިރިން މިހާރު ވެސް ރަށުން ބޭރު ވަރަށް ގިނަ ކުދިން ވަނީ އޯޕަން ވޯޓަރ ޑައިވިން އޭނަ ކައިރިން ނިންމާފަ" އެރަށުން ވާހަކަ ދެއްކި މީހަކު ބުންޏެވެ.\nމިހާދިސާއާއި ގުޅިގެން ފުލުހުންގެ މީޑިއާ އޮފިޝަލް ވިދާޅުވީ، ބ. އަތޮޅު މާޅޮހުން ފީނަން ގޮސް އުޅުނު ޒުވާނެއްގެ މެޔަށް ހިބަރެއްގެ ތުންގަނޑު ހެރިގެން ނިޔާވެފައިވާ ކަމުގެ މައުލޫމާތު ލިބިފައިވަނީ ހަވީރު 16:10 އެހާކަންހާއިރު ކަމަށެވެ.\nސެޕްޓެމްބަރު 8, 2021 23:14\nދާނު އަށް ސުވަރުގޭގެ ދާއިމީ ނިއުމައް ދެއްވާންދޭވް\nސެޕްޓެމްބަރު 9, 2021 06:13\nމަރުހޫމްގެ ފުރާނައަށް ސުވަރުގޭގެ ދާއިމީ ނިޢުމަތްލައްވާ އާއިލާ އަށް ކެތްތެރިކަން ދެއވާށި! އާމީން\nސެޕްޓެމްބަރު 9, 2021 09:44\nމަރުވިކަަމަށް ނުނިންމަނީސް ފުލުހުންނަށް މަރުވި ޚަބަރު ދިނީ ކާކުބާ؟


Ungoofaaru adhi Maakurathuge bandharuge masahkaiythakeh MTCC aa havaalu koffi | Mihaaru\nއުނގޫފާރާއި މާކުރަތުގެ ބަނދަރުގެ މަސައްކަތްތަކެއް 44 މިލިއަނަށް އެމްޓީސީސީއާ ހަވާލުކޮށްފި\nރ. އުނގޫފާރާއި މާކުރަތުގެ ބަނދަރުގެ މަސައްކަތެއް ކުރަން އެމްޓީސީސީއާ ހަވާލުކުރަން ބޭއްވި ރަސްމިއްޔާތުގައި (ކ-ވ) އެ މިނިސްޓްރީގެ ޕީއެސް ޕާމިނެންޓް ސެކްރެޓަރީ ޒީނިއާ އަހުމަދު ހަމީދު އާއި އުނގޫފާރު ދާއިރާގެ މެމްބަރު މުހައްމަދު ވަހީދު އަދި އެމްޓީސީސީގެ ސީއީއޯ އާދަމް އާޒިމް.-- ފޮޓޯ: ޕްލޭނިން މިނިސްޓްރީ\n13 ޖެނުއަރީ 2022 - 16:31\nރ. އުނގޫފާރާއި އެ އަތޮޅު މާކުރަތުގެ ބަނދަރު އިތުރަށް ތަރައްގީކުރުމުގެ މަސައްކަތް އެމްޓީސީސީއާ މިއަދު ހަވާލުކޮށްފި އެވެ.\nޕްލޭނިން މިނިސްޓްރީގައި ބޭއްވި ރަސްމިއްޔާތެއްގައި މި މަސައްކަތް އެމްޓީސީސީއާ ހަވާލުކޮށްފައި ވަނީ ދައުލަތުގެ ބަޖެޓުން 44 މިލިއަން ރުފިޔާ ހަރަދުކުރާކުރާ ގޮތަށެވެ. އެއީ އުނގޫފާރުގެ ނެރު ބަދަލުކުރުމަށް 18 މިލިއަން ރުފިޔާ އަދި މާކުރަތުގެ ބަނދަރު ބޮޑުކުރުމަށް 26 މިލިއަން ރުފިޔާ އެވެ.\nމި ދެ މަޝްރޫއުގެ އެއްބަސްވުމުގައި ޕްލޭނިން މިނިސްޓްރީގެ ފަރާތުން ސޮއިކުރެއްވީ ޕާމަނަންޓް ސެކްރެޓަރީ ޒީނިއާ އަހުމަދު ހަމީދެވެ. އެމްޓީސީސީގެ ފަރާތުން ސޮއިކުރެއްވީ އެ ކުންފުނީގެ ސީއީއޯ އާދަމް އާޒިމެވެ.\nމާކުރަތު ބަނދަރު ބޮޑުކުރުން\nމާކުރަތުގެ ބަނދަރު ބޮޑުކުރުމުގެ މަޝްރޫއުގެ ތެރެއިން އެ ބަނދަރު 45،023 ކިއުބިކް މީޓަރަށް ފުންކުރާނެ އެވެ. އަދި އެ ބަނދަރުގައި 140 މީޓަރުގެ ބޭރު ތޮއްޓެއް ލައި، 85 މީޓަރުގެ ރިވެޓްމަންޓާއި 28 މީޓަރުގެ ގްރޮއިން ޖަހައި 129 މީޓަރުގެ އެއްގަމު ތޮށި ލާނެ އެވެ.\n• 26 މޫރިން ރިންގު ހަރުކުރުން\n•5މޫރިން ބޮއި ހަރުކުރުން\n• 10m x 9m ގެ ރޭމްޕް ހެދުން\n• 641 އަކަމީޓަރުގެ ޕޭވްމަންޓް ހެދުން\n•9މަގު ބައްތި ޖެހުން\nމި ހުރިހާ މަސައްކަތެއް އެއް އަހަރު ތެރޭ ނިންމަން ޖެހެ އެވެ.\nއުނގޫފާރުގެ ނެރު ބަދަލުކުރުން\n• 41،980 ކިއުބިކް މީޓަރަށް ބަނދަރު އަދި ނެރު ފުންކުރުން\n• 162 މީޓަރު ބޭރުތޮށި ޖެހުން\n•2ނެރު ބައްތި ޖެހުން\nމި ހުރިހާ މަސައްކަތެއް ހަތް މަސް ދުވަހުގެ ތެރޭގައި ނިންމަން ޖެހެ އެވެ.\nމި ސަރުކާރުން އަންނަނީ ރާއްޖޭގެ ވަރަށް ގިނަ ރަށްތަކުގައި ބަނދަރު ހެދުމާއި މަރާމާތު ކުރުމުގެ މަޝްރޫއުތައް ހިންގަމުންނެވެ.\nއެމްޓީސީސީ ބަނދަރު ހެދުން ރ.މާކުރަތު ރ. އުނގޫފާރު ނޭޝަނަލް ޕްލޭނިން މިނިސްޓްރީ


SunOnline: Aa hidhumaiy thakaa eku atholhu thakuge bodethi hospital thakun male ah refer kuraa varu madhu vejje\nއާ ހިދުމަތްތަކާއެކު އަތޮޅުތަކުގެ ބޮޑެތި ހޮސްޕިޓަލްތަކުން މާލެއަށް ރިފާކުރާވަރު މަދުވެއްޖެ\nމުހައްމަދު އައުޒަމް 17 Sep 2020, 20:37\nއަތޮޅުތަކުގެ ބޮޑެތި ހޮސްޕިޓަލްތަކުގައި އާ ހިދުމަތްތައް ތައާރަފްކުރުމާއެކު ބަލިމީހުން މާލެއަށް ރިފާކުރާވަރު މަދުވެއްޖެކަމަށް ސަރުކާރުން ބުނެފިއެވެ.\nބޮޑެތި ހޮސްޕިޓަލްތައް ކަމަށްވާ ހދ. ކުޅުދުއްފުށީ ރީޖަނަލް ހޮސްޕިޓަލް، ގދ. ތިނަދޫގައި ހުންނަ ޑރ. އަބްދުއްސަމަދު މެމޯރިއަލް ހޮސްޕިޓަލް ، ރ އުނގޫފާރު ރީޖަނަލް ހޮސްޕިޓަލް އަދި ލ. ގަން ރީޖަނަލް ހޮސްޕިޓަލްތަކުގެ ފެންވަރު ރަނގަޅުކުުރުމަށް ސަރުކާރުން މިފަހުން ވަނީ ވަރަށް ބޮޑަށް މަސައްކަތް ކޮށްފައެވެ. އަދި މިހާރުވެސް އާ ހިދުމަތްތައް އެ ހޮސްޕިޓަލްގައި ދޭން ދަނީ ގިނަ މަސައްކަތްތަކެއް ކުރަމުންނެވެ.\nއައްޑޫ އިކުއަޓޯރިއަލް ހޮސްޕިޓަލަށް އެންމެ ފަހުން ތައާރަފްކުރި ހިދުމަތްތަކުގެ ތެރޭގައި ހިސްޓޯޕެތޮލޮޖީއާއި އެމްއާރުއައިގެ ހިދުމަތް ހިމެނެއެވެ. އަދި ކައިރި މުސްތަގުބަލެއްގައި ކޮލޮނޮސްކޮޕީއާއި އެންޑޯސްކޮޕީގެ ހިދުމަތް ތައާރަފްކުރުމަށް ހޮސްޕިޓަލުން ދަނީ މަސައްކަތްކުރަމުންނެވެ.\nއައްޑޫ އިކުއަޓޯރިއަލް ހޮސްޕިޓަލްގައި ސާޖަރީއެއް ކުރިއަށްދަނީ--\nމީގެ ކުރިން ހިތަދޫ ރީޖަނަލް ހޮސްޕިޓަލްގައި 30 އެނދު ހުރިނަމަވެސް އެ ހޮސްޕިޓަލް އުވާލައި އައްޑޫ އިކުއަޓޯރިއަލް ހޮސްޕިޓަލްގެ ހިދުމަތް ފެށިފަހުން އާ ހޮސްޕިޓަލްގައި 100 އެނދު ހިމެނެއެވެ. އަދި ހަތް އައިސީޔޫ ބެޑް އިތުރުކޮށްފައިވާއިރު ސަބް ސްޕެޝަލިސްޓްގެ ދެ ޑޮކްޓަރުންނާއިި ނުވަ ސްޕެޝަލިސްޓް ޑޮކްޓަރުންވަނީ އިތުރުކޮށްފައެވެ.\nއުނގޫފާރު ރީޖަނަލް ހޮސްުޕިޓަލް\nއުނގޫފާރު ރީޖަނަލް ހޮސްޕިޓަލަށް ބަލާލާއިރު އެ ހޮސްޕިޓަލްގައި މިފަހުން ވަނީ އާ އިކުއެޕްމަންޓްސްއާއެކު އީއެންޓީ ކްލިނިކެއް ގާއިމްކޮށް ރިޖިޑް އެންޑަސްކޯޕީ،މައިނާރ އޯރަލް ސާޖަރީ އަދި އޮޓޯ އެނަޑަސްކޯޕީފަދަ އާ ހިދުމަތްތައް ތައާރަފްކޮށްފައެވެ.\nއެ ހޮސްޕިޓަލުގައި ސީޓީ ރޫމެއް ހެދުމުގެ މަސައްކަތް ކުރިއަށްދާއިރު އެކަމަށް ބޭނުންވާ އިކުއިޕްމަންޓްސްވެސް މިހާރު ވަނީ ގެންގޮސްފައެވެ. އޭގެ އިތުރުން އެންއައިސީޔޫ ޑިޕާޓްމަންޓްގައި ނިއުބޯން ވެންޓިލޭޓަރުގެ ހިދުމަތް ފަށައިފައިވާއިރު އެ ހޮސްޕިޓަލްގައި ޖީންއެކްސްޕާޓް މެޝިނެއް ގާއިމްކޮށް ކޮވިޑާއި ޕީއެސްއޭ ޓެސްޓް އަދި މެލެރިއާ އެންޓިޖަން ޓެސްޓްކުރެވޭގޮތް ވަނީ ހަދައިފައެވެ.\nއުނގޫފާރު ރީޖަނަލް ހޮސްޕިޓަލް--\nއުނގޫފާރު ރީޖަނަލް ހޮސްޕިޓަލްގައި ފިޒިއޮތޮރޮޕީ ޑިޕާޓްމަންޓްގެ ފެންވަރު ރަނގަޅުކުރުމަށް ބޭނުންވާ ތަކެތިވެސް މިހާރު ވަނީ އެ ހޮސްޕިޓަލަށް ފޮނުވައިފައެވެ.\nޑރ. އަބްދުއް ސަމަދު ރީޖަނަލް ހޮސްޕިޓަލް\nޑރ. އަބްދުއްސަމަދު ރީޖަނަލް ހޮސްޕިޓަލްގެ ހިދުމަތްތަކަށް ބަލާލާއިރު އެ ހޮސްޕިޓަލަށް ހަ ސްޕެޝަލިސްޓް ޑޮކްޓަރުން އިިތުރުކޮށްފައިވާއިރު މިފަހުން ވަނީ ކަށީގެ އޮޕަރޭޝަންގެ ހިދުމަތްވެސް ފުޅާކޮށްފައެވެ. ދާދި ފަހުން އެ ހޮސްޕިޓަލްގައި ވަނީ ރާއްޖޭގައި އެންމެ ފުރަތަމަ ކުރި ލެޓާ ޖޭ ކަށީގެ އޮޕަރޭޝަނެއްވެސްކޮށްފައެވެ.\nއެ ހޮސްޕިޓަލަށް ދާދި ފަހުން ވަނީ ޑިޖިޓަލް އެކްސްރޭ މެޝިނާއި، އީއެންޓީ އަދި އަލްޓްރާ ސައުންޑް ސްކޭންފަދަ މެޝިންތައް ފޮނުވައިފައެވެ.\nއެ ހޮސްޕިޓަލްގެ ސީޓީ ރޫމްގެ މަސައްކަތް ނިމިފައިވާއިރު ޑެންޓަލްގެ ހުރިހާ ހިދުމަތެއް ދޭޏް އާ އިކުއިޕްމަންޓްސް ވަނީ ހޮސްޕިޓަލަށް ފޮނުވައިފައެވެ. އޭގެ އިތުރުން ހޮސްޕިޓަލްގައި މިހާރު ދަނީ 14 ރޫމްގެ އާ އޯޕީޑީ ސަރަހައްދަކާއި، ހުރިހާ މެޝިނަރީތަކާއެކު އިމެޖެންސީ ރެސްޕޯންސް (އީއާރު) ޑިޕާޓްމަންޓަކާއި ގައިނީ ވޯޑެއްގެ އިތުރުން ހަތަރު ޕްރައިވެޓް ރޫމް އަދި އެންއައިސީޔޫ ޔުނިޓެއް މިހާރު ދަނީ ގާއިމްކުުރުމުގެ މަސައްކަތް ކުރަމުންނެވެ.\nކުޅުދުއްފުށީ ރީޖަނަލް ހޮސްޕިޓަލަށް ބަލާލާއިރު މިދިޔަ އަހަރު އެ ހޮސްޕިޓަލްގައި ވަނީ ސީޓީ ސްކޭންގެ ހިދުމަތް ފަށައިފައެވެ. މިހާތަނަށް 600 އަށްވުރެ ގިނަ ސީޓީ ސްކޭންވަނީ ހައްދައިފައެވެ. ހޮސްޕިޓަލްގައި އެމްއާރުއައި މެޝިން ބެހެއްޓުމުގެ މަސައްކަތްވެސް މިހާރު ދަނީ ކުރިއަށް ގެންދަމުންނެވެ.\nމިިދިޔަ އަހަރު ކުޅުދުއްފުށީ ހޮސްޕިޓަލްގައި ވަނީ ދެ ތިއޭޓަރުން އޮޕަރޭޝަން ކުރެވޭގޮތަށް ބަދަލުކޮށްފައިވާއިރު ހޮސްޕިޓަލްގައި މަސައްކަތްކުރާ ޑޮކްޓަރުންގެ އަދަދު ވަނީ 45 އަށް އިތުުރުކޮށްފައެވެެ.\nކުޅުދުއްފުށީ ރިޖަނަލް ހޮސްޕިޓަލް--\nހޮސްޕިޓަލްގައި ސްޕީޗް ތެރަޕީގެ ހިދުމަތް ދާދި ފަހުން އަލަށް ތައާރަފްކުރިއިރު މީގެ ތިން އަހަރު ކުރިން މެދުކެނޑިފައި އޮތް މެމޯގްރަފީގެ ހިދުމަތްވެސް މިފަހުން ވަނީ އަލުން ފަށައިފައެވެ. އަދި ޕީސީއާރު މެޝިނުން ކޮވިޑަށްވެސް މިހާރު ޓެސްްޓްކުރެވެއެވެ.\nކުޅުދުއްފުށީގެ ހޮސްޕިޓަލްގައި މިހާރު ކުރިއަށްދާ އިތުުރު މަސައްކަތްތައް\nއޯޕީޑީ އަދި ލެބޯޓަރީ ބޮޑުކުރުން\n30 އެނދުގެ އާ ވޯޑެއް ހެދުމުގެ މަސައްކަތް\nއާ ލޭބާ ރޫމެއް ހެދުމުގެ މަސައްކަތް\nސެންޓްރަލް ސްޓެރަލައިޒޭޝަން ސާވިސާސް ޑިޕާޓްމަންޓް ރޫމެއް ހެދުމުގެ މަސައްކަތް\nކުޅުދުއްފުށީ ރީޖަނަލް ހޮސްޕިޓަލުން މިހާރު ދަނީ އޯޕީޖީ ޑެންޓަލްގެ ހިދުމަތް ދިނުމަށްވެސް މަސައްކަތް ކުރަމުންނެވެ.\nލ. ގަން ރީޖަނަލް ހޮސްޕިޓަލަށް ބަލާލާއިރު އެޓްމޯސް އެސް-61 މެޝިނެއް ބަހައްޓައި އީއެންޓީ ކުދިކުދިން އޮޕަރޭޝަންތައް ފަށައިފައިވާއިރު ޕީސީއާރު މެޝިން ބޭނުންކޮށްގެން ކޮވިޑަށް ޓެސްޓްކުރެވޭނެ އިންތިޒާމް މިހާރު ވަނީ ހަމަޖައްސައިފައެވެ.\nގަން ރީޖަނަލް ހޮސްޕިޓަލް--\nއެ ހޮސްޕިޓަލުން މިހާރު ދަނީ ޑެންޓަލް އޯޕީޖީގެ ހިދުމަތް ދިނުމަށްވެސް މިހާރު ތައްޔާރުވަމުންނެވެ.\nސީޓީ އާއި މެމޯގްރަފީ ބެހެއްޓުމަށް ބޭނުންވާ އިމާރާތް ނިމިފައިވާިއރު ހަ ކޮންސަލްޓިންގ ރޫމާއި ވެއިޓިންގ އޭރިއާ ހިމެނޭ ގޮތަށް އިމާރާތްކުރަމުންދާ އޯޕީޑީ ސަރަަހައްދުގެ 98 ޕަސެންޓް މިހާރު ވަނީ ނިމިފައެވެ.\nމިއަހަރު ފެށުނު ފަހުން ގަން ރީޖަނަލް ހޮސްޕިޓަލަށް ވަނީ އަށް ސްޕެޝަލިސްޓް ޑޮކްޓަރުން އިތުރުކޮށްފައެވެ.


Osasuna balikoh Real eh vana ah | Mihaaru\n26 ސެޕްޓެމްބަރ 2019 - 11:013comments\nރެއާލް މެޑްރިޑް 14 ޕޮއިންޓާ އެކު އެއް ވަނައިގައި އޮތްއިރު އެތުލެޓިކޯ ދެ ވަނައިގައި އޮތީ އެއް ޕޮއިންޓުގެ ފަރަގަކާ އެކު، 13 ޕޮއިންޓް ހަމަކޮށްގެންނެވެ. އަންނަ ހޮނިހިރު ދުވަހުގެރޭ މި ދެ ޓީމު ބައްދަލުކުރާ މެޗުން މޮޅުވެގެން އެއް ވަނައިގައި ލީޑު ފުޅާކުރުމުގެ ފުރުސަތު މެޑްރިޑަށް އޮންނާނެ އެވެ. އަދި އެ މެޗުން މޮޅުވެ އެއް ވަނަ އަށް އެރުމުގެ ފުރުސަތު އެތުލެޓިކޯ އަށް އޮންނާނެ އެވެ. ކުރިން އެއް ވަނައިގައި އޮތް އެތުލެޓިކް ބިލްބާއޯ ރޭ ކުޅުނު މެޗުން ވަނީ ލެގަނޭސްއާ އެއްވަރުވެފަ އެވެ. ބިލްބާއޯ މިހާރު ތިން ވަނައިގައި އޮތީ ހަ މެޗުން ލިބިފައިވަނީ 12 ޕޮއިންޓެވެ. ޗެމްޕިއަންކަމަށް ދެން ވާދަކުރާ ބާސެލޯނާ އޮތީ 10 ޕޮއިންޓާ އެކު ފަސް ވަނައިގަ އެވެ.\nއެޑެން ހަޒާޑާއި ގަރެތު ބޭލް އަދި ކަރިމް ބެންޒެމާ އާއި އެ ނޫން ވެސް ބައެއް މުހިއްމު ކުޅުންތެރިން ނުލައި ރެއާލުން ރޭގެ މެޗުގައި ކުޅުނީ ހޮނިހިރު ދުވަހު އެތުލެޓިކޯއާ ދެކޮޅަށް ކުޅޭ މެޑްރިޑް ޑާބީ މެޗު އޮތުމުންނެވެ.\nރޭގެ މެޗުގައި ރެއާލަށް ލީޑުނަގައިދިނީ 36 ވަނަ މިނިޓްގައި ބްރެޒިލްގެ ޒުވާން ތަރި ވިނީޝިއުސް ޖޫނިއާ އެވެ. މިއީ އަނިޔާ އަށް ފަހު ފޯމު ގެއްލިފައިވާ ވިނީޝިއުސް އަށް ރަނގަޅު ފެށުމެއް ކަމަށް މެޗަށް ފަހު ރެއާލުގެ ކޯޗު ޒިނެދިން ޒިދާން ވަނީ ބުނެފަ އެވެ.\nރެއާލުގެ ދެ ވަނަ ގޯލު ޖެހީ ވިނީޝިއުސްގެ ބަދަލުގައި އެރި ބްރެޒިލްގެ 18 އަހަރުގެ ވިންގް ރޮޑްރީގޯ އެވެ. އޭނާ ލަނޑު ޖެހީ ކުޅެން އެރިތާ މިނިޓެއްގެ ތެރޭގަ އެވެ. ފަހަކަށް އައިސް ރެއާލްގެ ބައެއް މެޗުތަކުގެ ނަތީޖާތަށް ދަށްވުމުގެ ސަބަބުން އެ ޓީމަށް ކޮންމެވެސް ވަރެއްގެ ޕްރެޝަރެއް އޮތްއިރު، ރޭގެ ނަތީޖާ އަށް ފަހު ޒިދާން ހުރީ ހިތްހަމަޖެހިފަ އެވެ.\n"މިއީ މި ދަނޑިވަޅުގައި ވަރަށް މުހިއްމު މޮޅެއް. އަހަރެމެންނަށް ހަމަޖެހިލެވޭނެ ދަނޑިވަޅެއް އަދި ނުލިބޭ. އެކަމަކު މި މެޗުގެ ނަތީޖާ މިއީ ފަސޭހައެއް،" ޒިދާން ބުންޏެވެ.\nރަށުން ބޭރުގައި މަޔޯކާއާ ދެކޮޅަށް އެތުލެޓިކޯ ކުޅުނު މެޗުގައި އެ ޓީމަށް ކުރި ހޯދައިދިނީ ތަޖުރިބާކާރު ފޯވާޑް ޑިއެގޯ ކޮސްޓާ އެވެ. އޭނާ 26 ވަނަ މިނެޓުގައި ޖެހި އެ ލަނޑަށް ފަހު ހަމަޖެހިލީ އެތުލެޓިކޯ އަށް ދެ ވަނަ ގޯލް 64 ވަނަ މިނެޓުގައި ޖަހައިދިނީ ޕޯޗުގީސް ތަރި ޔޮއާއޯ ފެލިކްސް އެވެ. މެޗުގެ 77 ވަނަ މިނެޓުގައި އެތުލެޓިކޯގެ މޮރާޓާ އަށް ދެ ވަނަ ރީނދޫ ކާޑާ އެކު ރަތެއް ދެއްކުމުން އޭނާގެ ކުރީގެ ކްލަބާ ދެކޮޅަށް ހޮނިހިރު ދުވަހުގެރޭ ކުޅުމުގެ ފުރުސަތު ވަނީ ގެއްލިފަ އެވެ.\nއިތުރު ލިޔުންތައް ސްޕެނިޝް ލީގް ރިއަލް މެޑްރިޑް އޮސަސޫނާ


Maumoon aai Faris aan kureege CP ah terrorism ge dhauvaa | Mihaaru\nފަނޑިޔާރުންނާއި މައުމޫނާއި ފާރިސް އަދި ކުރީގެ ސީޕީއަށް ޓެރަރިޒަމްގެ ދައުވާ\n20 މާޗް 2018 - 19:35 67 comments\nސަރުކާރު ވައްޓާލަން އުޅުމުގެ ތުހުމަތަށް ހައްޔަރުކުރި އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދާއި ކުރީގެ ރައީސް މައުމޫން އަބްދުލް ގައްޔޫމާއި އެ މަނިކުފާނުގެ ދަރިކަލުން ފާރިސް މައުމޫނާއި މައުމޫންގެ ދަރިކަލުން ޔުމްނާގެ ފިރިކަލުން އަހްމަދު ނަދީމާއި ކުރީގެ ޕޮލިސް ކޮމިޝަނަރު އަހްމަދު އަރީފާއި މެންބަރު ސިނާނާއި މެންބަރު އަބްދުﷲ ރިޔާޒް އަދި މެންބަރު އިލްހާމް އަހްމަދުގެ މައްޗަށް، ޓެރަރިޒަމްގެ އަމަލެއް ކުރަން އުޅުމުގެ ދައުވާކުރަން ކޯޓަށް ފޮނުވައިފި އެވެ.\nޕްރޮސިކިއުޓާ ޖެނެރަލްގެ އޮފީހުން ނެރުނު ބަޔާނެއްގައި ބުނީ ގާނޫނާ ޚިލާފަށް ސަރުކާރު ވައްޓާލަން އުޅުނު ކަމަށް ތުހުމަތުކުރެވޭ މައްސަލާގައި ކުރި ތަހުގީގުން، ސިޔާސީ ބޭފުޅުންތަކެއް ހިމެނޭ ގޮތުން ނުވަ މީހަކު މިނިވަންކުރަން ސުޕްރީމް ކޯޓުން ނެރުނު އަމުރަކީ މައްސަލާގައި ތުހުމަތުކުރެވޭ މީހުންގެ ނުފޫޒުން އެ މީހުން ބޭނުންވާ ގޮތަށް ދުރާލައި ރޭވިގެން ކޮށްފައިވާ އަމުރެއްކަން އެނގޭ ކަމަށެވެ.\nޓެރަރިޒަމްގެ ދައުވާގެ އިތުރުން ފަނޑިޔާރު އަލީ ހަމީދުގެ މައްޗަށް ރިޝްވަތު ހިފުމުގެ ދައުވާ ވެސް ވަނީ ކޮށްފަ އެވެ. އަދި ޗީފް ޖުޑީޝަލް އެޑްމިނިސްޓްރޭޓަރު ހަސަން ސައީދުގެ މައްޗަށް ރިޝްވަތު ހިފުމުގެ ދައުވާ އާއި ގާނޫނު ހިންގުމަށް ހުރަސްއެޅުމުގެ ދައުވާ ކޮށްފައި ވާއިރު ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ދަރިކަލުން އިބްރާހިމް ސިޔާދު ގާސިމްގެ މައްޗަށް ރިޝްވަތު ދިނުމުގެ ދައުވާ ވަނީ ކޮށްފަ އެވެ.\nމައްސަލައާ ގުޅުން ހުރި ހެކި ހުރި ކަމަށް ބެލެވިގެން ކުރީގެ ރައީސް މައުމޫނާއި ދެ ފަނޑިޔާރުންގެ ފޯނު ދިނުމަށް އެންގުމުން ފޯނު ދީފައި ނުވާތީ އެ ބޭފުޅުންގެ މައްޗަށް ވަނީ އަދުލު އިންސާފު ގާއިމުކުރުމަށް ހުރަސްއެޅުމުގެ ދައުވާކޮށްފަ އެވެ.\nމީގެ އިތުރުން ފެބްރުއަރީ 1 ގައި ސުޕްރީމް ކޯޓުން ނެރުނު އަމުރަށް ފަހު، ސުޕްރީމް ކޯޓަށް ފޮނުވާ ލިޔެކިޔުންތަކަށް އެކްސެސް ވިޔަ ނުދިނުމަށް ކޯޓުގެ ގަވަމެންޓް އީ ލެޓާ މެނޭޖްމަންޓް ސިސްޓަމް ކަނޑާލާފައި ބެހެއްޓުމަށް ކޯޓުގެ މުވައްޒަފުންނަށް އަންގާފައި ވާތީ އުއްތަމަ ފަނޑިޔާރަށް ވަނީ ދައުލަތުގެ މަސައްކަތަށް ހުރަސް އެޅުމުގެ ދައުވާ ވެސް ކޮށްފަ އެވެ.\nމި ދައުވާތައް ކުރުމުގައި ބަލާފައިވާ ކަންކަމުގެ ގޮތުގައި ޕީޖީ އޮފީހުން، ފުލުހުންގެ ތަހުގީގާ ހަވާލާދީ ސީރިއަސް ކަންތައްތަކެއް ފާހަގަކޮށްފައިވެ އެވެ. އެގޮތުން ހަސަން ސައީދުގެ ގެ ބަލައި ފާސްކުރި އިރު އޭނާ ނިދާ އެނދުގެ ގޮދަޑި ދަށުން 350،000ރ. އާއި އެ ކޮޓަރީގައި ހުރި ދަބަހެއްގެ ތެރެއިން 3،300 އެމެރިކާ ޑޮލަރާއި ވިލާ ޝިޕިންގެ އެންޑް ޓްރޭޑިން ކޮމްޕެނީގެ އެ ކުންފުނީގެ މެނޭޖިން ޑިރެކްޓަރު އިބްރާހިމް ސިޔާދު ސޮއިކުރައްވާފައިވާ ސިޓީއެއް ފެނުނު ކަމަށް ބުނެފައިވެ އެވެ. އެއީ މައްސަލާގައި ތުހުމަތުކުރެވޭ މީހުންނާއި އެ މީހުންނާ ގުޅުން ހުރި ފަރާތްތަކުން ބޭރު ގައުމުތަކުން ގަނެފައިވާ "ޕްރޮޕަޓީތަކަށް" ފައިސާ ދައްކަން 2.4 މިލިއަން ޑޮލަރު ދިންކަން އެނގޭ ސިޓީއެއް ކަމަށްވެ އެވެ. މި ލިޔުމުގައި ބުނާ ގޮތުން ފައިސާގެ މަންފާ ލިބޭ މީހުންނަކީ އުއްތަމަ ފަނޑިޔާރާއި ފަނޑިޔާރު އަލީ ހަމީދުގެ ދަރިކަލެއް ކަމަށްވާ އަހްމަދު މިސްފިރު އާއި ޗީފް ޖުޑީޝަލް އެޑްމިނިސްޓްރޭޓަރު ހަސަން ސައީދުގެ ކުރީގެ އަނބިކަނބަލުން އާއިޝަތު ހަނާ ކަމަށް ތަހުގީގަށް އެނގިފައިވާ ކަމަށް ޕީޖީ އޮފީހުން ބުންޏެވެ.\nހައްޔަރުކުރުމަށް ފަހު ކޯޓުން ދޫކޮށްލުމުން ދަނގެތި ދާއިރާގެ މެމްބަރު އިލްހާމް އަހުމަދާއި މައްޗަންގޮޅި ދެކުނު ދާއިރާގެ މެމްބަރު އަބްދުﷲ ސިނާން ކޯޓު ބޭރުގައި.-- ފައިލް ފޮޓޯ: ހުސެން ވަހީދު /މިހާރު\nސިޓީގައިވާ ސޮޔަކީ ސިޔާދުގެ ސޮއި ކަމާއި އެ ސިޓީން ސިޔާދުގެ އިނގިލީގެ ނިޝާން ވެސް ފޮރެންސިކް ތަހުލީލުން އެނގިފައިވާ ކަމަށް ޕީޖީގައި ބަޔާނުގައިވެ އެވެ. މީގެ އިތުރުން މި ލިޔުމުގެ ފޮޓޯއަކާއި އޭގައި ހުރި މައުލޫމާތު ހިމެނޭ ނޯޓެއްގެ ފޮޓޯ ވެސް ސިޔާދުގެ ފޯނުން ފެނުނު ކަމަށް ބުންޏެވެ.\nޕީޖީން ބުނި ގޮތުގައި، މައްސަލާގައި ތުހުމަތުކުރެވޭ މީހުން ފަނޑިޔާރުންގެ މަސައްކަތަށް ނުފޫޒު ފޯރުވައި މައްސަލަތައް ވަކި ގޮތަކަށް ނިންމަން މަސައްކަތްކޮށްފައިވާ ކަމުގެ ހެކި ވަނީ ލިބިފަ އެވެ. އަދި މަޖިލީހުގެ މެންބަރުންނަށް ރިޝްވަތުގެ ފައިސާ ދީ އެ ފައިސާގައި ހިފާފައިވާކަން އެނގެ އެވެ.\nތަހުގީގަށް އެނގިފައިވާ ކަންކަމަށް ބަލާއިރު، ޕީޖީން ބުނީ ފެބްރުއަރީ 1 ގައި ސުޕްރީމް ކޯޓުން އަމުރު ނެރުނީ ގާނޫނާ ޚިލާފަށް ސަރުކާރު ވައްޓާލަންކަން އެނގޭ ކަމަށާއި އެއީ ދުރާލައި ރޭވި ޕްލޭނެއްގެ ދަށުން ފައިސާގެ ބަދަލުގައި ނެރެނު އަމުރެއްކަން އެނގޭ ކަމަށެވެ.\n"މިހެންކަމުން، 1 ފެބްރުއަރީ 2018 ވަނަ ދުވަހު ސުޕްރީމް ކޯޓުން، ބޮޑެތި ކުށްވެރިންތަކެއް ދޫކޮށްލައި، އެ ކުށްވެރިންގެ މައްސަލަތައް އަލުން ބެލުމަށް އަންގައި، ނެރުނު އަމުރަކީ ދުރާލައި ރޭވިގެން، މީގައި ހިމެނޭ ފަރާތްތަކުގެ އެނގުމުގެ ތެރެއިން، ޝަރީއަތުގެ އުސޫލުތަކުގެ ބޭރުން ނެރެފައިވާ އަމުރެއްކަން އެނގެން އޮވެ އެވެ."\nމި މައްސަލާގައި ހިމެނޭ ފަރާތްތަކުން ވަނީ އޭރުގެ ޕޮލިސް ކޮމިޝަނަރު އަރީފް މެދުވެރިކޮށް، ކޯޓުން އަމުރު ނެރުމުގެ ކުރިން، ފުލުހުންގެ އުސޫލުތަކާ ޚިލާފަށް އޮޕަރޭޝަންތަކަށް ބޮޑެތި ބަދަލުތައް ގެނެސް އަރީފް ބޭނުންވާ ބަޔަކު ހޮވައި އެކި ތަންތަނުގައި ތިބި މީހުން އެއްތަނަކަށް ގެނުވައި ޑިއުޓީގައި ތިބި ފުލުހުންނާ ކުރިމަތިލައި ގައުމުގެ ހަމަޖެހުން ނަގާލަން މަސައްކަތްކޮށްފައި ކަމަށް މިހާތަނަށް ތަހުގީގަށް އެނގިވާ ކަމަށް ވެސް ޕީޖީން ބުންޏެވެ.\nކުރީގެ ޕޮލިސް ކޮމިޝަނަރު އަހްމަދު އަރީފް ހައްޔަރުކޮށްގެން ގެންދަނީ. -- ފޮޓޯ: މިހާރު\nޕީޖީން މި ބޭފުޅުންގެ މައްޗަށް ދައުވާކުރުމަށް ފޮނުވިކަން ހާމަކޮށްފައި މި ވަނީ އެ ބޭފުޅުންގެ ބަންދުގެ މުއްދަތު އިތުރުކުރުމަށް މިއަދާއި މިރޭ ކޯޓަށް ހާޒިރުކުރަމުން އަންނަނިކޮށެވެ. ބަންދުގެ މުއްދަތު އިތުރުކުރަން ފެށި އިރު، ސުޕްރީމް ކޯޓުގެ އަމުރު ތަންފީޒު ނުކޮށް ރައީސް އަބްދުﷲ ޔާމީން އިއުލާނުކުރެއްވި ކުއްލި ނުރައްކަލުގެ ހާލަތުގެ މުއްދަތު ބުރާސްފަތި ދުވަހު ހަމަވާނެ އެވެ. މި ބޭފުޅުން ހައްޔަރުކޮށްފައި ވަނީ ކޯޓުގެ އަމުރާ ގުޅިގެން އިއުލާނުކުރި ކުއްލި ނުރައްކަލުގެ ހާލަތުގެ ދަށުންނެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ފާރިސް މައުމޫން ކުއްލި ނުރައްކަލުގެ ހާލަތު މެމްބަރު އަބްދުﷲ ސިނާން ޕްރޮސެކިއުޓާ ޖެނެރަލް މެމްބަރު އިލްހާމް އަހުމަދު ޕޮލިސް ސުޕްރީމް ކޯޓް


ރ. އުނގޫފާރު މެޖިސްޓްރޭޓް ކޯޓު އިއުލާން\nރ. އުނގޫފާރު މެޖިސްޓްރޭޓް ކޯޓުގެ އިއުލާން


Coco Chic in konme dhuvahaku "Happy Hour" | Mihaaru\nކޮކޯ ޝިކް ސެލޫން--ފޮޓޯ: ކޮކޯ ޝިކް\nކޮކޯ ޝިކް އިން ކޮންމެ ދުވަހަކު "ހެޕީ އަވާ"!\n23 ފެބުރުއަރީ 2020 - 14:58\nރާއްޖޭގައި ހަމުގެ ތަފާތު ފަރުވާތަކާއި ރީތިވުމަށް ހާއްސަ ހިދުމަތްތައް ފޯރުކޮށްދޭ ކޮކޯ ޝިކް އިން ވަރަށް ހާއްސަ ޑިސްކައުންޓްތަކެއް ދޭން ފަށައިފި އެވެ.\nކޮކޯ ޝިކް އިން މި ދުވަސްވަރު އަންނަނީ ހެނދުނު 11:00 އިން މެންދުރު ފަހު 3:00 އަށް ހިދުމަތް ހޯދާ މީހުންނަށް 15 ޕަސެންޓްގެ ހާއްސަ ޑިސްކައުންޓެއް ދެމުންނެވެ. މި ހާއްސަ ޕްރޮމޯޝަން ކުރިއަށްދާނީ މި މަހުގެ ނިޔަލަށެވެ. މީގެ އިތުރުން ކައިވެންޏަށް ހާއްސަކޮށް "ދަ ކިޗެން" ރެސްޓޯރެންޓުން ކޭޓަރިން ނަގާ ފަރާތްތަކަށް ކޮކޯ ޝިކްގެ "އައިޑޫ" ޕެކޭޖުން 10 ޕަސެންޓް ޑިސްކައުންޓް ލިބެ އެވެ.\nކޮކޯ ޝިކް އިން ވަނީ ވެޑިންތަކަށް ހާއްސަކޮށް "އައިޑޫ"ގެ ނަމުގައި ވަރަށް ހާއްސަ ޕެކޭޖެއް ދާދިފަހުން ތައާރަފްކޮށްފަ އެވެ. އައިޑޫ ޕެކޭޖުގައި ސިމްޕަލް އާއި ކްލާސިކްގެ އިތުރުން ގްރޭންޑް ޕެކޭޖު ވެސް ހިމެނެ އެވެ. ކައިވެންޏަށް ކުރިއާލައި ތައްޔާރުވުމުގެ ގޮތުން ތިން މަހަށް ހާއްސަކޮށް މި ޕެޖޭކުތައް ނެގޭއިރު ކައިވެންޏާ ކައިރިކޮށްލާފައި އެއް މަސް ދުވަހަށް ހާއްސަ ޕެކޭޖެއް ވެސް "އައިޑޫ"ގެ ދަށުން ނެގޭނެ އެވެ.\nޕެޑިކިއުއާގެ ހިދުމަތް ދެނީ-- ފޮޓޯ: ކޮކޯ ޝިކް\nމި ހާއްސަ ޕެކޭޖުތަކުގެ ދަށުން ހަންގަނޑު ރީތި ކުރުމަށްޓަކައި ނަގާ ޓްރީމަންޓްތަކާއި އިސްތަށިގަނޑު ރީތި ކުރުމާއި މޫނަށް ހާއްސަ ގިނަ ފޭޝަލްތަކެއް ވެސް ހިމެނެ އެވެ. މީގެ އިތުރުން މި ޕެކޭޖުގެ ދަށުން މެނިކިއު އާއި ޕެޑިކިއުއާގެ ހިދުމަތް ވެސް ލިބޭނެ އެވެ. އަދި ސްޕާގެ ހިދުމަތްތައް ވެސް ލިބޭނެ އެވެ. ކޮކޯ ޝިކްގެ ބްރައިޑަލް މޭކަޕް ކުރުމުގައި އުޅެނީ، އެކަމުގެ އެތައް ދުވަހެއްގެ ތަޖުރިބާ އާއި އާންމުންގެ މަގުބޫލުކަން ވެސް ލިބިފައިވާ ސްޓައިލިސްޓެއް ކަމުގައިވާ ރޮޖާ އެވެ. އޭނާ އަކީ ރާއްޖޭގައި މި ހިދުމަތް 15 އަހަރަށް ވުރެ ގިނަ ދުވަސްވަންދެން ދީފައިވާ މީހެކެވެ.\nކޮކޯ ޝިކް އިން ފޯރުކޮށްދޭ ޒަމާނީ ހިދުމަތްތައް އަބަދު ވެސް އަންނަނީ އިތުރު ކުރަމުންނެވެ. ދާދިފަހުން "އޮކްސީޖީނިއޯ" ނަމުގައި ދޭ ހާއްސަ ޕޭޝަލެއް ތައާރަފްކޮށްފަ އެވެ. މި ހިދުމަތުގެ ތެރެއިން މޫނަށް ހާއްސަ ތިން ޓްރީޓްމަންޓެއް ދޭނެ އެވެ. މިއީ މޫނު އޮމާންކޮށްދީ، އިތުރަށް ސާފުކޮށްދީ، ހަންގަނޑު ރޫ ޖެހުމާއި ކުލަ އަލި ކޮށްދޭ ހާއްސަ ޕޭޝަލް ޓްރީޓްމަންޓެކެވެ.\nކޮކޯ ޝިކްގެ ކްލިނިކުން ދޭ ކަރަޔޯ ތެރެޕީ-- ފޮޓޯ: ކޮކޯ ޝިކް\nމިދިޔަ އަހަރުގެ އޮގަސްޓް މަހު ހުޅުވި، ކޮކޯ ޝިކް އިން ވެލްނެސް އާ ގުޅޭ ހިދުމަތްތަކެއް ފޯރުކޮށްދޭ އިރު އެ ސެލޫންގެ ކްލިނިކުން ވެސް މުހިއްމު ގިނަ ހިދުމަތްތަކެއް ފޯރުކޮށްދެ އެވެ. ކްލިނިކުގައި ހަމުގެ ތަފާތު ބަލިތަކަށް ހާއްސަ ވިޒިޓިން ޑޮކްޓަރުން އައިސް، ހާއްސަ ފަރުވާތައް ދެ އެވެ. މި ކްލިނިކުން ދޭ ކްރަޔޯ ތެރަޕީ އަކީ ދުނިޔޭގެ މަޝްހޫރު ފުޓްބޯޅަ ކުޅުންތެރިންނާއި ދުވުންތެރިން ނަގާ ޓްރީޓްމެންޓެކެވެ. ދެ ތިން ދުވަހުގެ ތެރޭގައި ތަދު ކަނޑުވާލާ ޓްރީޓްމަންޓަކީ ހުޅުހުޅުގައި ރިއްސާ މީހުންނަށާއި ގައިގައި ރިއްސާ މީހުންނަށް ވަރަށް ހާއްސަ ޓްރީޓްމަންޓެކެވެ.\nއިތުރު ލިޔުންތައް ވިޔަފާރި ޕްރޮމޯޝަން


Dhaairaage Rayyithunnah Libunu Gellumuge Badhalu Hoadhaanan - Waddey - Vaguthu\nދާއިރާގެ ރައްޔިތުންނަށް ލިބުނު ގެއްލުމުގެ ބަދަލު ހޯދާނަން - ވައްޑޭ\nވައްޑެ ނޫސްވެރިންނާ ވާހަކަ ދައްކަވަނީ. - ވަގުތު އިމޭޖަސް: މުޙައްމަދު ޖިމީ\nވޭތުވެދިޔަ ތަނުގައި ދާއިރާގެ ރައްޔިތުންނަށް ލިބުނު ގެއްލުމުގެ ބަދަލު ހޯދައި ދާއިރާގެ ރައްޔިތުންނާއި މަޝްވަރާ ކުރުމަށްފަހު މައްސަލަ ހުށަހަޅާނެ ކަމަށް ރައްޔިތުންގެ މަޖިލީހުގެ ގޮޑި ނުގެއްލޭ ކަމަށް މިއަދު ސްޕްރީމް ކޯޓުން ހުކުމް ކުރި ތުލުސްދޫ ދާއިރާގެ މެންބަރު މުހައްމަދު ވަހީދު އިބްރާހިމް (ވައްޑެ) ވިދާޅުވެއްޖެއެވެ.\nސުޕްރީމް ކޯޓުގެ ހުކުމަށް ފަހު ނޫސްވެރިންނާއި ވާހަކަދައްކަވަމުން ވައްޑޭ ވިދާޅުވީ ކުރިއަށް އޮ ތްތަނުގައި ތުލުސްދޫ ދާއިރާގެ މެންބަރުންގެ ހައްގުގައި މަސައްކަތްތައް ފަށާނެ ކަމަށާއި ސުޕްރީމް ކޯޓުގެ ނިންމުމުން، އަދުލް އިންސާފަށް އިދިކޮޅު ފަރާތްތަކުން ކުރި މަސައްކަތުގެ ނަތީޖާ ހާމަވެގެންދާ ކަމަށެވެ.\n" މިއީ ދާއިރާގެ ރައްޔިތުންނަށް ލިބުނު ކާމިޔާބީއެއް. ގޮނޑި ގެއްލުވާލި ކަމަށް އަންގާ މަޖިލީހަށް ނުވަދެވޭ ގޮތް ހަދާ، ދާއިރާގެ ރައްޔިތުންނާ ބައްދަލު ކުރެއްވުމަށް ވެސް ހުރަސް އެޅި. މިމަގާމުން ދުރުކޮށް އަނިޔާވެރިވި ފަރާތަކީ ކޮބައިކަން ވަރަށް ސާފުކޮށް އެނގޭ" ވައްޑޭ ވިދާޅުވިއެވެ.\nވައްޑޭ ވިދާޅުވީ، ރައްޔިތުންގެ މަޖިލީހުގެ ރައީސްގެ މަގާމުން އަބްދުﷲ މަސީހުގެ އިތުބާރު ނެތް ކަމުގެ ވޯޓެއް މިއަދު ނެގި ކަމުގައިވީ ނަމަވެސް އެންމެ ފުރަތަމަ ސޮއި ކުރާނެ މެންބަރަކަށް އޭނާ ވާނެ ކަމަށެވެ. އަދި ހަތަރު އަހަރު ވަންދެން ދާއިރާއަށް އެރިއަ ނުދީ ހިފެހެއްޓިއްޖެ ކަމަށް ވިދާޅުވެ ވައްޑޭ ވަނީ ކުރިއަށް އޮތް ތަނުގައި ދާއިރާއަށް ވެސް އަރާނެ ކަމަށާއި ރައީސް ޔާމީނަކަށް ނުވެސް ހިފެހެއްޓޭނެ ކަމަށް ވިދާޅުވެފައެވެ.\nއޮކްޓޯބަރ 8, 2018 13:31\nކަލެއައް ކޮން ހައްގެއް ދާއިރާގެ މީހުންނަށް ހޯދައިދެވޭނީ. ކަލޭ މެންބަރ ކަމުގައި ހުރި ދުވަސް ތަކުގައި ކޮންކަމެއް ދާއިރާގެ މީހުންނަށް ކޮށްދެވުނީ\nއޮކްޓޯބަރ 8, 2018 13:37\nވަރަލިބިފައި ތިއޮތީ އަވަހަށް އުދުއްސާގަނެ\nއޮކްޓޯބަރ 8, 2018 13:44\nއޭގެ ބަދަލަކީ ތިބޭފުޅާ އިސްތިއުފާ ދެއްވުން\nއޮކްޓޯބަރ 8, 2018 14:03\nކޮބާ ކޮބާ ކޮބާ ތަމެންނަށް ފެނޭތަ ފެނޭތަ ފެނޭތަ!\nކޮންކަމެއްބާ؟ ކަލޭގެ ޖީބަށް އަނެއްކާވެސް ބަރުވާނީ ރައްޔަތުން ވިއްކައިގެން އެކި ޕާޓީތަކަށް ދުވީމަ އެއޮތީ ހައްގު ހޯދާދެވިފަ\nއޮކްޓޯބަރ 8, 2018 14:17\nދާއިރާގެ ރަޢިއްޔަތުންނަށް މާހެޔޮއެދޭކަމަށްެހެދިގެން ލާރިގަނޑެއް ހޯދާނެ އާގޮތެއް ރާވަނީތަ ދާއިރާގެ ރަޢިއްޔަތުން ބޭނުންވަނީ ވައްޑޭ އިސްތޮއުފާދޭން. އިސްތިއުފާ ވައްޑޭ އިސްތިއިފާ ވައްޑޭ\nއޮކްޓޯބަރ 8, 2018 14:18\nދާއިރާގެ ރައްޔިތުންގެ ކޮން ޙައްޤެއް ގެލުނީ ކަލޯ؟ ކަލޭ ނެތޭ ކިޔާފައި ރައްޔިތުންނަށް ސަރުކާރުން ފޯރުކޮށްދޭން ޖެހޭ އެއްވެސް ޚިދްމަތަކަށް ހުއްޓުމެއް އައިތަ؟ މޮޔަ ނުގޮވާ މަޑުން ހުރެވޭތޯ ބަލާ ދެންވެސް! ކަލެއަށް ބަދަލެއް ދޭންޖެހޭ ފަރާތެއް ވެސް ނުހުންނާނެ!! ޙައްޤެއް ގެލުނު ކަމަށްވާނަމަ ގެއްލުނީ ކަލޭ ގޮނޑި ވިއްކީމާ!!\nއޮކްޓޯބަރ 8, 2018 14:39\nކޮންމެ މީހަކު އަގަ ތަންމިނަށް ފުޅާކޮއްފަ ދާއިރާގެ މީހުންގެ ހައްގޭ ކިޔަނީ ކީއްކުރަން ދާއިރާއަށް ކަމެއް ކޮއްދޭނެ ނަމަ އެއޮންނަ ސަރުކާރަކާ ގުޅިގެން ކަމެއްކޮއް ދެވޭތޯ ބަލާނީ ސަރުކާރަށް ޖެއްސުން ކުރާނީކީ ނޫން\nއޮކްޓޯބަރ 8, 2018 16:29\nޕާޓީ ދެބައިކޮށް މައުމޫނަށް ބޮޑުބައި ކާންދޭން އުޅޭ އައުވާނުން. ވެރިކަން ވެސް އޮންނާނީ ޕީޕީއެމުން އަތުލާފަ. ދެން ތިބޭ ގޮތް ޖެހިފަ.\nއޮކްޓޯބަރ 8, 2018 17:59\nދާއިރާގެ ރައްޔިތުންނަށް ވިއްޔާ ވީ ފައިދާ...ގެއްލުމެއް ނުވޭ....ރައީސް ޔާމީން އެއޮތީ ތުލުސްދޫ ބިންވެސް ހިއްކަވައި ނިންމަދީފަ ބަނދަރުވެސް ހަދާދީފަ.....ލަދެއް ނުގަނޭތަ ރައްޔިތުންގެ ހައްގޭ ކިޔާ އަނގަ ފުޅާކުރާކަށް؟؟؟...ދެންވެސް ދާއިރާގެ ރައްޔިތުންގެ ހައްގު ހޯދަދެންޏާ އިސްތިއުފާ ދީފަ ދޭ އަވަހަށް..ރައީސް ޔާމީން ދާއިރާއަށް ގެންނަ ތަރައްގީ ހުއްޓުވާކަންނު ބޭނުންވަނީ.. ތިއުޅެނީ ރައްޔިތުންގެ ހައްގު ހޯދާކަށްނޫން....ތިއުޅެނީ އަމިއްލަ ބޮނޑި ބަންނަށް\nއޮކްޓޯބަރ 9, 2018 21:26\nކޮންކަމެއް ކޮށްދެވުނީ.... ދާއިރާ އޭ ކިޔާ މިއަދު ކޮންވާހަކައެއް ދައްކާކަށް އޮންނާނީ... ތިޔަ ގޮަނޑިއެއް ލިބުނު ފަހުން އެންމެ ފަހުން މީން ރަށަކަށް އެރީ ކޮންދުވަހަކު؟ ގޮނޑި ހޯދަން އުޅުނުއިރު ހީވި މީނަ މިއީ މި ދާއިރާ އަށް ނިސްބަތްވާ މީހެކޭ.... މިރަށަށް ވެސް އައި އަދަދު ނޭނގެ ..... މީނަ ނެތަސް ރައީސް ޔާމީންގެ ސަރުކާރުން އެއޮތީ ވަރަށް ބޮޑު ތަރައްޤީއެއް ގެންނަވާފަ... ދެންވެސް ދާއިރާގެ ރައްޔިތުންނަށް ކަމެއް ކޮންދޭން ބޭނުމިއްޔާ އިސްތިޢުފާދީ!\nއޮކްޓޯބަރ 10, 2018 19:46\nއެއުޅެނީ ބަނޑުއަޅާނެ އެތިކޮޅެއް ލިބޭތޯ.... މިއީ ބޮޑު ދޮގުވެރިއެއް.... ތިމާ މީހާއަށް ތިމާ ފެނިފަ.... ބަލަ އެލިބުނު ގޮނޑިއެއްވެސް މީނަ އަށް ލިބުނީ ހާދަ ބައެއްގެ ސަބަބުންނޭ.... އެކަމުވެސް ދާއިރާއަށް ކޮށްދެވުނީ ކޮންކަމެއް.... އަހަރެމެންދެން ކަލެއެއް ބޭނުމެއް ނޫން.... ލޯޔަރު ވައްޑެ\nއޮކްޓޯބަރ 12, 2018 00:51\nދާއިރާއަށް ލިބުނު ގެއްލުމުގެ ބަދަލޭ ނުކިޔާ މައިތިރިވެގެން ހުރެވޭތޯ.ބަލާ... ތީ ކަމެއް ކޮށްދޭން އުޅޭ ބައެއް ނޫން ...އަމިއްލަ އަމްބޮނޑި ބައްނަން އުޅޭ މީހެއްތީ....ވައްޑޭ ފާޑުފާޑުގެ އަނގަނުތަޅާ ހުރެވޭތޯ ބަލާ....


SunOnline: #VAAHAKA: Saffron - part 13\nސެފްރޯން - 13\nއައިޝާ ނަސީމް 30 Sep 2019, 20:23\nޕޯލާބެއަރތައް ގަނޑުފެންމަތީ އުޅުނު ހިތްގައިމު މަންޒަރަށް ގެއްލިފައި ހުރެވުނުވަރުން އޭނަ ހުރި ތަނުގެ ނުރައްކާތެރިކަން ހަނދާން ނައްތައިލެވުނެވެ. އެކުވެރި ޖިންނިކުދިންގެ ފަރާތުން ހިމާޔަތް ހޯދައިގެން ހުރި އާރްޔާގެ ފިޔަވަޅުތައް ގަނޑުފެންމަތިން ކަސިޔާރުވުމާއެކު ހަށިގަނޑު ނުހިފެހެއްޓި އަރި އަޅާލައިފިއެވެ. އާކްޓިކް ކަނޑުގެ އުނގުތެރެއަށް އާރްޔާ ވެއްޓިގެން ދިޔައިރު ކަރު ފަޅައިގެންދާހާ ބާރަށް އޭނައަށް ހަޅޭއްލަވައިގަނެވުނެވެ.\nސޯރާ ރިފްކާ އަދި ޕަރީ ހާސްކަން މަތީ ގުޑިލާން ނޭގި ބަލަން ތިބީ އެކުދިން ތިބިތަނާ އަރާ ހަމަކުރި ސެފްރަންއަށެވެ.\n"އެކުއްޖާ ވެއްޓުނުއިރު އަޅާވެސް ނުލާ ތިތިބީ ކޮންކަހަލަ ބަޔެއްތަ؟ " ސެފްރަން ލޯ ހަނިކޮށްލަމުން ބަލައިލިއެވެ. އެކުދިން އަދަބުވެރިވުމުގެ ގޮތުން ބޯ ތިރިކޮށްލައިގެން ތިބިއިރު މޫނުމަތިން ކަންބޮޑުވުމުގެ އަސަރު ފެނުނެވެ.\nއާރްޔާ ގަދަކަމުން ލޯ ހުޅުވަން މަސައްކަތްކުރިއެވެ. އެއާއެކު އެންމެ ފުރަތަމަވެސް ނަޒަރުގައި އަޅައިގަތީ ސީލިންއެވެ. ކަނޑުގެ ރާޅުތަކުގެ އަޑުއިވޭއިރު މަތިން އެފެންނަނީ ކަނޑުބާވައޭ ހިތަށް އެރިއެވެ. ދޫލަމަތީ އަޅާފައިވާ މަޑު ގޮދަޑިއެއްގައި ބޮޑު މާސިންގާ ރަޖައެއްގެ ތެރޭ ހަށިގަނޑު ފޮރުވިފައި އޮތްއިރު މިއޮތްތަނެއް ވިސްނައިގަންނާކަށްވެސް ނޭގުނެވެ.\n"ކަނޑުން އަހަރެން ނެގީ ކާކު؟ "\nއަރްޔާއަށް ދެން ނަޒަރު ހިންގައިލެވުނީ ލައިގެން ހުރި ހެދުމަށެވެ. ތެތް ހެދުން ބޭލުވީ ކާކުބާވައެވެ. ހައްތަހާ ބޮޑަށް ރަޖާގެ ދަށަށް ވަދެ ރަޖާ ގައިގާ އޮޅާ މަތި މައްޗަށް ބާލީސް ޖަހާލައިގެން އޮތްއިރު ބޮޑަށް ފިނިވަމުން ދިޔައީ އެތެރެހަށްޓަށެވެ. އިރުގަނޑެއް ނުވަނީސް އަޒްކީލް ދޮރުމައްޗަށް އަރާފައި ލާނެތް ހިންޏެއް އައިސްފަ ބަލަން ހުއްޓެވެ.\n"ހާސްނުވޭ. ބިރުނުގަނޭ. އަދި ތިއޮތީ މަރުވެގެން ކަށްވަޅުގައެއް ނޫން. ކަނޑަށް ވެއްޓުނު ވަގުތު މަށަށް އާދެވުނުކަމުން ގެނެސް ގެއަށް ލާފައި ތިއޮތީ....."\n"ޑިޑް ޔޫ އަންޑްރެސް މީ..." އަރްޔާ ދެލޯ ބޮޑުކޮށްލަމުން ސުވާލުކުރިއެވެ.\n"އަހަރެމެންނަކީ އިންސާނުންހާ ހިތް ނުބައި ބަޔެއްނޫން. އޯ އަދި މުޅިން ރަގަޅަކަށް ނޫން މި ބުނެވުނީ. މަގޭ ހިތެއް ނޯވޭ. ބަދަލުގައި މުޅިންވެސް ދުމުން ފުރިފއި. ވީމަ އިންސާނުންނާއި ދޭތެރޭ އަހަރެމެން އެކަހަލަ ވިސްނުންތަކެއް ނުގެންގުޅެން. އަހަރެމެން ބޭނުންނަމަ ދުމަށް ވެގެން ތި އިންސިންގެ ކޮޓަރިތަކުގައި ބަލަން ތިބެވިދާނެ. ޚާއްސަކޮށް ތިހާ ކުޑަކުއްޖަކު ހެދުން ލެއްވީމަ އެކަމާއި އަހަރެން ކުށްވެރިވާންޖެހޭތަ؟ ޝުކުރުކުރަންވީމަ ޝަކުވާ ބޮނޑި. އަހަރެން ގެނެސް ހޫނު ނުކުރިނަމަ ހޭއެރީ ކަށްވަޅުގައި ކަމެއް ތި އިންސިކުއްޖައަށް ނޭގުނެއްނު. ހޫމް ދެން.....ނިދާލާ....." އަޒްކީލް ދުރުގައި ހުރެ ފުމެލުމުން ބައްތީގެ ހުޅުކޮޅު ނަށާލާފައި ނިވިއްޖެއެވެ.\n"އަދިވެސް އަމުރުކުރަނީ؟ "އަޒްކީލް ގެ ދެލޯ އަނދިރީގެ ތެރޭ އެމެރަލްޑްފަދައިން ވިދާތަން ފެނުމުން އާރްޔާގެ ގައިން ހީބިހިނެގިއެވެ.\nއާރްޔާ ބާލީސް ހޫރައިލަން އުޅެފައި މައިތިރިވީ މިއީ ނުލަފާ ޖިންނިއެއްކަމާ ޖިންނިނަށް ލިބިފައިވާ ބާރު އަމިއްލަ ނަފުސަށް ވިސްނައިދީގެންނެވެ. ބޭރުތެރެއިން އަންހެންވަންތަ އަޑަކުން "ހަބީބީ"އަކަށް ގޮވާލުމައެކު އަޒްކީލް ދޮރު ލައްޕާލާފައި އެއަޑުގެ ވެރިޔާގެ ގާތަށް ހާޟިރުވާން ދިޔައީކަން އާރްޔާއަށް އެނގުނެވެ.\nކަނު އަނދިރިކަމުގެ ތެރޭ ނުނިދި އޮތްއިރު މަންމައާއި ބައްޕަމަތިން ހަދާންވެ ރޮވެން ފެށުނު ގޮތަށް ބާލީސް ކަރުނުން ފޯވިއެވެ. އޭނަ ނުފެނިގެން ހިތާމަކުރަމުން ގޮސް މަންމަމެން މޮޔަވެދާނެކަން ނޭގެއެވެ. އެންމެން ހާދަ ހިތާމަކުރާނެއެވެ. އޭނަ ކޯރަށް ވެއްޓި މަރުވީކަމަށް ނިންމާނެއެވެ. ރޮއި ގިސްލަމުންގޮސް އެންމެފަހުން ނިދުނުގޮތަށް އަރާމު ނިންޖަކަށް ގެނބިފައި އެތައް ދަމެއްވާންދެން އޮތެވެ.\nސެފްރަންއާއި އަޒްކީލް ކޮފީއަކަށް އިންސާފުކުރަން ކަނޑުގެ އައްސޭރިފަށުގައި ތިބިއިރު ދެކެވުނީ މިރިއަމްގެ ވާހަކައެވެ. ސެފްރަން މިރިއަމްއައި ކައިވެނިނުކޮށްފިއްޔާ މިރިއަމް މޮޔަވެދާނެކަމުގައެވެ. ސެފްރަން އެ ހުށަހެޅުމަށް އެއްބަސްވެއްޖެނަމަ އަޒްކީލް ކިތަންމެ ބޭނުންވިޔަސް ރަސްކަން ވެސް ސެފެރަންއަށް ދޫކޮށްލަން ތައްޔާރަށް ހުރިކަމުގައި ބުނެލިއެވެ. އެންޖެލާ ނެތުމަށްފަހު ހުރިހާ އެންމެންގެ ހިތްތަކުގެ ވެރިއަކީ މިރިއަމްއެވެ.\n"ވަރަށް ވަރަށް ލޯބިވޭ ހުރި އެންމެ އަންހެންކޮއްކޮ ދެކެ. ސެފްއަށް އަނިޔާކުރަން މަށަށް މަޖުބޫރު ނުކުރޭ........" އަޒްކީލް ބުނެލިއެވެ. ސެފްރަން ހިމޭންކަމާއެކު ދުރަށް ބަލަން އިންއިރު ލޮލުން މާޔޫސްކަން ފެނުނެވެ. ރަތްކުލައިގެ ދެލޮލުން ކަރުނައިގެ އަސަރު ފައުޅުނުވިޔަސް އެ ހިތް ރޮނީއެވެ.\n"ސެފް ލޯބިވާ އަންހެންކުއްޖަކު ހުރީތަ؟ " ސެފްރަންގެ ހިމޭންކަން އަޒްކީލްއަށް އުދަގޫކުރުވިއެވެ." ހުރިއްޔާ ބުނޭ އޭރުން މަށަށްވެސް ވިސްނޭނެ. ލޯތްބަށްޓަކާ އިންސާނުންނާއި ޖިންނިންވެސް ހުރިހާ އެއްޗެއްވެސް ގުރުބާންކޮށްފާނެ. އެނޫނިއްޔަ އެހެން އުޒުރެއް ގަބޫލެއް ނުކުރާނަން. މިރިއަމްއަށްޓަކާ އަހަރެން އަމިއްލަ ނަފުސާއިވެސް ހަގުރާމަކުރާނަން.............."\nއަޒްކީލްގެ މޫނަށް ބަލަން ނުކެރިފައި ސެފްރަންއިނެވެ. އަޒްކީލްމެންނަކީ ސެފްރަންއާއި ބަލާއިރު އެތައް ގުނަ ދޮށީ ބާރުގަދަ ޖިންނިއެކެވެ. ހަށިގަނޑުން ވަރުގަދަވެފައި މޫނަށް ބަލާލިޔަސް ފިރިހެންކަމާއި ހިތްވަރުގަދަކަން ފާޅުވެއެވެ. ސަމާސާ ކުރެވޭވަރަށްވުރެ އަޒްކީލް ބާރުގަދައެވެ.\n"އަދިވެސް ވިސްނަން ވަގުތުދޭނަން....." އަޒްކީލް ސެފްރަންގެ ބޮލުގައި އަތް ޖައްސައިލިއެވެ.\nސެފްރަން ކަކުލުގައި ބޯ ޖައްސާލައިގެން އިންއިރު ހީވާގޮތުން ކަރުނަ އޮއްސަނީއެވެ.\n"ސެފް. އަދި އެއް ވާހަކަ. އާރްޔާ ގެއްލިގެން ނޫޅޭތި. އެކުއްޖާ މަގޭ ގަނޑުވަރުގައި......................."\nއަޒްކީލްގެ އެ ޖުމްލައިން ސެފްރަންގެ އުދާސްވެފައިވާ ހިތަށް ކުޑަ ހަމަޖެހުމެއް ލިބުނެވެ. އާރްޔާފަދަ ކުޑަކުއްޖަކަށް އެފަދަ މާނައެއްނެތް މަރަކުން މަރުވެގެން ދިޔުމަށް ދުޝްމަނަކުވެސް ނޭދޭނެއެވެ. ސޯރާވެސް އެފަހުން އިންނަނީ މަޑުވެ ނެގިފައެވެ. ރިފްކާއައި ޕަރީވެސް އެފަދައެވެ. އެކުދިން އިންސިކުއްޖެއްދެކެ ލޯބިވާކަން ވެސް ހަމަ ހައިރާންވާވަރުގެ ކަމެކެވެ. ޚުދު އޭނަވެސް ހަމްދަރުދީވެއެވެ. އާރްޔާ މުސްލިމް ކުއްޖަކަށްވާތީކަމަށް ސެފްރަން ދެކުނެވެ. މުސްލިމް ކުއްޖެއްކަން އެނގުނުފަހުން އެކަމަށް ހިތުގައި ގަދަރެއް ދެވުނެވެ. ސެފްރަން އަޖައިބުވަނީ އޭނަ މުސްލިމުންނާއި ކާފަރުންނާއި މެދު ތަފާތުކުރުން ގެންގުޅެވޭވަރުންނެވެ. މިހާ ބޮޑު ލޯތްބެއް ދީނަށް ޖެހިގެން މިއުޅެނީ އޭނަގެ މައިންބަފައިންނަކީ އަޅުވެރިބަޔަކީހެއްޔެވެ؟ ނޫނެކެވެ.އަޅުވެރި ނަމަ ބަލިކަށި ކުޑަކުއްޖަކު އެއްލާލާފައި ނުދާނެއެވެ. އެމީހުން ދުނިޔޭގައި ނެތީކަމަށް ވެދާނެއެވެ.\nއާރްޔާ ހޭލެވިގެން މޯޅިއަކަށް ދެމިލިއެވެ. ފޯނު ނަގާފައި ގަޑިއަށް ބަލައިލިއެވެ. ޖީބުގައި އޮތް ފޯނު ކަނޑަށް ނުގެއްލުނުކަން ނަސީބެކެވެ. އަޒްކީލް އޭނަގެ ފޯނު އަމާނާތްތެރިކަމާއެކު ރައްދުކޮށްދިނީތީ ހިތްހަމަޖެހުނެވެ. އާރްޔާ ތެދުވެގެންގޮސް ކިޑިކީއިން ބޭރަށް ބަލައިލިއެވެ. ދުންފިނީގެ ތެރެއިން ވާދީ ފެންނަލެއް ނިކަން ހިތްގައިމެވެ. ނަމަވެސް ޖަންގައްޔާއި ދިމާލުން ބެރުތައް ތަޅާ މާރިދުން ބިރުވެރިކޮށް ހަޅޭއްލަވަ ޖައްސާ ވައްތަރުތަކުން ހިތަށް ބިރުވެރިކަން ވަނެވެ. އަޒްކީލްގެ ގާޑުން އެތަން މިތަނުން ފެނެއެވެ.\n"އާރްޔާ......" އަންހެންވަންތަ އަޑަކުން ގޮވާލިއެވެ.\nއާރްޔާ އެނބުރި ބަލާލައިފިއެވެ.\nކޮޓަރިތެރޭ ހުރި އަންހެންކުއްޖާ ފެނުމުން އާރްޔާ ފިނިވިއެވެ. އަންހެންކުއްޖެއް ނޫނެވެ. ޕަރީއެކެވެ. ބޮޑު ދެވަރައާއެކު އިސްތަށިގަނޑު އޮތީ ބިންމަތީ ކޭއްތި ކޭއްތިއެވެ. ރީއްޗެވެ. ނމަވެސް އިންސާނެއް ނޫނެވެ.\n"އަޒްކީލް އަހަންނަށް ތި ކުއްޖާއާއި ބެހޭ މައުލޫމާތު ކިޔައިދިން. އިންސީންގެ ތެރެއިން ހިމެނޭ ކުއްޖެއްކަން އެނގޭ. އަހަންނަށް އިހުސާސްކުރެވޭ. ބިރުގަނެ ދެރަވަނެވަރު ވިސްނޭ. މައިންބަފައިންނާއި އާއިލާއާއި ވަކިވުމަކީ ކިހާ ބޮޑު ވޭނެއްކަން އެހެން ފަރާތަކުން ބުނެދޭކަށް ނުޖެހޭ. އެކަމަކު ކޮންމެ ކަމަކަށްވެސް ހިކުމަތެއް ވާނެ. މިކަމުގައި އަހަންނަށް މާ ބޮޑުކަމެއް ކޮށެއް ނުދެވޭނެ. ސަބަބަކީ މި ގަބީލާއިން އަދިވެސް އަހަންނަށް އެހާ ލޯބި ނުލިބޭތީ. އަދި ގަބޫލުކުރަން ތައްޔާރަށް ނެތީމަ. އާރްޔާ ބިރުނުގަނޭ. އަހަންނާއިއެކު އުޅުނީމަ އެހާ އުދަގޫތަކެއް ނުޖައްސާނަން. އަޒްކީލް ޚާދިމާއެކޭ ކިޔާފައި އިންސިކުއްޖެއް ގެނެސްދިނީމަ ވަރަށް އުފާވެއްޖެ.........." ޒޭބް ވާހަކަދެއްކީ ނިކަން ރީތިކޮށެވެ. ހެދުން އަޅާފައި ހުރީ ޕްރިންސެސްއެއް ފަދައިންނެވެ. ހުދުކުލައިގެ މެކްސީގައި ރަނުން ޖަރީކޮށްފައިވާއިރު ބޮލުގައި ތާޖެއްފަދަ އެއްޗެއް އަޅާފައެވެ.\n"ޝުކުރިއްޔާ....." އާރްޔާ އަދަބު އަދާކުރަން މޭގައި ކުޑަކޮށް އަތް ޖައްސާލައިފިއެވެ.\n"ޢެކަމަކު ވަރަށް ބޮޑަށް މަންމައާއި ބައްޕަ މަތިން ހަދާންވޭ. ވަރަށް ދުވަސްވާންދެން ކެތްކުރެވިއްޖެ. ރަށަށް ދާން ބޭނުން..........."އާރްޔާ ލޮލުން ބޮޑު ކަރުނަ ތިއްކެއް ވައްޓައިލިއެވެ.\n"މިދުނިޔެއަކީ އިމްތިހާނުގެ ގޮވަތިކަން އާރްޔާއަށް އެނގޭނެއްނު. މުސްލިމެއް ވިއްޔާ ގަޟާގަދަރަށް އީމާންވާން ޖެހޭނެ. ދުޢާކުރީމަ ހިތާމަތައް ފިލާ ބޭނުންކަމެއް ހިންމަވާ ދެއްވުމަށް އެންމެ މަތިވެރި މާތްﷲ ކުޅަދުންވަންތަ. ޔޫސުފް އަލައިހިއްސަލާމްގެ މާތް ބައްޕާފުޅާއި ވަކިވެ އެތައް އަހަރެއްވި. ދެބަފައިކަލުން ކެތްކުރެއްވި. ޔޫސުފް އަލައިހިއްސަލާމް ވަޅުން ޔޫނުސް އަލައިހިއްސަލާމް ބޮޑުމަހުގެ ބަނޑުން ސަލާމަތްކުރައްވާ އަދި އިބްރާހީމް އަލައިހިއްސަލާމް އެއްލައިލެވުނު އަލިފާންގަނޑު ފިނިފެންމަލުގެ ބަގީޗާއެއްކަމުގައި ލެއްވި ފަރާތުގެ ކުޅަދުންވަންތަކަމުން އާރްޔާވެސް މި ޖަލުން ސަލާމަތްވެދާނެ އިންޝާﷲ. ދުޢާކުރޭ. އެއަށްވުރެ ބާރުގަދަ ހަތިޔާރެއް ނެތް. ކޮންމެވެސް ދުވަހަކުން ދުޢާ އިޖާބަކުރައްވާނެކަމަށް ގަބޫލުކޮށް އުއްމީދު ކަނޑާނުލާ އެކަން ކުރޭ....." ޒޭބް ވާހަކަދެއްކިގޮތުން ދީންވެރިކަން ނޫން އެއްޗެއް ފައުޅެއް ނުވެއެވެ. ޖިންނިންނަށް އިންސާނުންނަށް ނުފެންނަ ތަކެތި ފެނުމުން އީމާންތެރިކަން ވަރުގަދައީކަމަށް ވެދާނެއެވެ.\nޒޭބް އާރްޔާ ގޮވައިގެން ބޭރަށް ނުކުތެވެ.\n"ކުދިންކޮޅު ގޮވައިގެން އަޒްކީލް ވީ އަސް ދުއްވާލަން ގޮސްފައި...އާރްޔާއާއި އެއް އުމުރުގެ ކުއްޖެއް ހުރޭ އެކަމަކު ކުދިންނާއިއެކު ކުޅެން އުޅުން ބުއްދިވެރިއެއް ނުވާނެ. އެކުދިންނަށް ލިބިފައިވާ ބާރުތައް ގަދަވީމަ ނޭގި އޮޅިގެން އާރްޔާއަށް ހާނީއެއްކައެއް ވާކަށް ނޭދެން........"\n"އޯ.....ގޮރިއްލާވެސް ކުޑަކުދިންނަށް ކުލުނު ހުރެޔޯ އެކަމަކު ޒުލެއްގައި ގޮރިއްލާއެއް އުޅޭ ބަޔަށް ވެއްޓުނު ކުޑަކުއްޖަކު ޑްރޭގް ކޮށްފައި ދިޔަގޮތުން އެކުއްޖާއަށް އަނިޔާވެދާނެކަމަށް އެންމެން ހަޅޭއްލެވި. އެކްޗުއަލީ އެ ބޭނުންވީ އެކުއްޖާ ޕްރޮޓެކްޓް ކުރަން ކަމަށް ވާނީ ނަމަވެސް އޭނަގެ ބާރު ރޭކާނުލާ އެގޮތަށް އުޅެގަތީ ކޮންމެހެން ކުއްޖާއަށް ގެއްލުންދޭ އިންޓެންޝަން އޮވެގެނެއްނޫން....."\n"އެގްޒެކްޓްލީ......" ޒޭބް އިނގިރޭސިން ބަހެއް ބުނެލިއެވެ. ހަނދާންވީ އާރިޒް ކޮއްކޮއެވެ. އަލާނިއަލްއާއި އެކު އާރިޒްއާއި ބައްދަލުކޮށް އެކީ ކުޅެން އުޅުމުގެ ތެރޭ އާރިޒް އާއްމުކޮށް އިނގިރޭސި ބަހުރުވައިން ވާހަކަދައްކާ ހަދާތީ ޒޭބްއަށް އެ ބަސް ރީތިވެ ކޮންމެވެސް ވަރަކަށް ދަސްކުރިއެވެ. ޖިންނިންނަށް ލިބިފައިވާ އެފަދަ ބާރުތަކުގެ ސަބަބުން އެކި ގައުމުތަކުގެ ބަސް ދަސްކުރުމަކީ ފެންފޮދެއް ބޯލުންހާ ފަސޭހަކަމެކެވެ.\nބެންތިކް އައިލެންޑu އެއްކޮށް ހުޅުދާން ކޮށްލާފައި ނާޗަރަންގީ ކުޅެންވެގެން ކަނޑުގެ ސަރަހައްދުގައި މައިދާން ހަދާ އެތަން ތައްޔާރުކޮށްލައިފިއެވެ. ރަސްގެފާނު ޖަލްޖާލޫތާއި ޝާހީ އާއިލާ ރަސްމިއްޔާތަށް އަންނަން އޮތީ ރަސްމީ އިއްޒަތުގައެވެ. ކުޅިބަލަން ޖިންނިންނާއި މާރިދުން މަގުތަކަށް އެއްވާންފެށިއެވެ. ޒޭބްވެސް މޫނު ބުރުގާ އަޅައިގެން އަރްޔާއާއި ކުދިން ގޮވައިގެން އަންނަން އަޒްކީލް ހުއްދަދިނެވެ. ޖަލްޖާލޫތުވެސް އަޒްކީލްގެ އެ ހުށަހެޅުމާއި ދެކޮޅެއް ނަހަދައެވެ. އިރުކޮޅެއްނުވެ އެއް ރާގަކަށް ބޮޑުބެރު ޖަހަންފެށިއެވެ. ޖިންނި އަސްގާޑިޔާތަކަށް ރަސްގެފާނާއި އާއިލާގެ މެމްބަރުން އަރަންފެށިއެވެ. އާރްޔާވެސް ޒޭބްއާއެކު އެ ގާޑިޔާއަށް އެރިއެވެ. އަސްގާޑިޔާތައް އޭގެ އެންމެ ޝާހީކަމާއެކު ލަސްލަހުން މަގުތަކުން ކުރިއަށްދިޔައިރު ވަށައިގެން އެއްވެފައިވާ ޖިންނިންތައް އަދަބުވެރިކަމާއެކު ބޯ ގުދުކޮށްލައެވެ. ގާޑިޔާތަކުގެ ފަހަތުން ބެރުގެ ރާގައި އެއްވަރަކަށް ޖިންނީންގެ ލަޝްކަރު ފައި ނަގަމުން ސަފު ހަދާފައި އައިއިރު އެ މަންޒަރުވެސް ބަލައިލަން ހިތްގައިމެވެ. ހުރިހާ ޖިންނިންވެސް މޫނުތައް ފޮރުވާފައެވެ.\nމައިދާނުގައި ޖަލްޖާލޫތުމެން ނަށް ތައްޔާރުކޮށްފައިވާ ޝާހީ ގޮނޑިތައްވެސް ހުރީ ރަނުންނެވެ. އާރްޔާ ޒޭބްގެ އެއްފަރާތުގައި އިނީ މި ރަސްމިއްޔާތަށް ޝައުގުވެރިވެފައެވެ. އޭނައާއި ޝާހީ އައިލާގެ އެންމެންހެން ތިބީ މޫނު ނިވާކޮށްގެންނެވެ.\n"ހާދަ ބިޔައޭ. ބިރުވެރިކަން........އެންމެ ކުޑައީ އަހަރެން ކަން ނޭގޭ. ޖިންނިންވެސް ދެން ހާދަ ރޯޔަލްކޮށް މިއުޅެނީ. އަހަންނަށް ޖިންނީންގެ ވެރިކަން ލިބިދާނެތަ؟ ހަހަ ފޯ ގޯޑްސް ސޭކް ކޮންކަހަލަ ޚިޔާލެއް. ނޫން ހަމަ އެހެން ވިސްނަންވެސް އޯކޭ. ޕްރޮބަބްލީ އައިކެން ޑޫ އިޓް. އިންސާނަކަށް ޖިންނިންގެ ތެރޭގައި އުޅެވޭނެކަމަށް ގަބޫލުކުރާނެ މީހެއްވެސް ނެތް. އެކަމަކު އިމްޕޮޒިބްލް ކަންތައްވެސް މިއޮތީވެފައި. މޭބީ އައި ޝުޑް ޓްރައި. އެކަމަކު ރަސްކަން ބޭނުމިއްޔާ ޖިންނި ޕްރިންސަކާއި މެރީކުރަން ޖެހޭނީ.....ލައިކް އަޒްކީލް....ގްރްރްރް ނެވާ............." އާރްޔާ އަޒްކީލް މަތިން ހަދާންވުމާއެކު ނޭފަތް ގުރުޑުކޮށްލިއެވެ. "ސީރިޔަސްކޮށް އޭނަ ފެނުނީމަ ބިރުން ހަލާކުވާވަރުވޭ....."\nއެކި ޙިޔާލުތަކުގައި އިންއިރުވެސް ކުރިމަތީގައި ހުއްޓެމުންދިޔަ ބޮޑު ލަޝްކަރަށް ބަލައިލުމާއެކު ހައިބަވަންތަކަމުން ރޫރޫއެޅިއެވެ.\nޖަލްޖާލޫތު ވާޙަކަދައްކަންފެށީ ބެންތިކް ބަހުންނެވެ.\nއެންމެ ފުރަތަމަ މާތްﷲއަށް ހަމްދުކޮށް ރަސޫލާ ސައްލަﷲ އަލައިހި ވަސައްލަމްއަށް ސަލަވާތާއި ސަލާމްލެއްވުމަށް އެދި ދުޢާކުރިއެވެ. ޑޮމީނޭރިއާއިން އަންނަ މާރިދުންނަށް މަރުހަބާ ކިޔާ ކަމަށާއި ބެންތިކް ޖިންނީންނާއި މާރިދުން އެކަތިގަނޑަކަށްވެ މި ރަސްކަން ވަރުގަދަކުރަން މަސައްކަތްކޮށްދިނުމަށް ޖަލްޖާލޫތު އެދުނެވެ. ސުލޭމާން ނަބިއްޔާގެ ޒަމާނުއްސުރެ އެމީހުންނަށް ވާރުތަވަމުން އައި ރަސްކަން ދަރިދަރިކޮޅަށް ދާންދެން ދެމިއޮތުމަށް ވުތެ ޖަލްޖާލޫތު ދުނިޔެއިން ބޭނުންވާ އެހެން ކަމެއް ނެތެވެ.\n"މިއަދު މި އެއްވުމުގެ އެންމެ ބޮޑު ބޭނުމަކީ މަގޭ މިރިއަމްގެ ކައިވެނި އިއުލާން ކުރުން..................." ޖަލްޖާލޫތު މިރިއަމްއަށް ގޮވާ ގެނެސް ގާތުގައި ބަހައްޓަމުން ނިތުގައި ބޮސްދިނެވެ. މިރިއަމް ލާފައި ހުރި ހެދުމުގައި ހުރި ޖަވާހިރުތައް ބަބުޅާވަރުން ލޯ ތަރަތަރަޖަހައިގެން ދާވަރުވެއެވެ. ތާޖުވެސް އެފަދައެވެ. މިރިއަމް ރީތި ނަމަވެސް ބެންތިކް އެހެން ޖިންނިން ފަދައިން ކަޅި އަޅައިގެން ލޯ ހަނިކޮށްލައިގެން ހުންނަކަން އާރްޔާ ފާހަގަކުރިއެވެ. މިރިއަމްގެ ކައިވެނި ކުރެވެނީ ކާކާބާވައޭ ހިތަށް އަރާފައި ޝައުގުވެރިކަމާއެކު ބޯ އަރިކޮށްފައި ބެލުނެވެ.\n"ސެފްރަން ދަރިފުޅާ. އާދެބަލަ..." ޖަލްޖާލޫތު ގޮވައިލިއެވެ.\n"ސުބުހާނަﷲ. ސެފްރަންއާއިތަ؟ " އާރްޔާ ދެލޯ ބޮޑުވިއެވެ. ސެފްރަންއާއި މިރިއަމް އެންމެ ނުގުޅޭ ޖޯޑުކަމުގައިވާނެއެވެ. އެކަމަކު ސެފްރަންގެ ނަސީބު ކިތަންމެހާވެސް ރަގަޅެވެ. ޕްރިންސެސްއަކާއި ކައިވެނި ކުރުމުގެ ޝަރަފް ބޭނުންނުވާނީ ކޮން ޖިންނިއެއް ހެއްޔެވެ؟\nސެފްރަން އިސްޖަހާލައިގެން ހުރެ ޖަލްޖާލޫތުގެ އަނެއް ފަރާތުގައި ހުއްޓުނެވެ.\n"ސުލްތާނާ ގަންދީޝާ. އަނގޮޓި ގެނޭ........." ޖަލްޖާލޫތުގެ މޫނުމަތިން ފެންނަން ހުރި ހަމަޖެހުމާއި އުފާވެރިިކަމުގެ އަސްލަކީ ދަރިފުޅަށް ލިބޭ އުފާތައް ލޯގަނޑެއްފަދައިން އޭނަގެ މޫނުން ފައުޅުވުމެވެ. އަނގޮޓީތައް ބަދަލުކުރުމަށްފަހު ރަސްގެފާނުގެ އަމުރަށް ޖާފަތް ތައްޔާރުކުރެވުނެވެ. ކެއުމަށް އިންސާފުކުރެވެމުން ދިޔައިރު ޖިންނީންގެ ނެށުންތަކުން އެންމެން އުފާލިބިގަތެވެ. ކާރމަން ފިޔަވައެވެ. ހިތުގެ ބަދަލުގައި ދުމުން އެތެރެ ފުރިފައިވިޔަސް އޭނައަށް ފުން އަސަރުތަކެއް ކުރުވައިފިއެވެ. ފުރާނަވެސް ހަށިގަނޑާއި ނުކުމެދާނެފަދައެވެ. ހިތް ރޮނީ އޭނަގެ އާޝިގާ އަތުން ބީވެދާތަން ފެނިފައެވެ. އެހެން ޖިންނިއެއް ނަމަވެސް އެންމެ ރަގަޅެވެ. ނަމަވެސް އެންމެ ގާތް އެކުވެރިޔާ އޭނައަށް ކެހިދީފިއެވެ. އޭނަ ސެފްރަންގާތު ހިތް ބަންޑުން ކޮށް ހިތުގެ ފަސާނާ އިއްވުމުން މޫނުމަތީ އެޅި ތަފާލެއްފަދައެވެ. ލޮލުން ކަރުނަ ނަޔަސް ކާރމަންގެ ފުރާނަ ރޮނީއެވެ. އޭނަގެ މިރިއަމް އަބަދަށްޓަކާ ގެއްލިގެން ދަނީއެވެ. ކުޑައިރުއްސުރެ ހިތުގައި އަޅައިގެން ލޯބިވެ ހިތުގައި ރައްކާކުރި ލޯބީގެ ރަންމުތް އެހެން މީހަކު ވަގަށް ގެންގޮސް އަމިއްލަ ކޮށްފިއެވެ.\nބެންތިކް އައިލެންޑްގް ބޮޑު ޖަންގަލީއާއި ދެތިން ވާދީ ހުރަސްކޮށްފައި ނުކުމެވޭ އެހެން ރަށެއްގައި އިފުރީތުން ވަޒަންވެރިވެ ދިރިއުޅެން ފެށިކަން ކާރމަންއަށާއި ލަޝްކަރުގެ އެހެން ޖިންނީންނަށް އެނގެއެވެ. އިފުރީތުންނާއި ޖިންނީންގެ ޒަމާނީ އަދާވަތްތެރިކަމެއް އޮތަސް އެއް ބަޔަކު އަނެއް ބަޔަކާއި ތޮޅެން މަސައްކަތް ނުކޮށް ހަމަޖެހޭ ދިރިއުޅުމެއް އުޅެމުން ދިޔަސް އެކަން ގަބޫލު ނުކުރެވެނީ ކާރމަންގެ މަންމަ ޒުއްނޫރީން އަށެވެ. އޭނަގެ ގަބީލާ މީހުން އެހިސާބުގައި ވަޒަންވެރިވުމާއެކު ޒުއްނޫރީން އޭނަގެ ދަރިންނަށް ގަބީލާއަށް އައިސް ގޮސްވުމުގެ ހުއްދަދިނެވެ. އިފުރީތުންނަކީ އެކުދިންގެ ނަސްލުކަން ހަނދާން ނައްތާލައިގެން ނުވާނެކަން އެންގިއެވެ. ކާރމަންއަށް ލޯބީގައި ލިބުނު ނާކާމިޔާބުގެ ހިތި ރަހަ ކަރުތެރޭ ލާން ފެށުމުން ކޮންމެފަދަ ހާލެއްގައިވެސް މިރިއަމް ހާސިލުކުރަން އަޒުމް ކަނޑައެޅިއެވެ. އެކައިވެނި ވިޔަނުދޭން ކުރެވުނު ކޮންމެ ކަމެއް އޭނަ ކުރާނެއެވެ.\nމަންމަ ކައިރީ ކާރމަން އާދޭހާއިއެކު އެދުނީ އެކައިވެނި ހުއްޓުވާ ދިނުމަށެވެ. މަރުހޫމް ބައްޕައަށްޓަކާ ބޮޑުބޭބެ އެއްބަސް ކުރުވަން ބާރުއެޅިއެވެ.\nސެފްރަން ގެއަށް ވަންއިރު ގޭގެ އެތަންމިތަނުގައިވާ ބައްތިތައް ދިއްލާ އަޅާލާފައިވާއިރު ހުޅުކޮޅުތައް ވަޔާ ނަށާލައެވެ. ދިގު ފިޔަވަޅު އަޅަމުންގޮސް ކޮޓަރިއާއި ހަމަވުމާއެކު އަތުގެ އިނގިލީގައި އޮތް އަނގޮޓި އަތުކޮޅަށް ހޫރުވާލިއެވެ. ލައިގެން ހުރި ހެދުންވެސް ގަޔަށް ފިތަމުންދާފަދަ އިހުސާސެއްވެ ހުރިހާ ހެދުންތަކުން މިނިވަންވިއެވެ. ހަމައެކަނި ކުރުތާ ހަރުވާޅެއްފަދަ އަންނައުނެއް ފިޔަވާ އެހެން އެއްޗެއް ގަޔަކު ނެތެވެ. އޭނަގެ ކަސްރަތީ ހަށިގަނޑާއި ވަރައިގެ ރީތިކަމުން ލޯތައް ހުއްޓޭހާވެއެވެ. ކޮޓަރިތެރޭ ދެކޮޅަށް ހިނގާލަ ހިނގާލާ ހުރެފައި ފާރުގައި ގޮށްމުށުގެ އެތައްފަހަރެއް ވީއްލާލުމުން ފާރުތަކަށް ޒަލްޒަލާއެއް އައިފަދައިން ލޮޅުމެއް އެރިއެވެ. ހުޅުދާންކޮށްފައިވާ ބައްތިތަކުގައިވާ ހުޅުކޮޅުވެސް ރޫރޫއަޅައިގަތީ އެއަށް ދިރުމެއް ވާފަދައިންނެވެ. ބޮޑުވެ ފާރަށް އެޅުނު ހިޔަނި ބިޔަވިއިރު އިސްތަށިގަނޑުވެސް މޫނަށް ފައިބައިގަތެވެ.\nކޮންމެވެސް މީހެއްގެ ހިލަންވެގެން ސެފްރަން އެނބުރި ބަލައިލީ ރުޅިވެރިކަމުން ފުރިފައިވާ ނަޒަރަކުންނެވެ.


Ooredoo "Color Run" anna mahu, avahah thayyaaruvey! | Mihaaru\nއުރީދޫ ކަލާ ރަން ތައާރަފް ކުރުމަށް ބޭއްވި ރަސްމިއްޔާތުގެ ތެރެއިން.-- ފޮޓޯ: މިހާރު\nއުރީދޫ "ކަލާ ރަން" އަންނަ މަހު، އަވަހަށް ތައްޔާރުވޭ!\n14 ނޮވެމްބަރ 2017 - 19:59 10 comments\nއުރީދޫން "ކަލާ ރަން"ގެ ނަމުގައި، ދުވުމުގެ ތަފާތު މުބާރާތެއް ތައާރަފްކޮށްފި އެވެ.\nއެ ކުންފުނިން ބުނީ ކަލާ ރަން ކުރިއަށް ގެންދާނީ ޑިސެމްބަރު މަހުގެ ދެ ވަނަ ދުވަހު ހަވީރު ހުޅުމާލޭގައި ކަމަށެވެ. އަދި އެ މި މުބާރާތް ކުރިއަށް ގެންދަނީ އެ ކުންފުނިން ޔުނިކްސް ސްޕޯޓްސްއާ ގުޅިގެން ކަމަށް ވެސް ބުންޏެވެ.\nމި މުބާރާތް ތައާރަފް ކޮށްފައިވަނީ މިއަދު ހަވީރު ހުޅުމާލޭ ސެންޓްރަލް ޕާކުގައި ބޭއްވި ކުލަގަދަ ރަސްމިއްޔާތެއްގަ އެވެ. އެ ރަސްމިއްޔާތުގައި ރާއްޖޭގެ މަޝްހޫރު ދުވުންތެރިން ވަނީ އުރީދޫ ކާލާ ރަން އަށް ހޫނު މަރުހަބާ އެއް ކިޔައިފަ އެވެ.\nއުރީދޫ ކަލާ ރަން ތައާރަފް ކުރުމަށް ބޭއްވި ރަސްމިއްޔާތުގައި އެ ކުންފުނީގެ ސީއީއޯ ނަޖީބް ވާހަކަދައްކަވަނީ.-- ފޮޓޯ: މިހާރު\nކަލާ ރަން ތައާރަފް ކޮށްދެއްވަމުން އުރީދޫގެ ސީއީއޯ ނަޖީބް ހާން ވިދާޅުވީ، މީގެ އަމާޒަކީ ދުޅަހެޔޮ ދިރިއުޅުމަކަށް، ދުވުމަކީ މަޖާ އަދި އުފާވެރިކަން ގެނުވައިދޭނެ ހަރަކާތެއްކަން އަންގައިދިނުން ކަމަށެވެ. އަދި ތަފާތު ހަރަކާތްތަކެއް ހިމެނޭ، ފަސް ކިލޯމީޓަރުގެ މި ދުވުމަކީ އަލަށް ދުވާ ފަރާތްތަކާއި އާއްމުކޮށް ދުވާ ފަރާތްތަކަށް ވެސް ބައިވެރިވެ ގުޅުން ބަދަހިކޮށްލަން ލިބޭ ފުރުސަތެއް ކަމަށް ވެސް ވިދާޅުވި އެވެ.\n"މި ފޯރިގަދަ ރަން ދިވެހި ދުވުންތެރިންނާ ހަމައަށް ގެނެސްދެވުމަކީ އަޅުގަނޑުމެންނަށް ލިބިގެންދާ ވަރަށް ބޮޑު އުފަލެއް. ފާއިތުވެދިޔަ އަހަރުތަކުގެ ތެރޭގައި ރާއްޖޭގައި ދުވުންތެރިންގެ އަދަދު އަންނަނީ އިތުރުވަމުން. ދުވުމަކީ ގިނަ ގުނަ ފައިދާ ހިމެނޭ ކަމަކަށްވާއިރު، މި ކަމަށް އިތުރު ހިތްވަރެއް ދިނުމުގެ ގޮތުން އަޅުގަނޑުމެން މި ތައާރަފްކުރަނީ މި ދާއިރާ އަށް މުޅިން އާ އަދި ތަފާތު އިވެންޓެއް،" ދުވުން ތައާރަފް ކޮށްދެއްވުމަށް ފަހު އުރީދޫގެ ސީއީއޯ ނަޖީބް ހާން ވިދާޅުވި އެވެ.\nމި ދުވުމުގައި ބައިވެރިވާން އެދޭ ފަރާތްތަކުން، އެ ކުންފުނީގެ ވެބްސައިޓް މެދުވެރިކޮށް ފަސޭހަކަމާ އެކު ރެޖިސްޓްރީ ކުރެވޭނެ އެވެ.


COVID-19: Miadhuves gina adhadhehge bayaku rangalhuvejje | Mihaaru\nކޮވިޑަށް ފަރުވާ ދޭން ހުޅުމާލޭގައި ހަދާފައިވާ މެޑިކަލް ފެސިލިޓީ: މި ބައްޔަށް މިއަދު ޕޮޒިޓިވްވެފައި ވަނީ 62 މީހުން -- ފޮޓޯ: މިހާރު\nކޮވިޑް-19: މިއަދު ވެސް ގިނަ އަދަދެއްގެ ބަޔަކު ރަނގަޅުވެއްޖެ\n12 ސެޕްޓެމްބަރ 2020 - 22:50 1 comment\nއިއްޔެގެ ހަވީރު 6:00 އިން މިއަދުގެ ހަވީރު 6:00 އާ ހަމައަށް 209 މީހަކު މި ބަލިން ރަނގަޅުވެފައިވާ ކަމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ބުންޏެވެ. މި ބަލިން އެންމެ ގިނަ މީހުން ރަނގަޅުވީ އިއްޔެ އެވެ. އެޗްޕީއޭ އިން ބުނި ގޮތުގައި އިއްޔެ 287 މީހަކު ރަނގަޅުވި އެވެ.\nކޮވިޑް-19 އަށް މިއަދު ޕޮޒިޓިވްވެފައި ވަނީ 62 މީހެކެވެ. މިއީ މާލެ ސަރަހައްދުން ޕޮޒިޓިވްވި 51 މީހުންނާއި ރަށްރަށުންނާއި ރިސޯޓުތަކުން ޕޮޒިޓިވްވި 11 މީހުންނެވެ. މީގެ ތެރޭގައި ހިމެނެނީ 44 ދިވެހިންނެވެ.\n- 18 foreigners\nމި ބަލި ޖެހިފައިވާ 1،960 މީހަކު މިވަގުތު އަންނަނީ ކޮވިޑް-19 އަށް ފަރުވާ ހޯދަމުންނެވެ. އޭގެ ތެރެއިން 116 މީހަކު ފަރުވާ ހޯދަމުން އަންނަނީ ހޮސްޕިޓަލްތަކުގައި އެޑްމިޓްކޮށްގެން ކަމަށް އެޗްޕީއޭ އިން ބުންޏެވެ. މާލޭގެ އިތުރުން 28 ރަށެއްގަ އާއި 26 ރިސޯޓެއްގައި ކޮވިޑްގެ އެކްޓިވް ކޭސް އެބަހުއްޓެވެ. ކޮވިޑް ޖެހިފައިވާ މީހުންގެ ތެރޭގައި 39 ރިސޯޓު މަސައްކަތްތެރިންނާއި 13 ޓޫރިސްޓުން ހިމެނެ އެވެ.\nމިހާތަނަށް ރާއްޖެއިން ކޮވިޑަށް ޕޮޒިޓިވްވެފައި ވަނީ 9،052 މީހުންނެވެ. މި ބަލި ފެތުރޭ ވަރު އިތުރުވާން ފެށުމުން ރައްކާތެރިކަމުގެ ފިޔަވަޅުތައް ހަރުކަށިކުރުމުން ކޮވިޑަށް ޕޮޒިޓިވްވާ މީހުންގެ އަދަދު މި ވަނީ ދަށްވެފަ އެވެ. މި ބަލި ޖެހިގެން މިހާތަނަށް 31 މީހަކު މަރުވެފައި ވެ އެވެ.\nކޮވިޑް-19 އަށް 41 މީހަކު ޕޮޒިޓިވްވެއްޖެ\nއިކްރާމްގެ މައްސަލަ މަޖިލީހުން ބަލައިދޭން އެދިއްޖެ


ވަޒީފާގެ ފުރުސަތު – Ungoofaaru\nއިބްރާހީމް ޒަޔާން4އޭޕްރިލް 2018\n0 2542މިނެޓުން ކިޔާލެ\nއުނގޫފާރު ސްކޫލްގެ ދަރިވަރަކު ވާޑާމުގެ ޓޫލް އެއް ބޭނުންކުރަނީ / ފޮޓޯ އުނގޫފާރު ސްކޫލް ފޭސްބްކް ޕޭޖް\nއުނގޫފާރު ސްކޫލަށް ރިލީފް ޓީޗަރެއް ހޯދަން އިއުލާނުކޮށްފިއެވެ. އުނގޫފާރު ސްކޫލްގައި ހިންގާ ވަޑާން ކުލާހަށް ރިލީފް ޓީޗަރ (ވަޑާން ކްލާސް ޓީޗަރ) ހޯދުމަށް ކޮށްފައިވާ އިއުލާނު ތިރީގައި މިވަނީއެވެ.\nމިސްކޫލްގެ ތިރީގައި މިދަންނަވާ މަޤާމަށް މުވައްޒަފުން ބޭނުންވެއްޖެ.\nރިލީފް ޓީޗަރ ( ވަޑާން ކްލާސް ޓީޗަރ )\nމަސައްކަތް ކުރަންޖެހޭ ތަން/ ސެކްޝަން\nއުނގޫފާރު ސްކޫލް/ އެކަޑެމިކް\nލިބިލައްވާނެ މުސާރާއި އެލަވަންސް:\nސާނަވީ ތައުލީމް ފުރިހަމަ ކުރުން ކަމަށްވާނަމަ\n4500.00 ރ. (މަހަކު)\nމަތީ ސާނަވީ ތައުލީމް ފުރިހަމަ ކުރުންކަމަށްވާނަމަ\n5500.00 ރ. (މަހަކު)\nކިޔަވައިދިނުމުގެ ރޮނގުން ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލްކުރުން ކަމަށްވާނަމަ\n6090.00 ރ. (މަހަކު)\n1- ކިޔަވައިދިނުމުގެ ރޮނގުން ޤައުމީ ސަނަދުތަކުގެ އޮނިގަނޑު ލެވެލް4ހާސިލްކޮށްފައިވުން ނުވަތަ\n2- ޖީސީއީ އޭލެވެލް ނިންމާފައިވުން ނުވަތަ\n3- ޖީސީއީ އޯލެވެލް ނިންމާފައިވުން އަދި ދިވެހި ، އިސްލާމް އިން ދަށްވެގެން ސީ ގްރޭޑް ލިބިފައިވުން.\nމަޤާމުގެ މައިގަނޑު މަސްޢޫލިއްޔަތުތައް:\n1- ދަރިވަރުންނަށް ވަޑާން ކްލާސް ގަޑިތައް ހަމަޖެހިފައިވާ ޓައިމް ޓޭބަލް އާއި އެއްގޮތްވާގޮތުގެ މަތީން ގަޑި ނަންގަވައިދެއްވުން.\n2- ކިޔަވައިދޭން ހަވާލުކުރާ މާއްދާތައް ކިޔަވައިދެއްވުމަށްޓަކައި ސްކޫލުން އަންގާ ގޮތެއްގެ މަތީން ލެސަންޕްލޭން ހައްދަވާ ކުލާސްތަކަށް ގަޑިނަންގަވައިދިނުން.\n3- ދަރިވަރުންނަށް ނަންގަވައިދޭ މާއްދާތަކުން ދަރިވަރުން ހާޞިލްކުރާ މިންވަރު ދެންނެގަތުމަށްޓަކައި ސްކޫލްގެ އެސެސްމެންޓް ޕޮލިސީއާއި އެއްގޮތްވާގޮތުގެ މަތީން އެސެސްމެންޓްތައް ދިނުމާއި އެސެސްމެންޓްތަކުގެ ރެކޯޑްތައް ބެލެހެއްޓުން.\n4- ކިޔަވައިދެއްވާ ކުލާސްތަކުގެ ދަރިވަރުންގެ ހެދިފޯދޭ މިންވަރު ބެލެހެއްޓުމާއިއެކު ދަރިވަރުންގެ އުޅުމުގެ ކަންކަން ދުވަހުން ދުވަހަށް ލީޑިންގ ޓީޗަރުންނަށް ރިޕޯޓްކުރުން.\n5- ސްކޫލާއި ސްކޫލުން ބޭރުގައި ދަރިވަރުންގެ ނަމޫނާއަކަށްވުން.\n6- ސްކޫލުން އެދޭ ކޮންމެ ހިނދަކު ސްކޫލަށް އެހީތެރިކަން ފޯރުކޮށްދިނުން.\n· ފުރިހަމަކުރައްވާފައިވާ ވަޒީފާއަށް އެދޭ ފޯމް\n· ވަޒީފާއަށް އެދޭ ފަރާތުގެ ވަނަވަރު ( ގުޅޭނޭފޯނު ނަންބަރާއި އީމެއިލް އެޑްރެސް ހިމެނޭގޮތަށް )\n· ވަޒީފާއަށް އެދޭ ފަރާތުގެ ދިވެހިރައްޔިތެއްކަން އަންގައިދޭ ، މުއްދަތު ހަމަނުވާ ކާޑުގެ ދެފުށުގެ ލިޔުންތައް ފެންނަ ، އަދި ލިޔެފައިވާ ލިޔުންތައް ކިޔަން އެނގޭ ފަދަ ކޮޕީއެއް.\n· ސިވިލް ސަރވިސްއަށް / ސަރުކާރަށް ހިދުމަތްކުރުމުގެ އެއްބަސްވުމެއްއޮތް މުވައްޒަފުން ކުރިމަތިލާ މަޤާމަށް ހޮވިއްޖެނަމަ ، އަދާކުރަމުންދާ ވަޒީފާއިން ވީއްލުމާއިމެދު އިއުތިޒާރެއްނެތްކަމަށް ، ވަޒީފާ އަދާކުރާ އޮފީހުގެ ލިޔުން.\n· ލިބިފައިވާ ހުރިހާ ތައުލީމީ ސެޓްފިކެޓްތަކުގެ ކޮޕީ ؛\n· މޯލްޑިވްސް ކޮލިފިކޭޝަން އޮތޯރިޓީން ފެންވަރު ބައްލަވާފައިވާ ތައުލީމީ ސެޓްފިކެޓްތަކުގެ ކޮޕީ ( ރާއްޖޭގައި ރެޖިސްޓްރީކޮށްގެން ހިންގާ މަތީ ތައުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގްރާމްތަކުގެ ފެންވަރު ބައްލަވާފައިވާ ސެޓްފިކެޓްތަކާއި ، ރާއްޖެއިން ބޭރުގެ ޕްރޮގްރާމްތަކުގެ ފެންވަރު ބައްލަވާފައިވާ ސެޓްފިކެޓްތައް ނުވަތަ ކޯސް ފުރިހަމަ ކުރިކަމުގެ ލިޔުމާއެކު ކޯހުން ލިބޭ ސެޓްފިކެޓް ވަކި ފެންވަރެއްގައި ޤަބޫލުކުރެއްވޭނެކަން މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ލިޔުމުގެ ކޮޕީ )\n· ރާއްޖޭގައި ރެޖިސްޓްރީކޮށްގެން ހިންގާ މަތީ ތައުލީމުދޭ މަރުކަޒަކުން ކުރިއަށްގެންދާ ރާއްޖޭގެ ޕްރޮގްރާމްތަކުގެ ސެޓްފިކެޓްތަކުގެ ކޮޕީ ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ،\n· ސިވިލް ސަރވިސް ޓްރޭނިންގ އިންސްޓިޓިއުޓުން ހިންގަވާ ކޯސްތަކުގެ ސެޓްފިކެޓްތަކުގެ ކޮޕީ.\n· ފުރިހަމަ ކުރއްވާފައިވާ ކުރުމުއްދަތުގެ ކޯސްތަކާއި ތަމްރީންތަކުގެ ސެޓްފިކެޓްތަކުގެ ކޮޕީ\n· ސިވިސް ސަރވިސްގެ ވަޒީފާއަށް ވަނުމަށް ދެވޭ އިމްތިހާނުން ފާސްވިކަން އަންގައިދިނުމުގެ ގޮތުން ސިވިލް ސަރވިސް ޓްރޭނިނގ އިންސްޓިޓިއުޓުން ދޫކޮށްފައިވާ ސެޓްފިކެޓްގެ ކޮޕީ\n· މަސައްކަތުގެ ތަޖުރިބާ ދެނެގަތުމަށް، މަސައްކަތްކޮށްފައިވާ އިދާރާތަކުން ދޫކޮށްފައިވާ ލިޔުންތަކުގެ ކޮޕީ\n· ސިވިލް ސަރވިސް އިން ބޭރު ވަޒީފާއެއް އަދާކޮށްފައިވާނަމަ، އެވަޒީފާއެއް އަދާކުރި މުއްދަތާއި ކުރި މަސައްކަތް ބަޔާންކޮށް އެ އޮފީހަކުން ދޫކޮށްފައިވާ ލިޔުން.\n· އަމިއްލަ ކުންފުންޏެއްގެ ނުވަތަ އަމިއްލަ އިންސްޓިޓިއުޓެއްގެ ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ ވަޒީފާ އަދާކުރި މުއްދަތާއި ކުރި މަސައްކަތް އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން.\n· · ވަޒީފާއަށް އެދޭ ފޯމް އުނގޫފާރު ސްކޫލްގެ އޮފީހުން ލިބެން ހުންނާނެއެވެ. މަޤާމަށް ހުށަހަޅަންޖެހޭ ތަކެތި ހުށަހަޅާނީ 09 އެޕްރީލް 2018 ވާ ހޯމް ދުވަހުގެ 13:30 ގެ ކުރިން މި ސްކޫލްގެ އޮފީހަށެވެ. ވަޒީފާއަށް އެދޭ ފޯމާއިއެކު ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީމެއިލް އެޑްރެހަކީ admin@ungoofaaruschool.edu.mv އެވެ.\nއިންޓަވިއު އޮންނާނެތަނާއި މުއްދަތު :\n· މި މަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ 10 އެޕްރީލް 2018 އާއި 19 އެޕްރީލް 2018 އާއި ދެމެދު އުނގޫފާރު ސްކޫލްގައެވެ. އިންޓަރވިއު އޮންނާނެ ދުވަސް އިއުލާންގެ މުއްދަތު ހަމަވުމުން އެންގޭނެއެވެ. ވުމާއެކު، މިވަޒީފާއަށް ކުރިމަތިލާ ފަރާތްތަކުން ، އެ ތާރީޙްގައި އިންޓަރވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n· މިމަޤާމަށް އިންޓަރވިއު ކުރުމަށް ޝޯޓްލިސްޓް ކުރެވޭނީ މަޤާމަށް ޝަރުތު ފުރިހަމަވާ ފަރާތްތަކުގެ ތެރެއިން ތަޢުލީމީ ފެންވަރަށާއި މަސައްކަތުގެ ތަޖުރިބާއަށްބަލައި، އެންމެ ގިނަ ޕޮއިންޓް ލިބުނު ފަރާތްތަކުގެ ތެރެއިން މިއޮފީހުން ކަނޑައަޅާ އަދަދެއްގެ ފަރާތްތަކެވެ. އިންޓަރވިއުއަށް ޝޯޓްލިސްޓް ކުރެވުނުކަން އަންގާނީ ޝޯޓްލިސްޓް ކުރެވުނު ފަރާތްތަކަށް އެކަންޏެވެ.\nއެހެނިހެން އުޖޫރައާއި އިނާޔަތްތައް:\n· ކަނޑައެޅިފައި އޮންނަ އުސޫލެއްގެ މަތިން އިތުރު ގަޑީގެ ފައިސާ ލިބިވަޑައިގަންނަވާނެއެވެ.\nމަޤާމަށް މީހުން ހޮވުމަށް ކަނޑައަޅާފައިވާ ކްރައިޓީރިއާގެ ހުރިހާ ބަޔަކުން އެންމެ ދަށްވެގެން ލިބެންޖެހޭ ޖުމްލަ އިންސައްތަ: %30\n· މިމަޤާމަށް ކުރިމަތިލައްވާ ބޭފުޅުންގެ ތެރެއިން ހޮވޭ ބޭފުޅެއްގެ މަޤާމު ހަމަޖައްސާނީ ތިރީގައިވާ ކަންތައްތަކަށް ބަލައިގެންނެވެ.\nü ތައުލީމާއި ތަމްރީނު\nü މަސައްކަތު ތަޖުރިބާ\nü މަސައްކަތު ހުނަރާއި ފެންވަރާއި ޤާބިލްކަމާއި ސިފަތައް\nމި އިޢުލާނާ ގުޅިގެން އިތުރު މަޢުލޫމާތު ސާފުކުރުމަށް ގުޅާނީ 6580262 ނަންބަރު ފޯނާއެވެ.\nމިހެންވެ މިކަން އަންގާ އިޢުލާން ކުރީމެވެ.\n16 ރަޖަބް 1439\n02 އެޕްރީލް 2018\nރ.އުނގޫފާރު އުނގޫފާރު ސްކޫލް\nމުރަވަންދޫގައި ހުޅުވާ “ޖޯލި” ރިސޯޓުގެ “ރެކްރޫޓްމެންޓް ޑޭ” ފެށިގެން ކުރިއަށްދަނީ\nޕްލާސްޓިކާ ދެކޮޅަށް އުނގޫފާރު ސްކޫލްގެ ދަރިވަރުން ޙާއްސަ ހަރަކާތްތަކެއް


މަޖިލިސް ދޫކުރައްވައި ވަޑައިނުގެން އިންނެވީ އިޚްލާޞްތެރިކަމެއް ނެތް ބަޔަކު ޖަހާ ސަކަރާތް ބައްލަވާލައްވަން ކަމުގައި ހޯރަފުށީ ދާއިރާގެ މެންބަރު ވިދާޅުވެއްޖެ – Maldivian Democratic Party\nމަޖިލިސް ދޫކުރައްވައި ވަޑައިނުގެން އިންނެވީ އިޚްލާޞްތެރިކަމެއް ނެތް ބަޔަކު ޖަހާ ސަކަރާތް ބައްލަވާލައްވަން ކަމުގައި ހޯރަފުށީ ދާއިރާގެ މެންބަރު ވިދާޅުވެއްޖެ\nރައްޔިތުންގެ މަޖިލީހުގެ ހޯރަފުށީ ދާއިރާގެ މެންބަރު އަހުމަދު ރަޝީދު، ޑީއާރުޕީއާ ގުޅިވަޑައިގަންނަވަން އުޅުއްވާ ކަމަށް ދެކެވޭ ވާހަކައަކީ ކަނޑައެޅިގެން ދޮގެއް ކަމަށާއި، އެމްޑީޕީ ޕާލަމެންޓްރީ ގްރޫޕުން މަޖިލިސްދޫކޮށް ދިޔަ ދުވަހު އޭނާ މަޖިލީހުގައި މަޑުކުރެއްވީ އެމްޑީޕީ އާ އެއް ވެސް މައްސަލަ އެއް އޮވެގެން ނޫން ކަމަށާއި، އިޚްލާސްތެރިކަމެއް ނެތް ބަޔަކު ޖަހާ ސަކަރާތް ބައްލަވާލައްވަން ކަމުގައި އޭނާ ވިދާޅުވެއްޖެއެވެ.\nލާމަރުކަޒީ ބިލަށް އެމްޑީޕީން ހުށަހެޅި ހުރިހާ އިސްލާޙްތައް ފޭލްކުރަމުން ދިއުމުގެ ސަބަބުން އެމްޑީޕީގެ ޕާލަމެންޓްރީ ގްރޫޕް މަޖިލިސްދޫކޮށް ދިޔަ ދުވަހު، މަޖިލީހުގައި މަޑުކުރެއްވި އެމްޑީޕީގެ ހަމައެކަނި މެންބަރު، ރޭ އެޕާޓީގެ ހަރުގޭގައި އޮތް އާންމު ޖަލްސާގައި ވާހަކަ ދައްކަވަމުން ވިދާޅުވީ، ޑީއާރުޕީއަށް ދުވަހަކުވެސް އޭނާ ނުގަނެވޭނޭ ކަމަށާއި، އެހިތްވަރު ޑީއާރުޕީ އަދި ޕީއޭ ގައިވެސް ނުހުންނާނޭ ކަމުގައެވެ. މީގެ އިތުރުން “އެމްޑީޕީގެ ލޮބުވެތި މެންބަރުންނާ އެކު އަޅުގަނޑު ނުކުތީ އިސްލާހަށް މަސައްކަތްކުރަން ކަމަށާއި،” ޑީއާރުޕީއަކަށް އަޅުގަނޑެއް ނުގަނެވޭނެ އަދި ނުވެސް ވިކޭނޭ” ކަމުގައި ހޯރަފުށީ ދާއިރާގެ މެންބަރު ވިދާޅުވިއެވެ.\nރައީސުލްޖުމްހޫރިއްޔާގެ ޕޮލިޓިކަލް އެޑްވައިޒަރު އަދި އެމްޑީޕީގެ ތ. ދާއިރާގެ ރައީސް ހަސަން އަފީފްގެ ވާހަކަފުޅުގައި ނޫސްވެރިންގެ ދުވަހުގެ މުނާސަބަތުގައި ވާހަކަ ދެއްކެވިއެވެ. އަދި މިސަރުކާރު އައިފަހުން ރާއްޖޭގައި މިނިވަން ނޫސްވެރިކަމަށް މަގުފަހިވެފައިވާ މިންވަރަށް އެމަނިކުފާނު ބައްލަވާލެއްވިއެވެ.\nރޭގެ ޖަލްސާގައި “މަރުހަބާ އެމްޑީޕީ”ގެ ނަމުގައި ލަވަ ސީޑީއެއް ރިލީސްކުރުން އޮތެވެ. މިލަވަ ސީޑީ ރިލީސްކޮށްދެއްވީ ރައީސުލްޖުމްހޫރިއްޔާގެ ޕޮލިޓިކަލް އެޑްވައިޒަރު ހަސަން އަފީފް އެވެ. އެމްޑީޕީއަށް މި ލަވަ ސީޑީ ހަދިޔާކޮށްދެއްވީ މި އަލްބަމަށް ގިނަ ލަވަތަކެއް ހައްދަވައި އަދި މި އަލްބަމަށް ގިނަ ލަވަތަކެއް ކިޔުއްވައިދެއްވާފައިވާ އެމްޑީޕީގެ ޒުވާން މެންބަރެއް ކަމަށްވާ ރ. ކަނދޮޅުދޫ ކޮތަރިވިލާ އަހުމަދު އިސްމާޢީލް އެވެ.


ވާހަކަ : ވަގުތުން ފިޔަވަޅު އެޅުން\n30 އޭޕްރިލް 2021 | ހުކުރު 11:57\nރާއްޖޭގެ ރަށްރަށުގައި ދިރާގުން ޓެލެފޯން ބޫތުތައް ބަހައްޓަން ފެށި ދުވަސް ވަރެވެ. މީހުން، ފޯނު ރިންގުވާ އަޑު އަހާހިތުން، އޭގެ ކައިރިން ދުރަށް ނުގޮސް އުޅުން ދުވަސްވަރެވެ. އެރީތި ހިމަފޮށީގެ ތެރެއަށް މީހުން ވަދެ ތިބޭ މަންޒަރު ބަލައިލާ ހިތުން ހަވީރު ފިނީގައި ދަރިން އިނގިލިކުރީ ލައިގެން ހިނގާލާ އުޅުނު ދުވަސް ދުވަހެވެ. ދުރު ރަށްރަށާއި މާލެއިން އަންނަ ފޯން ކޯލްތަކަށް، އަވަހަށް އަތްގަނޑު ނަގާ ހިތުން، ކުޑަކުދިންތައް ދޫނިބައެއްހެން ބޫތު ފެންނަ ހިސާބުގައި ތިބި ދުވަސްވަރެވެ.\nއެއްދުވަހެކެވެ. ހަސަންބެ، ގޭގައި އުޅެނިކޮށް، ކުޑަ ކުއްޖަކު ދުވެފައި ގޮސްބުނީ 10 ޖަހާއިރަށް ހަސަންބެއަށް މާލެއިން މީހަކު ގުޅާނެ ކަމަށެވެ. މިހާރު އެހެރީ 10 އެއް ޖަހަން 15 އެވެ. "އަހަރެން ކަހަލަ މުސްކުޅިންނަށްވެސް މާލެއިން ގުޅާނެ މީހުންތިބޭ؟ އަޖައިބެއް! – އެކަމަކު މިދަނީ! އެފޮށިގަނޑު ތެރެއަށް ވަންނަން އަހަންނަށް އެނގޭނެބާ؟ ކީއްވެ ނުވަދެވޭނީ ދޯކަލޯ؟ އެހެން މީހުންނަށްވެސް ވަދެވެންޏާ އަހަންނަށްވެސް ވަދެވޭނެއެއްނު!" ހަސަންބެ މިހެން ބުނަމުން ހިނގައިގަތެވެ. ކުރިއަށް ދެފިޔަވަޅު، ފަހަތަށް ފިޔަވަޅެއް އަޅަމުންދިޔައެވެ. މަޑުހިނގުމެއްގައި 10 އެއް ޖަހަންވާއިރަށް ހަސަންބެއަށް ބޫތާ ހަމައަށް ފޯރާވަރު ވިއެވެ. އޭރު ފޯނު ރިންގުވާއަޑު އިވެއެވެ. އެއަޑަށް، ކުޑަކުއްޖާ ވަދެ އަތްގަނޑު ނެގިއިރު، އެއީ ހަސަންބެ ހޯދަންގުޅި މީހާއެވެ. ދެން، އެސޮރު ނުކުމެފައި ހަސަންބެ ވެއްދިއެވެ. އަތްގަނޑުގައި ހިފާނެ ގޮތާއި، ނިމުނީމާ ބާއްވާނެ ގޮތް އެސޮރު ހަސަންބެއަށް އޮޅުން ފިލުވައި ދިނެވެ.\nހަސަންބެ ވަރަށް ބިރުންހުރެ، އަތްގަނޑު ކަންފަތުގައި ޖެއްސިއެވެ. "ހަސަންބެތޯ؟" "އާދެ، ލައްބަ – އަޅުގަނޑު! ކާކު؟ ކީއްކުރަން އަހަރެން ތިޔަހޯދަނީ؟" ހަސަންބެގެ ހަތަރެސްފައި އޭރު ރޫރޫލައެވެ. "މީ އެއްކަހަލަ މާހިރު! ހަސަންބެގެ ދަރިފުޅަށް ދޯނިބަނދެދިން މާހިރު! ކޮބާ ދަލޭކަ ގަދަތަ؟" "އަސްތަ މާހިރުތޯ؟ ދެންކޮންއިރަކުންތޯ މިރަށަށް ދުރުވާނީ؟ އަޅުގަނޑު ހާދަހާ މާހިރު ދެކިލާ ހިތްވެޔޭ!" – ހަސަންބެއާއި މާހިރު ވާހަކަ ދައްކަމުން ދިޔައިރު ބޫތުން ޖާގައެއް ނުލިބިގެން އެރަށު އަތިރިމަތީގޭ ބަޝީރު އެތާ ކައިރީ ދެކޮޅަށް ހިނގާލަ ހިނގާލާ ހުންނަތާ އިރުކޮޅެއް ވެއްޖެއެވެ. އެންމެފަހުން ބަޝީރު ރުޅިއައިސްގެން "ކޮންފަދަ ކަމެއްހޭ؟ ދުވަހަކު ނުނިމޭ ފޯނެއްހޭ؟ މުސްކުޅިވިޔަސް ގޭގަ އޮންނާކަށް ނޭނގޭދޯއޭ؟" މިފަދަ އެއްޗެހި ހަސަންބެއާ ދިމާއަށް ބުނަން ފަށައިފިއެވެ. އަދި ބޫތުގެ ދޮރުފަތުގައި ޓަކިތަޅައި، އަޑުލައްވާ ހަދަންވެސް ފަށައިފިއެވެ. އެންމެފަހުން، އެ ޒަމާންވީ ދެ ރަހުމަތްތެރިން ދައްކަން ހުރި ވާހަކަތައް ނިންމައިނުލައި ހަސަންބެއަށް ޖެހުނީ އަތްގަނޑު ބާއްވާށެވެ، ނަމަވެސް، ހަސަންބެގެ ރުޅި އޭރުހުރީ އަށްޑިހަ ފަހަކަށް އަރާފައެވެ. "އަން، މިއޮތީ މިތަން! ވަދޭ އުމުރުން އެއްފަހަރު މިތަނަށް ވަނީތީ، ތިޔަފަދަ އުނދަގޫ ކުރަން އަޅެ ހެޔޮވާނެތަ؟ ހަންދާންކުރާތި! އަހަރެމެންނަށްވެސް ދުވަހެއް އަންނާނެ!" ހަސަންބެ ކުދި ކިޔަމުން ގެއަށްދާން ހިނގައިގެންފިއެވެ. ނަމަވެސް، އޭގެ ފަހުން ހަސަންބެ، ބަޝީރަށް ފާރަލުމުގައި އޭނާގެ ބޯކޮޅުބަލަމުން ހިނގަންފެށިއެވެ.\nއެއްދުވަހަކު، ހަސަންބެ އަތިރިމަތީ ހޮޅުއައްޓެއްގައި އިންދާ، ބަޝީރު ފޯނު ކުރަން ބޫތުގައި ހުރި ވާހަކަ އެއްކަލަ ކުޑަކުއްޖާ އައިސް ބުނެފިއެވެ. "ދެންކަލޯދޭ! އަހަރެން ކުޑައިކޮށް އެބަޝީރު ހަދާނަހަދާ ބަލައިލާނަން! އެތަނުގައި ކިހާއިރެއްވާން ކެރޭތޯ މަބަލައިލާނަން!" މިހެން ބުނެފައި، ބާކުލިން ދުފާއެއްޗެހި އަނގަޔަށް އަޅާލަމުން ބޫތާ ދިމާއަށް ހިނގައިގަންފިއެވެ. ހަމަ ކައިރިއަށް ހުއްޓުނުއިރު ބަޝީރުހުރީ ހަމަ ފޯރީގައި ވާހަކަ ދައްކާށެވެ. ހަސަންބެ ކަޅިޖަހައިނުލައި ބަޝީރުގެ ހަރަކާތްތަކަށް ބަލަމުން ދިޔައެވެ. ގިނައިރެއްނުވެ ވާހަކަ ދައްކާ ނިމި، ކާޑު ނަގައިގެން ބަޝީރު ނުކުމެއްޖެއެވެ. "ހަސަންބެ މިއަދުވެސް ދިގުވާހަކަ ދައްކަން އައީދޯ؟ އެކަމަކު އެހެންމީހުންވެސް ފޯނުކުރަން ވާނެކަން ހަނދާން ކުރާތި!" ބަޝީރު ނުކުމެގެން ދިޔައިރުވެސް ހަސަންބެ ހުރީ އޭނާއާ ދިމާއަށް ކަޅި އަޅައިގެންނެވެ. "ބަލާބަލަ ކޮށްފައި ދިޔަ ކަންތައް!" ބޭއިޚްތިޔާރުގައި ހަސަންބެއަށް ބުނެވުނެވެ.\nއެންމެ ހިނދުކޮޅެއްވެސް ނަގާނުލައި ހަސަންބެގޮސްވަނީ ރަށު އޮފީހަށެވެ. "ކަތީބު ނިކަން ބައްލަވާ! އެހެރަ އަގުބޮޑު އެއްޗެހި ސަރުކާރުން މިރަށުގައި ބެހެއްޓީމާ ބައެއްމީހުން ޢަމަލުކުރާގޮތް! އަޅުގަނޑު ލޮލުން ދެކި އަތުން ހިފައިފިން! ހަމަ ދެންމެ މިރަށު އަތިރިމަތީގޭ ބަޝީރު، ފޯނުކޮށްނިމިގެން ދިޔައީ، އޭގައިވާ އެއްޗެއްވެސް އުފުރާލައި ޖީބަށް ލައިގެން! މިއީ ހަމަ ހަދަންވާނެ ގޮތެއްތޯ؟ ރަށު އޮފީހު މުވައްޒަފަށް ބަޝީރުވެސް އަދި ހަސަންބެވެސް ރަނގަޅަށް އެނގެއެވެ. އަދި މިވީ ކީއްކަންވެސް އޭނާ އަށް ވިސްނުނެވެ. އެހެންކަމުން އައި ހިނިގަނޑު އޮއްބާލަމުން ހަސަންބެ ގޭދޮށަށް ދާށޭ މަ ތިކަން ބަލާނަމޭ ކިޔައި ހަސަންބެ އަނބުރާ ފޮނުވާލައިފިއެވެ. "ރަށު އޮފީހުން މައްސަލަ ބެލީމާ ބަޝީރަށް ހުންނާނީ ދެން ފޯނު ކުރެވިފަ! އާނ އެހެންޏަ، އެދިޔައި ދަމުން އޭގެން ކޮންމެވެސް އެއްޗެއް ދަމައިގަނެގެން ވިއްޔަ! އަހަރެންގެ ލޮލުން ވިއްޔަ ދުށީ! އަހަރެން ބަޝީރު ދެކެ އެއްވެސް ބިރެއް ނުގަނޭ! ހަމަ ދުށް ގޮތަށް ކިޔައިދޭނަން އަހަރެން ޙާޒިރުކޮށް ސުވާލު ކޮށްފިއްޔާ! ކޮންކަމާ ޑަރު ހީވާންވީ، މީ އަހަރެންގެ ވެސް ރަށް ވިއްޔަ" ހަސަންބެ ދަމުން ދަމުން ހިތާ ހިތުން މިހެން ކިޔަމުން ހިނގައްޖެއެވެ.


ހިތް ނުރޮއްވާ… (11) – Esfiya\n………………މާހީގެ ކޮޓަރި ދޮރުމަތިން އެވަގުތު ހުރަސް ކުރި ރިހާއަށް މާހީއާއި މާޔާގެ ބަދަހި ގުޅުން ފެނުމުން ކޮންމެވެސް ވަރަކަށް ދެރަވިއެވެ. ވާނީވެސް އެހެންތާއެވެ. މިވީހާ ތަނުގަ ރިހާއާއި އެގޮތަށް އެއިން މީހަކު ހަގް ކޮށްލާ ހިތްވަރު ދީފައި ނުވާތަނުގައި އެއިން މީހަކު ރިހާއާއި ރީތިކޮށް ވާހަކަވެސް ނުދައްކައެވެ. ލޮލުން ކަރުން ހިލުނީ އެ ނަސީބު ރިހާއަށް ލިބޭނީ ކޮންދުވަހަކުން ބާއޭ ހިތަށް އެރުމުންނެވެ. ހަމައެއާއިއެކު ތުންފަތަށް ހިނިތުންވުމެއް ވެރިވީ މާޔާ އާއި މާހީ އެކަކު އަނެކަކު ދެކެ އެހާ ބޮޑަށް ލޯބިވާކަން އެނގުމުންނެވެ. އެގޮތަށް ކޮޓަރިތެރެއަށް އިރުކޮޅަކު ބަލަން ހުރުމަށް ފަހު ވިހަ ހިނިތުންވުމެއް މޫނުމައްޗަށް ވެރި ކުރުވަމުން މާހީގެ ކޮޓަރިތެރެއަށް ވަނެވެ.\n“ވެލް ވެލް ވެލް، ޔޫ ޓޫ އާ އަވޭކް އާލީ! މިއަދު އިރު އެރީ ކިހިނެއްތަ؟” މާހީ އާއި މާޔާ ދެމީހުނަށް ބަލާލަމުން މަލާމާތް ކުރާ ފަދަ ގޮތަކަށް ރިހާ ބުނެލިއެވެ. ވީ ފޫހިންނާއި އައި ރުޅިން މާޔާ ޢައި މާހީ ކުރެ އެކަކުވެސް އަގައިން ނުބުނެ ތިބީއެވެ. އެވަގުތު ރިހާއަށް އެނދުމަތީގަ ހުރި ކާޑުތައް ފެނުނެވެ. “މޭ އައި؟” ކާޑު ތަކަށް އަތުން އިޝާރާތް ކޮށްލަމުން މާޔާ ގާތު ރިހާ އެ ކާޑުތައް ބަލާލުމުގެ ހުއްދައަށް އެދުނެވެ. ” ގޯ އޮން…” މާޔާ ފޫހި ގޮތަކަށް ބުނެލިއެވެ. މާޔާ ބޭނުންވީ ރިހާ ލަދުގަންނާވާލުމަށެވެ. އެހެނީ މާޔާ ހީކުރާ ގޮތުން އަބަދު ބިޒްނަސްގެ ކަންކަމާއި އުޅޭ، ޕާޓީ ތަކަށް އެއްވެސް ފޯރިއެއް ނުހުންނަ ރިހާއަށް ރީތި ރަގަޅު ކާޑެއް ޗޫސް ކުރާކަށް ނޭނގޭނެއެވެ. ނަމަވެސް މާޔާގެ އެ ހީކުރުން ދޮގުކުރީ ކުޑަ އިރުކޮޅަކު އެނދުގެ ކައިރީ ކަކޫ ޖައްސާލައިގެން އިނދެ ކާޑުތައް ބެލުމަށް ފަހު އެތަނުން ތިން ކާޑު ނަގާ މާޔާ އަތަށް ދިނުމުންނެވެ. “ހިއާ… މީ މަށަށް އެންމެ ކަމުދިޔަ ތިން ކާޑް… އެންޑް ދިސް އިޒް ދަ ވަން އައި ލައިކް މޯސްޓް” އެތަނުން އެއް ކާޑު ދައްކާލަމުން ރިހާ ބުންޏެވެ. “ބަތް ދަ ޗޮއިސް އިޒް ޔުއާސް” އެހެން ބުނެ މާޔާ އަތަށް ކާޑުތައް ދީފަ ރިހާ އެތަނުން ނުކުމެގެން ދިޔައީއެވެ.\nމާޔާ ބަލާލީ ރިހާ ދީފަ ދިޔަ ކާޑުތަކަށެވެ. ދެން އެނދުމަތީގައި ހުރި ކާޑުތަކަށެވެ. އާނއެކެވެ. އެތަނުގަ އޮތް އެންމެ ރީތި ތިން ކާޑު އޮތީ މާޔާގެ އަތުގައެވެ. މާޔާއަށް ވެސް ކަމުދިޔައީ ހަމަ ރިހާއަށް އެންމެ ކަމުދާ ކަމަށް ބުނި ރަން ކުލައަކަށް ދާ ކާޑެވެ. ނަމަވެސް ރިހާގެ ހޮވުމަށް ވުމުން އެއިން އެއްވެސް ކާޑެއް ބޭނުން ކުރާކަށް މާޔާ ބޭނުމެއް ނުވިއެވެ.\nރިހާ އިނީ ރިހާގެ ކެބިން ތެރޭގައި ފައިލް ތަކެއް ބަލާށެވެ. ޒުބޭރާއި އެކު ފަށަން އުޅޭ ވިޔަފާރިއާއި ބެހޭ ގޮތުން މަޝްވަރާކޮށްލުމަށް ބާއްވާ ކުޑަ މީޓިންއެއް އެ ކެބިން ތެރޭގައި ފަސްވަރަކަށް މިނެޓް ފަހުން އޮންނާތީވެ ރިހާ އިންތިޒާރު ކުރަމުން ދިޔައީ ނަސީރާއި ޒުބޭރު އަންނާނެ ވަގުތަކަށެވެ. ރިހާ އެ އިންތިޒާރުގައި ފައިލް ބަލަން އިންދަ ރިހާގެ ފޯން ވައިބްރޭޓްވިއެވެ. ފޯނު ނަގާ ބަލާލި އިރު އައީ މެސެޖެކެވެ. ކާކުގެ މެސެޖެއްތޯ ބަލާލިއިރު އެއީ މާޔާގެ މެސެޖެއްކަން އެނގުމުން ރިހާ ހައިރާންވިއެވެ. އެހެނީ މާޔާ އެއީ ރިހާ އަށް އެއްވެސް އިރެއްގައި ގުޅާ ނުވަތަ މެސެޖްކޮށް ހަދާ ކުއްޖެއް ނޫނެވެ. ވީ ކީއްބާއޭ ރިހާގެ ހިތަށް އެރިއެވެ. އަނެއްކާ ނަސީރަށް ކަމެއް ވީ ހެއްޔެވެ؟ ނޫނީ ގޭ އެހެން މީހަކަށް ކަމެއް ވީ ހެއްޔެވެ؟ އެހެން ހިތަށް އެރުމާއިއެކު ރިހާ ކުޑަކޮށް ޖެހިލުންވެ ހުރެ މެސެޖް ހުޅުވާލި އިރު މެސެޖްގައި އިނީ ރިހާ ހީކުރިކަހަލަ އެއްޗެއް ނޫނެވެ. އެ މެސެޖްގައި ވަނީ އިނގިރޭސިން ލިޔެފައިވާ ކުރު އެންމެ އިބާރާތެކެވެ. “ތޭންކްސް” މިހެންނެވެ. ރިހާ ހީކުރި ކަހަލަ ކަމެއް މެސެޖްގައި ނެތުމުން އެހިތަށް ހިތްހަމަ ޖެހުން ލިބިގެން ދިޔައެވެ. އަދި އެއާ އެކު ތުންފަތަށް ހިނިތުންވުމެއް ވެރިވެގެން ދިޔައީ ހަޤީޤަތުގަވެސް ރިހާ އެވަގުތު އުފާވިވަރުންނެވެ. ރިހާ އެތައް އިރަކު އެ މެސެޖަށް ބަލަހައްޓައިން އިނެވެ. ރިހާގެ ހޮވުން މާޔާއަށް ކަމުދިޔައީ ކަން އެ މެސެޖްގައި ބުނެފަ ނެތް ނަމަވެސް ރިހާއަށް ޔަގީން ވެގެން ދިޔައެވެ.\nމާޔާ ފުރަތަމަ ނިންމައިގެން ހުރީ ރިހާ ދިން ތިން ކާޑުން ކުރެ އެއްކާޑުވެސް ބޭނުން ނުކުރުމަށެވެ. އެހެންވެ މާޔާ ކާޑުތައް ހިފައިން މާޔާގެ ކޮޓަރިއަށް ގޮސްވެސް އެހެން ކާޑުތަކާއި އެ ތިން ކާޑު ބޭއްވީ ވަކިންނެވެ. އެނދު ކައިރީ ހުރި ސައިޑް ޓޭބަލް މަތީގައި ރިހާގެ ހޮވުން ކަމުގައިވި ތިން ކާޑު ބޭއްވި އިރު އެހެން ކާޑުތައް ބެހެއްޓީ މާޔާގެ އެނދު ކުރިމަތީގައި ދެ ފޫޓެއްހާ ދުރުގަ ހުރި ކުޑަ ބިއްލޫރި މޭޒުމަތީގައެވެ. މާޔާ ދެފައި ތިރިއަށް އެލުވާލައިން ކަހަލަ ގޮތަކަށް އެނދުމަތީގައި އުއްޑުން އޮށޯވެލައިން އޮއްވަ ޒާން އައިސް އެކޮޓަރިއަށް ވަނެވެ. މާޔާ އޮތްގޮތް ފެނިފަ ޒާން އެނދުގައި އިށީނދެލަމުން މާޔާއަށް ސުވާލުކޮށްލިއެވެ. ” މަގޭ ޕްރިންސެސްއަށް ކިހިނެއްވެފަ ތިއޮތީ؟” ޒާންގެ އަޑަށް މާޔާ ސިހިފަ ކަހަލަ ގޮތަކަށް ތެދުވެ އިށީނދެލިއެވެ. އަދި މޭޒު މަތީގައި ހުރި ކާޑުތައް ދައްކާލަމުން ކާޑެއް ޗޫޒް ނުކުރެވިގެން އޮތީކަމަށް ބުނެލިއެވެ. “އަޅެ ޒާން ޕްލީޒް ހެލްޕެއް ވެދީބަލަ. މިތާ ނެތް ރީތި އެންމެ ޑިޒައިނެއްވެސް!” މާޔާ ކުޑަކުއްޖެއް ފަދައިން ބޮޑާ ހާކާލިއެވެ. “ތިވަރުގެ ކަމަކާތަ ތި އޮންނަނީ… އުޅޭދޯ ޗޫޒް ކުރަން، ބަޓް، ބިފޯރ ދެޓް…” މާޔާ ގަޔާލައި ބޮނޑިކޮށްލަމުން ޒާން ބުނެލިއެވެ. އަދި މާޔާގެ މޫނާއި ޒާންގެ މޫނު ކައިރިކޮށްލިއެވެ.\n“އޭތް އޭތް… ތަންފުކެއް ބަލައިގެން އުޅެން ވެއްޖޭނުން” މާޔާއާއި ޒާންއަށް ސިހުން ގެނުވީ އެވަގުތު އެކޮޓަރިތެރެއަށް ވަދެގެން އައި ޒީޝާނެވެ. ފެނުނު މަންޒަރުން ޒީޝާން އެމީހުނަށް ފުރަގަސްދީގެން ހުރިއިރު މާޔާއާއި ޒާން އަވަހަށް ދުރައްޖެހިލިއެވެ. “މީނައަކާ ހެދި ނޯންނާނެ އެއްކަމެއްވެސް ވާކަށް!” ޒާން ލާނެއް ގޮތަކަށް ޒީޝާނަށް ބުނެލިއެވެ. ޒީޝާންވެސް މާޔާމެންނާ ދިމާއަށް އެނބުރެމުން ބުނެލިއެވެ. “މަށާއި ހެދިތަ؟ ކީއްތަ ވާނީ ކުޑަކޮށް ކެތްތެރިވި ވިއްޔާ! ދެން ނެތް ވިޔަ މާ ގިނަ ދުވަހެއް ވެސް. އޯ އެޓްލީސްޓް ދޮރު ލައްޕާލިނަމަ…ނަސީބެއްނު އެހެން މީހަކަށް ނުފެނުނު ކަން” ޒާން ލާނެއް ޒާތަކަށް ހިނިތުންވެލިއެވެ. “ޕްރައިވެސީ އޭ ކިޔާ އެއްޗެއްވެސް އޮވެއޭ ޝާން… މަށަށް އެކަމު މިހިރީވާ ވަރުގަދަ އެކުވެރިއެއް ލިބިފަ… ނޭނގެ ވެޑިން ނައިޓްގަވެސް މީނަ މިހެން ގޮވަމުން ނާންނާނެ ކަމެއް” ޒާންގެ އެ ޖުމްލައިން މާޔާގެ ކޯތާފަތް ލަދުން ރަތްވެގެން ދިޔައެވެ. އަދި “ޒާން” އޭ ކިޔާ ޒާންގެ ކޮޑުގަ އަޅާ ކޮށްޕާލަމުން މާޔާ ޒާންއަށް ލޯ އަޅާލިއެވެ. “ހޫ… ކޮންތާކަށް ދާންތަ މާވަރަކަށް ރެޑީވެފަ ތިހުރީ. އެންޑް މަށަށް އުނދަގު ކުރަން ތިއައީ ކަމަކުތަ؟” ޒާން މަޢުޟޫއު ބަދަލުކޮށްލަމުން ޒީޝާން މާ ރަސްމީވެފަ ނޫކުލައިގެ އަތްދިގު ގަމީހަކައި ކަޅުކުލައިގެ ޖިންސެއް ލައިގެން ބެގީކޮށްލާފަ ހުރުމުން އަދި ޓައީވެސް އަޅާލާފަ ހުރުމުން އަހާލިއެވެ. “ޔާ… އެބައޮތް ކުޑަ ވާހަކައެއް ދައްކަންވެފަ. އެހެންވެ ޒާން މިތަނަށް ވަންނާތި ފެނިގެން މިއައީ. އެންޑް މިއުޅެނީ ޑޭޑް އެއްކޮށް ބިޒްނަސް ކަމަކު ދާން.” ދޮރުފަތުގައި ލެނގިލަމުން ޒީޝާން ބުނެލިއެވެ. “ކޮންމެ ވާހަކައެއްވިއަސް އިޓް ވިލް ހޭވް ޓު ވެއިޓް، މިހާރު މިއުޅެނީ މަގޭ ޕްރިންސެސް އަށް ކާޑެއް ޗޫޒް ކޮށްދެވޭތޯ… ޝާންވެސް ތިތާ ނުހުރެ އާދެބަލަ ހެލްޕް ވާން. އެކަމް ލަސް ނުވަންޏާ.”ޒާން ކާޑުތައް ހާވާލަމުން ބުނެލިއެވެ. ޒީޝާން ލަހެއް ނުވެއޭބުނެ ކާޑްތައް ކައިރީ ކުޑަކަކޫ ޖަހާލައިން އިށީނދެލިއެވެ.\nޒީޝާން، މާޔާ އަދި ޒާން އާއި ތިން މީހުން ވެގެން ކާޑުތައް ބަލަން އެތައް އިރަކު ތިބުމަށްފަހު ކަމުދާ ކަހަލަ ކާޑެއް އެތާހުރި އެތައް ސަތޭކަ ކާޑުތަކުންވެސް ނުފެނުމުން ޒީޝާން އެންމެފަހުން އެކަން ނުނާނެކަމަށް ނިންމާ ދާން ތެދުވިއެވެ. އެވަގުތު ސައިޑް ޓޭބަލް މަތީގައި ބާއްވާފަ އޮތް ތިން ކާޑް ޒީޝާނަށް ފެނުނެވެ. ” ހޫނ.. ތި ދެމީހުން ވާ ރަގަޅު ކާޑު ޗޫޒްކޮށްފަ ދޯ މަށަށް ތި ޖެއްސީ މިއޮއްހުރިހާ އިރު މިކާޑުތަކުން އެއްޗެއް ހޯދަން.” ޒީޝާން ނިންމީ އޭރު ޒީޝާނަށް ފެނުނު މަންޒަރުން ވާހަކަ އޮޅުވާލަން ވެގެން މާޔާ އާއި ޒާން ކާޑު ސެލެކްޓް ކުރުމަށް ފަހުވެސް ޒީޝާނަށް އެކަންތައް ޖެއްސީ ކަމަށެވެ. “ކީކޭ ތި ކިޔަނީ؟” ޒާންއަށް ޒީޝާން ބުނި އެއްޗެއް ނޭނގުމުން އަހާލިއެވެ. ޒީޝާން ގޮސް އެ ތިން ކާޑުނަގާ ދައްކާލަމުން ބުނެލިއެވެ. “މި ކިޔަނީ މީގެ ވާހަކަ. ބަލާބަލަ. އެންމެ ޑިޒައިން ރީތި ތިން ކާޑު ނަގާ ބާއްވައިގެން އަހަރެންގެ ޓައިމް ވޭސްޓް ކުރީނުން” ޒީޝާން ކުޑަކޮށް ހިތްހަމަ ނުޖެހޭ ގޮތް ދައްކާލަމުން ބުނެލިއެވެ. “އަސްލުވެސް ޝާން މަށަކަށް ނޭނގެ! މާޔާ ކީއްވެތަ ކުރިން ނުބުނީ ސެލެކްޓް ކުރި ވާހަކަ؟” ޒާން އެއްފަހަރާ ދެމީހުނާ މުހާތަބް ކުރިއެވެ. ޒާންވެސް ހުރީ ކުރެވުނީ ބޭކާރު މަސައްކަތެއް ކަން އެނގުމުން ކުޑަކޮށް ހިތްހަމަނުޖެހިފައެވެ.\n“ދެޓްސް ބިކޯޒް ޝީ ޑިޑިންޓް.” އެވަގުތު މާޔާ ހީދަމުން އައިސް ވަން މާހީ ޒާންގެ ސުވާލަށް ޖަވާބު ދިނެވެ. “ތި އަސްލު މިއަދު ހެނދުނު މާހީމެން ކާޑު ޗޫޒް ކުރާތަން ފެނިގެން، މާހީ މެނަށް އެކަން ނުވީމަ ދޮންތަ ޗޫޒް ކުރި ތިން ކާޑު. މާހީއަށް ވެސް ވަރަށް ރީތި ތި ތިން ކާޑް. މާޔާއަށް ވެސް ރީތިވީމަ މާޔާ އެހުންނަނީ އެ ހަޑިއޭވެސް، ކަމަކު ނުދެއޭވެސް ނުބުނެ. ބަޓް، ދޮންތަގެ ޗޮއިސް ވިއްޔަ، އެހެންވެ މާޔާ ބޭނުން ނުވަނީ އެއިން އެއްވެސް ކާޑެއް ޔޫޒް ކުރަން.” މާހީ އެމީހުނަށް ކަންވީ ގޮތް ކިޔައިދިނެވެ. ޒާން ދެފަރާތަކަށް ބޯހޫރުވާލިއެވެ. “މާޔާ! މާޔާ! ތި ގޮތް ދެން ދޫކުރަން ވެއްޖޭނުން މިހާރު.” ޒާން މާޔާއާއި ވާހަކަ ދެއްކީ ވިސްނައިދޭ ފަދަ ގޮތަކަށެވެ. “އެއީ މާޔާގެ ދޮންތައޭ. އެންޑް ޝީ ނެވާ ޑިޑް އެނީތިން ޓު ހާޓް ޔޫ އޯ އެނީވަންއެލްސް އިން ދިސް ފެމިލީ، ޑިޑް ޝީ؟ ދެން ކީއްވެ އަބަދު ދޮންތަ އާއި މެދު ތިގޮތަށް ކަންތައް ކުރަނީ؟” ޒާން މިފަހަރު ކޮށްލީ ޒީޝާންގެ ހިތުގަ އަބަދުވެސް އޮންނަ ސުވާލެވެ. މާޔާ އެއްވެސް އެއްޗެކޭ ނުބުނެއެވެ. އެހެންކަމުން ޒާން މާޔާގެ ދެކޮނޑުގަ ހިފާ ޒާންއާއި ދިމާއަށް އަނބުރާލަމުން ބުނެލިއެވެ. “ދޮންތަވެސް ދެރަވާނުން އަބަދު މާޔާމެން ތިހެން ކަންތައް ކުރީމަ.” މާޔާ ޒާންއަށް ބަލާލިއެވެ. އަދި ބުންޏެވެ. “ދެރައޭ! ނުވާނެ ދެރައެއް. ދެރަ ވާނަމަ އަބަދު އެގޮތަށް ރުޅިއައިސް ހަރުކަށިކޮށް ވާހަކަ ނުދައްކާނުން. ކޮމްޕެނީގެ ހުރިހާ ކަމަކާ ދޮންތަ ހަވާލުވީއްސުރެ ރީތިކޮށް އަނގައިން ނުބުނޭ. އެންމެން ވަނީ އޭނަ ބުނިހާ ގޮތަކަށް ހަދައިން ތިބެން. ހީވަނީ އަހަރެމެން މި އޭނަ ކުޅެން ގެންގުޅޭ ޕަޕެޓްތަކެއްހެން.” މާޔާ ހުރީ ޒާން ރިހާއާއި އެއްކޮޅަށް ވާހަކަ ދައްކާތީ ވަރަށް ބޮޑަށް ހިތްހަމަނުޖެހިފައެވެ.\n“އެއްފަހަރު ވެސް ވިސްނާލިންތަ ރިހާ އެގޮތަށް ކަންތައް ކުރަނީ ކީއްވެބާއޭ؟” މިފަހަރު ވާހަކަ ދެއްކީ ޒީޝާންއެވެ. މަޑުމަތިރިކަމާއެކުއެވެ. ޒީޝާންވެސް ބޭނުންވީ މާޔާއާއި މާހީއަށް ވިސްނައިދޭށެވެ. “ހިތަށް އެރިތަ އެއްފަހަރުވެސް މާޔާމެންގެ ދޮންތަ އެގޮތަށް ކަންތައް ކުރަނީ މާޔާމެނަށްވެސް އެ ދޮންތައާއިމެދު ކަންތައް ކުރެވޭ ގޮތުންނޭ؟ ނިކަން އަމިއްލަ ނަފްސާ ސުވާލުކޮށްލަބަލަ، ކީއްވެތޯ މާޔާ ވެސް، މާހީވެސް ރިހާއަށް ތިވަރަށް ނަފްރަތު ކުރަނީ؟!” ޒީޝާން ހަމަ އެ މަޑުމަތިރިކަން މަތީ މާޔާ އަދި މާހީ އަށް ސުވާލަކަށް ފަހު ސުވާލެއް ކުރިމަތި ކުރުވަމުން ދިޔައެވެ.\nމާހީވެސް އަދި މާޔާވެސް އެއްޗެކޭ ނުބުނެތިބުމުން ޒާން އަނެއްކާވެސް މާޔާއަށް ބުންޏެވެ. “އެނީވޭސް، މި ފެމިލީގައ ކޮންމެ މައްސަލްއެއް އޮތަސް ހެޔޮ… އައި ވޯންޓް މައި ވެޑިންގ ޓު ބީ އޭޒް ޕާފެކްޓް އޭޒް އިޓް ކޭން ބީ. އެހެންވީމަ ވަކި މީހެއްގެ ޗޮއިސްއަށް ވީމަ ވަކި ކާޑުގެ ޑިޒައިންވެސް ޗޭންޖް ކުރަން ބޭނުމެއްނޫން. މާޔާ ވެސް އޮގޮތް ބޭނުންނުވާނެކަންނޭގެ. ޕްލީޒް އަދި އެއްފަހަރު ވިސްނާލަބަލަ.” އެހެން ބުނުމަށްފަހު ޒާން އެތަނުން ނުކުތުމަށް ހިނގައިގަތެވެ. ފަހަތުން ޒީޝާންވެސް ނުކުތެވެ.\nމާޔާ ވިސްނިއެވެ. ރިހާ ޗޫޒްކުރި ކާޑަކަށް ވުމުން އެ ކާޑު ބޭނުން ކޮށްފިޔާ ގެއްލުންވާނީވެސް މާޔާއަށެވެ. ނަމަވެސް އެކާޑު ބޭނުންކޮށްފިއްޔާ، މާޔާއަށް އެވަރު ކުޑަ ކަމެއްވެސް އަމިއްލައަށް ނުކުރެވޭ ހިތާ ރިހާ އޭނާއަށް މަލާމާތް ކުރާނޭ މާޔާގެ ހިތްބުނަމުންދިޔައެވެ. އަދި ރިހާގެ ބޭނުމަކީވެސް އެއީ ކަމަށް މާޔާއަށް ހީވިއެވެ. ނޫނީ އެތަނުން ކާޑެއްބޭނުން ނުކޮށް މާޔާ އެހާ ގަޔާނުވާ ޑިޒައިނެއްގެ ކާޑެއް ބޭނުންކޮށްފިއްޔާ ވެސް އެއީ ރިހާ އަށް ފައިދާ ހުރި ކަމަކަށް ވެދާނެއެވެ. އެހެނީ އޭރުން ގައިމުވެސް މާޔާގެ ވެޑިން މާޔާ ބޭނުންވާހާ ފުރިހަމައެއް ނުވާނެއެވެ. އެއީވެސް ރިހާގެ މަޤްޞަދަށް ވުން އެކަށީގެންވެއެވެ. މާޔާ ދެކޭގޮތުގައި ރިހާ ދުވަހަކުވެސް މާޔާއަށް ހެވެއް ނޭދޭނެއެވެ. ކޮންމެ ގޮތެއް ވިއަސް ވަރިހަމަ ކަމަށް ނިންމާފަ މާޔާ އެންމެ ފަހުން އެތަނުން އެންމެ ރީތި ކާޑުނަގާ އެ ކާޑު ބޭނުން ކުރުމަށް ނިންމިއެވެ. އެންމެނަށްވެސް އެ ކާޑުތަށް ކަމުދިޔައީމައެވެ. އަދި އެއަށްފަހު ރިހާއަށް “ތޭންކްސް” އޭ ލިޔެލުމަށް މެސެޖް ކޮށްލިއެވެ.\nހިތާމަ ލޯބި July 27, 2017\nތިޔަ ދިން އުފާ 29\nހިތާމަ ލޯބި October 28, 2017\nހިތަކުން ހަމަނުފިލާނޭ… (03ވަނަ ބައި)\nލޯބި April 14, 2015


Furathama test tube baby ah 40 aharu | Mihaaru\nފުރަތަމަ ޓެސްޓް ޓިއުބު ބޭބީއަށް 40 އަހަރު\n14 ނޮވެމްބަރ 2017 - 07:13\nފުރަަތަމަ "ޓެސްޓް ޓިއުބު ބޭބީ" ގަރުބަގަތީ ނޮވެމްބަރު، 10، 1977 ގަ އެވެ. އެއީ މެޑިކަލް ސައިންސަށް ވަރަށް ޚާއްސަ ދުވަހެކެވެ. އަދި ޓެސްޓް ޓިއުބް ބޭބީއެއްގެ ގޮތުގައި ފުރަތަމަ ފަހަރަށް އުފަންވި ލުއިސް ބްރައުން އަށް ވެސް އެ ދުވަސް ހާއްސަ އެވެ.\nއެމްބްރިޔޯލޮޖިސްޓް ޖީން ޕުރްޑީން ނުވަ އަހަރު ވަންދެން ކުރި މަސައްކަތް ކާމިޔާބުވެ ލެބޯޓަރީގައި އިންސާނެއްގެ ބިހެއް ދަރިމައިކޮށް އެތައް ބައެއްގެ އުންމީދުތައް ފުރިހަމަވެގެން ދިޔަ އެވެ.\nއިން-ވިޓްރޯ ފާޓިލައިޒޭޝަން ހަދައިގެން އުފަންވި ފުރަތަމަ ކުއްޖާ އުފަންވިތާ 40 އަހަރު ފުރުނީ އެވެ. މިގޮތަށް ބަލިވެ އިނުމުގެ ސަބަބުން އޭރު ލުއިސްގެ މައިންބަފައިންނަށް ގިނަ ބައެއްގެ ފުރައްސާރަ އާއި މަލާމާތާ ކުރިމަތިލާން ޖެހުނެވެ.\nލުއިސް އަކީ ފުރަތަމަ ޓެސްޓް ޓިއުބު ބޭބީ އަށް ވީ ފަދައިން މިހާރު މި ފަރުވާ އިތުރު ހަރުފަތަކަށް ކުރިޔަށް ގޮސް މިޓޮކޮންޑްރިއަލް ރިޕްލޭސްމަންޓް ތެރަޕީ ނުވަތަ ތިން މީހުންގެ ޖީން ހިމެނޭ ކުދިން ވެސް މިހާރު ވަނީ އުފަންކޮށްފަ އެވެ.\nލުއިސް ހޯދަން އޭނާގެ މައިންބަފައިން ބޭނުންކުރި ފަރުވާ ކަހަލަ ފަރުވާތައް މިހާރު ހޯދާ މީހުންނަށް ވެސް މިކަހަލަ މަލާމާތް އަދިވެސް ކުރާނެތޯ ސުވާލުކުރުމުން ލުއިސް ބުނީ އެފަދަ ގޮތަކަށް ދިމާ ނުވާނެ ކަމަށް އުންމީދުކުރާ ކަމަށެވެ.\nލުއިސް އާ އެކު އޭނާގެ މައިންބަފައިން\nދަރިން ނުލިބިގެން މިފަދަ ފަރުވާ ހޯދުމާ ދެކޮޅުހަދާ ފަރާތްތަކަށް ވެސް ލުއިސް ވަނީ ރައްދު ދީފަ އެވެ. އޭނާ ބުނަނީ އެހެން ސިއްހީ މައްސަލަތައް ހައްލުކުރުމާ މިކަމާ އެއްވެސް ތަފާތެއް ނެތް ކަމަށެވެ. އޭނާ ބުނި ގޮތުގައި ދަރިން ނުލިބިގެން ފަރުވާ ހޯދާ މީހުންގެ ކޮންމެވެސް ކަހަލަ ސިއްހީ މައްސަލަތަކެއް ހުރެ އެވެ. އެހެންވެ މެޑިކަލް ސައިންސުން އެކަމަށް ހައްލެއް ލިބެން އޮތްނަމަ އެކަން ނުކުރަންވީ ސަބަބެއް ނުވިސްނޭ ކަމަށް ބުންޏެވެ.\nވަރަށް މަދުން ނޫނީ އިންޓަވިއު ނުދޭ ލުއިސް މިފަހަރު އިންޓަވިއު ދީފައި މިވަނީ އޭނާ ގަރުބަގަތްތާ 40 އަހަރު ފުރުމާ ދިމާކޮށެވެ. މިހާރު 39 އަހަރު ފުރިފައިވާ، ދެ ކުދިންގެ މަންމަ ބުނީ އެ ދުވަސް ފާހަގަކުރަންވީ ސަބަބެއް އޭނާއަށް އަދިވެސް ނޭނގޭ ކަމަށެވެ.\nއައިވީއެފްގެ ޒަރިއްޔާއިން އުފަންވީ ފުރަތަމަ ކުއްޖަކީ ލުއިސް ނަމަވެސް އޭގެ ފަހުން އައިވީއެފް ހަދައިގެން ހަ މިލިއަން ކުދިން އުފަންވެއްޖެ އެވެ.


Adhabun salaamaiy vaan PSG in kulhuntherin vikkanee | Mihaaru\nލަނޑު ޖެހުމަށް ފަހު ޕީއެސްޖީ ކުޅުންތެރިން އުފާފާޅުކުރަނީ.-- ފޮޓޯ: އޭއެފްޕީ\n08 ނޮވެމްބަރ 2017 - 10:425comments\nޔުއެފާ އިން އަންނަނީ މިދިޔަ ސެޕްޓެމްބަރު މަހު އެއް ވަނަ ދުވަހުން ފެށިގެން ޕީއެސްޖީގެ މައްސަލަ ތަހުގީގު ކުރަމުންނެވެ. ތަހުގީގަށް ހޯދަން ޖެހޭ މައުލޫމާތު އޮޅުންފިލުވުމަށް މިދިޔަ މަހު5ވަނަ ދުވަހު ޕީއެސްޖީގެ އޮފިޝަލުން ވަނީ ފީފާގެ ހެޑްކުއާޓަރަށް ހާޒިރުކޮށްފަ އެވެ. އަދި ފީފާ އިން ވަނީ އަންނަ ޖެނުއަރީ މަހުގެ ނިޔަލަށް މައްސަލަ ހައްލުކުރަން ޕީއެސްޖީ އަށް ފުރުސަތު ދީފަ އެވެ.\nމި ސީޒަން ފެށުމުގެ ކުރިން ޕީއެސްޖީން ވަނީ ބާސެލޯނާ އަށް ކުޅޭ ބްރެޒިލްގެ ތަރި ނޭމާ 222 މިލިއަން ޔޫރޯ އަށް ގަނެފަ އެވެ. އަދި މޮނާކޯ އަށް ކުޅޭ ފްރާންސްގެ އުއްމީދީ ފޯވާޑް ކިލިއަން އެމްބާޕޭ ލޯން އެއްބަސްވުމެއްގެ ދަށުން ގެނެސްފައިވާއިރު، އަންނަ އަހަރު 180 މިލިއަން ޔޫރޯ އަށް އޭނާ ގަތުމުގެ އިހުތިޔާރު އެޓީމަށް އެބައޮތެވެ. ދެން ހިލޭ ޓްރާންސްފާއެއްގެ ދަށުން ބްރެޒިލްގެ ފުލްބެކް ޑެނީ އަލްވޭސް ވަނީ ބޮޑު މުސާރަ އަކަށް ގެނެސްފަ އެވެ.\nޔުއެފާގެ ރައީސްކަމުގައި ކުރިން ހުރި ފްރާންސްގެ މިޝެލް ޕްލެޓިނީގެ ދައުރުގައި އެކުލަވާލި އެފްއެފްޕީގައިވާ ގޮތުން ކްލަބެއްގެ ދަރަނި 40 އިންސައްތަ އަށް ވުރެ މަތީގައި އުޅޭނަމަ އެއް ޓްރާންސްފާ މާކެޓެއްގައި 160 މިލިއަން ޔޫރޯ އަށް ވުރެން ބޮޑު ހަރަދެއް ނުކުރެވޭނެ އެވެ. ރިޕޯޓްތައް ބުނާގޮތުން މިދިޔަ ސީޒަނުގައި ޕީއެސްޖީގެ ދަރަނި ރެކޯޑް ކުރެވިފައިވަނީ 50 އިންސައްތައިގަ އެވެ. އަދި އެފްއެފްޕީގެ ތަހުގީގުން ސާބިތުވެފައިވާ ގޮތުގައި ޕީއެސްޖީން ދަރަނިން ސަލާމަތްވުމަށް ކުޅުންތެރިން ވިއްކައިގެން ނޫނީ ކުޅުންތެރިންގެ މުސާރަ ކުޑަކޮށްގެން 80 މިިލިއަން ޔޫރޯ ހޯދަން ޖެހެ އެވެ.\nޕީއެސްޖީ ކުޅުންތެރިން ލަނޑު ޖެހުމަށް ފަހު އުފާފާޅުކުރަނީ.-- ފޮޓޯ: އޭއެފްޕީ\nޕީއެސްޖީގެ އޮފިޝަލަކާ ހަވާލާދީ ފްރާންސްގެ މީޑިއާތަކުން ރިޕޯޓްކުރާ ގޮތުގައި އެ ކްލަބުން ވަނީ ޖެނުއަރީ ޓްރާންސްފާ މާކެޓްގައި ކުޅުންތެރިން ވިއްކައިގެން 80 މިލިއަން ޔޫރޯ ހޯދަން ނިންމައިފަ އެވެ. މި ގޮތުން ވިއްކަން ނިންމާފައިވަނީ މި ވަގުތު ބޮޑު މުސާރައިގައި ތިބި ކުޅުންތެރިން ކަމަށްވާ އެންހެލް ޑި މާރިއާ އާއި އެޑްރިއަން ރަބިއޯ އާއި ލޫކަސް މޯރާ އަދި ހަތެމް ބެން އާފާ އެވެ.\nއެފްއެފްޕީއާ ހިލާފުވެގެން މީގެ ކުރިން ވެސް ޔުއެފާ އިން ވަނީ ޕީއެސްޖީ އަށް އަދަބުދީފަ އެވެ. އެގޮތުން 2014 ވަނަ އަހަރު ޔުއެފާ އިން ވަނީ އެ ޓީމު 60 މިލިއަން ޔޫރޯ އިން ޖޫރިމަނާ ކޮށްފަ އެވެ. އަދި އޭގެ ތެރެއިން 40 މިލިއަން ޔޫރޯ މާފުކޮށްދިނުމަށް ފަހު ދެން ދިން އަދަބަކީ ޗެމްޕިއަންސް ލީގު ސްކޮޑުގެ 25 ކުޅުންތެރިންގެ ތެރެއިން ހަތަރު ޖާގަ އުނިކުރުމެވެ.\nފީފާއިން މި ފަަހަރު ޕީއެސްޖީގެ މައްސަލައާ ގުޅޭގޮތުން ގޮތެއް ނިންމާނީ އަންނަ ޖެނުއަރީ މަހު ފަހުކޮޅުގަ އެވެ. ފީފާއިން އެއް ފަހަރު އެފްއެފްޕީ މައްސަލައިގައި އަދަބުދިން ކްލަބަކުން އެކަން ތަކުރާރުކޮށްފިނަމަ އެންމެ ހަރުކަށި އަދަބު ދިނުމަށް ވަނީ ނިންމައިފަ އެވެ. އެފްއެފްޕީއާ ހިލާފުވެގެންދޭ އެންމެ ހަރުކަށި އަަދަބުތަކުގެ ތެރޭގައި ޔުއެފާގެ މުބާރާތްތަކުން ދެ އަހަރަށް ސަސްޕެންޑް ކުރުން ހިމެނެ އެވެ. ޕީއެސްޖީން އެފްއެފްޕީ ގަވައިދުގެ މިންގަނޑު ތެރެއަަށް ނުފެތިއްޖެނަމަ އެ ޓީމު ޔޫރަޕްގެ މުބާރާތްތަކުން ސަސްޕެންޑްކުރުމުގެ ފުރުސަތު އެބައޮތެވެ.


Fiyaathoshi kula laafa huri ruh kandaalun: kanvee goiy miothy!\nފިޔާތޮށިކުލަ ލާފައި ހުރި ރުކެއް ކަނޑާލުން: ކަންވީގޮތް މިއޮތީ\n16 އޭޕްރީލް 2021 - 22:49:20\nއެމްޑީޕީ ސެކެރިޓޭރިއަޓުން މިއަދު އާންމުކުރި ވީޑިއޯއެއްގައި ފެންނަނީ ރާއްޖެތެރޭގެ ރަށެއްގައި އެމްޑީޕީގެ އެކްޓިވިސްޓުންތަކެއް ރީނދޫ ކުލައިގެ ހެނދުންތަކެއް ލައިގެންތިބެ ފިޔާތޮށިކުލައިގެ ފޮތި ގަނޑެއް އޮޅާފައިއޮތް ރުކެއް ކަނޑާ ވައްޓާލާ މަންޒަރެވެ. މި ވީޑިއޯއިން ފެންނަ ސީދާ މަންޒަރު އަދި އެކަން ކުރި ބަޔަކު އެކަން ކުރީ ކީއްވެކަމެއް އެމްޑީޕީގެ ފަރާތުންވެސް ހާމަކޮށްފައެއް ނުވެއެވެ. އެހެންނަމަވެސް ސީއެންއެމްއަށް ވަނީ އެކަން ހިނގައިދިޔަ ގޮތުގެ ކަށަވަރު މައުލޫމާތު ތަކެއް ލިބިފައެވެ.\nމިކަން ކޮށްފައިވަނީ ށ. ފޯކައިދޫގައެވެ. މިއީ މިފަހަރު ބޭއްވި ލޯކަލް ކައުންސިލް އިންތިހާބާއި އަންހެނުންގެ ތަރައްގީއަށް މަސައްކަތްކުރާ ކޮމެޓީގެ އިންތީހާބުން އެމްޑީޕީ މެޖޯރިޓީ ނެގި އެެއް ކައުންސިލްގެ ތެރޭގައި ހިމެނޭ ކައުންސިލްއެކެވެ.\nއެގޮތުން އެ ރަށުން އެންމެ ކެނޑިޑޭޓެއް ފިޔަވައި ކައުންސިލަށް މުޅިންވެސް ހޮވިފައިވަނީ އެމްޑީޕީގެ ކެނޑިޑޭޓުންނެެވެ. ދެންހުރި ކެނޑިޑޭޓް ހޮވުނީ ޕީޕީއެމްގެ ޓިކެޓްގައި ވާދަކޮށްގެން އަންހެނުންގެ ތަރައްގީއަށް މަސައްކަތްކުރާ ކޮމެޓީގެ އިންތިހާބުންނެވެ. މިކެނޑިޑޭޓް ހޮވިފައިވަނީ އެމްޑީޕީގެ ޓިކެޓްގައި ވާދަކުރެއްވި ފަސް ކެނޑިޑޭޓުންގެ ތެރެއިން އެއް ކެނޑިޑޭޓު ނަން ނެގުމާއި ގުޅިގެން އޮޓަމެޓިކުންނެވެ.\nސީއެންއެމްއަށް ވަރަށް އިތުބާރު ހުރި ގޮތަކުން މައުލޫމާތު ލިބިފައިވާ ގޮތުގައި މިކަން ކޮށްފައިވަނީ ކައުންސިލަށް އެމްޑީޕީގެ މެޖޯރިޓީ ލިބުމާއި ގުޅިގެން މިމަހުގެ 11 ވަނަ ދުވަހު ކުރިއަށް ގެންދިޔަ އުފާފާޅު ކުރުމުގެ ތެރެއިންނެވެ. އެގޮތުން އެމްޑީޕީއަށް ތާއީދުުކުރާ ގިނަ ބަޔަކު މި އުފާ ފާޅުކުރުމުގައި ބައިވެރިވެފައިވާއިރު، އެ ހިނގާލުން ނިންމާލަމުން ރުކެއްގައި ފިޔާތޮށި ކުލައިގެ ފޮތިގަނޑެއް ބަނުމަށްފަހު އެ ރުއް ކަނޑާލީއެވެ.\nސީއެންއެމްއަށް އެނގިފައިވާ ގޮތުގައި އެމީހުން ބޭނުންވަނީ ޕީޕީއެމްގެ ޓިކެޓްގައި ވާދަކުރައްވާ ކެނޑިޑޭޓް އެ ކައުންސިލުން ދުރަށް ލާށެއެވެ. އަދި އެ ކެނޑިޑޭޓް އެމްޑީޕީއާއި ގުޅިއްޖެނަމަ އެއްބާރުލުން ދޭނެ ކަމަށާއި ޕީޕީއެމް މެންބަރެއްގެ ގޮތުގައި ކުރިއަށްދާން ވަރަށް އުދަގޫވާނެ ކަމަށް ބުނެ އިންޒާރު ދީފައިވާ ކަމަށްވެސް ސީންއެންއެމް އަށް މައުލޫމާތު ދެއްވި ފަރާތުން ބުނެފައިވެއެވެ.\nމިކަމާއި ގުޅޭގޮތުން އެރަށު ކައުންސިލްގެ ބަހެއް ހޯދުމަށް ސީއެންއެމްއިން ގުޅާލުމުން ކައުންސިލުން ވަނީ އެއީ އެމްޑީޕީ މެންބަރު މިމަހުގެ 11 ވަނަ ދުވަހު އުފާ ފާޅުކުރުމުގެ ގޮތުން ކުރިކަމެއް ކަމަށް އެއްބަސްވެ ނަމަވެސް އެކަން ކޮށްފައިވަނީ ޕީޕީއެމްގެ ކެނޑިޑޭޓެއް ހޮވިފައިވާތީ ކަމަށް ކުރެވޭ ތުހުމަތު ދޮގުކޮށްފަ އެވެ.\nކައުންސިލުން ބުނީ އެއީ އެދުވަހު އުފާ ފާޅުކުރުމަށް އެމްޑީޕީ އެތަނުގައި ޖަހާފައިވާ ރުކެެއް ކަމަށާއި އެކަން ކުރީ އެކަހަލަ ނިޔަތެއް އޮވެގެން ނޫން ކަމަށެވެ. އަދި އެއީ ކުޅުނު ޑްރާމާއެއް ކަމަށް ބުނެފައިވެއެވެ. އަދި ޕީޕީއެމްގެ ކެނޑިޑޭޓަކީ ރަށުމީހުން ވޯޓު ދީގެން ހޮވި ކެނޑިޑޭޓެއް ނޫންކަމަށާއި އެއީ ޑަބްލިޔުޑީސީގައި ކުރިމަތިލި އެމްޑީޕީގެ ފަސް މެންބަރުންގެ ތެރެއިން އެއް ކެނޑިޑޭޓަކު ނަން ނެގުމާއި ގުޅިގެން އޮޓަމެޓިކްއިން ހޮވިފައިވާ ކެނޑިޑޭޓެއް ކަމަށެވެ.\nއެހެންވިޔަސް އިންތިހާބުގެ ކުރިންވެސް އެކެނޑިޑޭޓް ހޮވިފައި އިންކަން އިިނގޭކަމަށާއި އެމްޑީޕީގެ ކައުންސިލެއް އޮތަސް ޕީޕީއެމްގެ ކެނޑިޑޭޓަކަށް ފިއްތުންތައް ކުރިމަތިކޮށް އިންޒާރު ދީފައި ނުވާނެ ކަމަށް ބުނެފައިވެއެވެ.\nއެމްޑީޕީ ސެކެރިޓޭރިއަޓުން މިއަދު މި ވިޑިއޯ އާއްމުކޮށް މިކަން ވަނީ ކުށްވެރިކޮށްފައެވެ. އަދި އެފަދަ އަމަލު ހިންގަން އެ ޕާޓީން ހިތްވަރުނުދޭ ކަމަށާއި އެ ޕާޓީގެ ސަޕޯޓަރެއް ވެސް އަދި މެންބަރެއް ވެސް އެފަދަ އަމަލުތައް ނުހިންގުމަށްވެސް ވަނީ އެދިފައެވެ.\nސިޔާސީ މަޝްރަހުޕީޕީއެމްއެމްޑީޕީށ. ފޯކައިދޫ